সৰা ফুলৰ পাপৰি তৃতীয় খণ্ড-মামণি বৰঠাকুৰ\nআবেলি কলেজৰ পৰা দুয়ো হোষ্টেললৈ বুলি বাট লৈছিল, তেনেতে দেখিলে, বিপৰীত দিশৰ পৰা ময়ুৰী সেইফালে আহি আছে।\n"ঐ দিবাকৰ সেইফালে চা !"\n" হ'লেই আৰু আজি , কি কৰ এতিয়া? "\n"উপায় নাই, যি হ'ব দেখা যাব।"\n"আহক চৌধুৰী, চলিহা..... "\n"এক মিনিট ৰ'ব, অলপ ফ্ৰেচ হৈ আহোঁ। "\n"ঠিক আছে, মই ৰৈছো অলপ!"\nদুয়োটাই খৰখেদাকৈ ৰুমলৈ গৈ কাপোৰ কানি সলায় আহিলগৈ ।\n"আহক দেউতাই গাড়ী পঠিয়াই দিছে।"\nময়ুৰীৰ কথাত ঘুৰি চাই দেখিলে নতিদূৰত বগা এম্বেচেদৰ গাড়ী এখন ৰৈ আছে।\n"বʼলক গৈ আছো " দিবাকৰে কলে।\nময়ূৰী অলপ আগবাঢ়ি গ'ল।\n"মোক যে কৈছিলি কোনোবাই হৰণ কৰিব এতিয়া তোলৈহে ভয় হৈছে, যিহে সাজি, কাচি আহিছ।" দিবাকৰে ব্ৰজেনক জোকাবলৈ ক’লে।\n"হ'ব মহাশয় আপুনিও কম ভকত নহয় "!\nময়ুৰীয়ে গাড়ীৰ দুৱাৰখন খুলি দিলে। দুয়ো বহাৰ লগে লগেই গাড়ী চলিবলৈ ধৰিলে।\n"আপোনালোক মোৰ ব্যৱহাৰত আচৰিত হৈছে নহয়?"\nময়ূৰীৰ কথাত চক খোৱাৰ দৰে দিবাকৰে ক’লে\n" নাই নাই, কিয় আচৰিত হ’ম, তেনে কথা নহয়!"\n" শুনক বাৰু, কিয়নো ইমান জোৰ কৰি আপোনাক মাতি আনিছো। আজি প্রায় ছমাহ মান আগতে দিবাকৰ চৌধুৰীৰ উপন্যাস, মধুচন্দ্রা পঢ়ি মই বৰ অভিভূত হৈ পৰিছিলোঁ। আৰু দেউতাইও পঢ়ি বৰ ভাল পালে। তেতিয়া দেউতাই কৈছিল, দিবাকৰ চৌধুৰী বোলে মোৰ জেঠাইৰ ল'ৰা, মোৰ দাদা।\nআনন্দতে মাৰ হাতত কিতাপখন দি আপোনাৰ খুউব প্রশংসা কৰিছিল। মোৰ তেতিয়া খং উঠিছিল দেউতাৰ ওপৰত। কাৰণ সাহিত্যত ৰাপ থকা মানুহক মই খুব ভাল পাওঁ। তাতে এজন লিখক মোৰ দাদা, মই চিনি নাপাওঁ। তেতিয়াৰ পৰাই মই আপোনাৰ লগত চিনাকি হ'বলৈ বিচাৰি আছো। আৰু দেউতাই কিবা প্রকাৰে আপুনি ইয়াত থকা কথা গম পাই মোক ক'লে,\n"তই নিজে ককায়েৰৰ লগত চিনাকি হৈ ঘৰলৈ লৈ আহিবি, তেতিয়াহে গম পাম, তোৰ ককায়েৰলৈ কিমান মৰম।"\n"ময়ো খবৰ কৰি গম পালো আপুনিয়ে সেইজন মোৰ দাদা। গতিকে দেউতাৰ ওচৰলৈ লৈ আহিছো।"\nকথাখিনি কৈ ময়ূৰী অলপ ৰ'ল।\n"উ:ৰক্ষা, মই আকৌ আপোনাৰ....... "\nদিবাকৰে কোৱাৰ আগতেই ময়ূৰীয়ে কʼলে....\n"আপুনি নহয় তুমি..... "\n"অহ্ চৰি, তোমাৰ কাণ্ড দেখি মই আকৌ ভয়ে খাইছিলোঁ, যিহে জোক লগাৰ দৰে লাগিছিলা...... "!গোটেই কেইজনে হাঁহিবলৈ ধৰিলে। মুহূর্ততে পৰিৱেশটো আপোন হৈ পৰিল।\nক্ষন্তেক পাছতে গাড়ী আহি এটা প্রকাণ্ড ঘৰৰ আগত ৰ'লহি। তিনিও নামিল। ড্ৰাইভাৰজনে গাড়ী খন গেটৰ ভিতৰৰ ফালে লৈ গ'ল।\nদুয়োকাষে দুখন সুন্দৰ ফুলনী। বতাহত নাচি থকা ফুলৰ থোপাবোৰৰ পৰা চৌদিশে পাপৰিবোৰ সিঁচৰতি হৈ পৰিছে। সন্ধিয়াৰ আকাশত অস্তগামী সুৰুযেও যেন নীলিমাৰ লগত লুকাভাকু খেলিছে।\nবতাহে উৰুৱাই অনা সৰা ফুলৰ পাপৰিয়ে তিনিওকে যেন আদৰণিহে জনাইছে।\nমুগ্ধ হৈ আপোন ভাৱত বিভোৰ হৈ দীঘলীয়া পদূলীটোৰে আহি সুন্দৰ ঘৰ এটাত প্রৱেশ কৰিলে।\nময়ূৰীয়ে কলিংবেলত হাত দিয়াৰ লগে লগে, প্রায় দহ বছৰমান বয়সৰ ল'ৰা এজনে দুৱাৰ খুলি দিলে।\nসুসজ্জিত ড্ৰয়িংৰূমটোত ধূপৰ সুগন্ধি বিয়পি আছে।\nময়ূৰীয়ে কলে, "আপোনালোক বহক, মই মা, দেউতাক মাতি দিছো। " কৈ ভিতৰ সোমাল।\nপাছে পাছে সৰু ল'ৰাটো।\n"ঐ ব্ৰজেন প্রফেচাৰৰ দালান, ক'ত পায় অ, ইমান টকা....? "\n"ঐ তোৰ মহা হয় কিন্তু তেনেকৈ কিয় কৱ? "\n"হওঁক তাৰপৰা....... "\nক'বলৈ লওঁতেই ময়ুৰী সোমাই আহিল। লগত মাক, দেউতাক।\n"এয়া দিবাকৰ দাদা, আৰু এওঁ দাদাৰ বন্ধু ব্ৰজেন চলিহা। "\nদুয়ো থিয় হৈ নমস্কাৰ জনালে। প্রতি নমস্কাৰ জনাই\n"বহা বহা ডেকা লৰা, বুজিছা মই এইৰ পৰা তৎ নোপোৱা হৈছো, ককায়েক এটা নাই বুলি সদায় আপত্তি, আজিহে চাগে শান্তি পাইছে। বাৰু তোমাৰ ঘৰৰ খবৰ কোৱাচোন, মা, দেউতা কেনে আছে? "\nদিবাকৰে কলে "ঘৰত বৰ্তমান ভালেই। "\nময়ূৰীৰ মাকে মাত দিলে,\n"দেবু সঁচাকৈ বহুত ডাঙৰ হ'লা, বাটে-পথে দেখিলেও চিনি নাপালোহেঁতেন! "\nদেবু নামটো শুনাৰ লগে লগেই দিবাকৰৰ মনত পৰিল, এই নামটো সি বহুত সৰুতে শুনিছিল, এজনী মাহীয়েকৰ মুখত! তেনেহলে সেই বীনা মাহীয়ে এই জনী নেকি! মাকেনো তাক ইমান দিন তাক কিয় কোৱা নাছিল? আগতে এই মাহীজনী প্রায়েই সিহঁতৰ ঘৰলৈ যায়, লগত সৰু ছোৱালী এজনী লৈ। এই ময়ূৰীয়ে সেই ছোৱালী জনী?\nবিভিন্ন চিন্তাই দিবাকৰক নিৰ্বাক কৰিলে।\nহঠাৎ সকলোৱে হাঁহি উঠিল। চক খাই উঠিল সি দেখিলে, ব্ৰজেনে ইতিমধ্যে হাঁহিৰ সফুৰা খুলিলেই।\nমাহীয়েকে ব্ৰজেনক সুধিলে...\n"তোমাৰ নাম কি আছিল বুলি ক'লা? "\n"মোৰ নাম ব্ৰজেন চলিহা "!\n" ঘৰ ক'ত আছিল?\n"ব্ৰজেনৰ ঘৰ তেজপুৰত, এইবছৰ মেডিকেল কলেজত নামভৰ্তি কৰিছে। মোৰ ভাল বন্ধু। দেউতাক জ্যোতি প্রকাশ চলিহা। হাইস্কুলৰ শিক্ষক। আৰু... ... "\n"তই দেখিছো, এতিয়া, গুৰি গোষ্ঠী চব গাই গৈছ... "\nব্ৰজেনৰ কথাত হাঁহিৰে ৰজনজনাই গ'ল চৌদিশ।\nময়ুৰীৰ দেউতাকে ক’লে "তোমালোকে ইয়াত ভাত খাই যাবা "!\n" নহয় মহা আজি নাখাওঁ। সোনকালে হোষ্টেল পাবগৈ লাগিব, বেয়া নাপাব। "\n"ঠিক আছে তেনেহʼলে, আহি থাকিবা, নিজৰ ঘৰ বুলি, "\nসকলোকে মাত লগাই দুয়ো ওলাই আহিল।\nঅচিনাকি ঠাইত আহি ঘৰ এখন পায় দুয়ো সুখী হ'ল...!\nদিন বাগৰাৰ লগে লগেই, দুয়ো ব্যস্ত হৈ পৰিল। ক্লাচবোৰো সুন্দৰ ভাৱে কৰি গ'ল।\nলাহে লাহে.... ..............\nTags: উপন্যাস ধাৰাবাহিক মামণি বৰঠাকুৰ সৰা ফুলৰ পাপৰি


অমাবস্যাৰ ভূত : নৱকৃষ্ণ ডেকা - সাহিত্য ডট অৰ্গ\nপেহীৰ হাজাৰ বাধা স্বত্বেও নিজম মাথাউৰিটোৰ ওপৰেৰে বাইক ঘূৰালোঁ। অমাবস্যাৰ নিশা। বাইকখনৰ হেডলাইটটোৱে বিলোৱা পোহৰখিনিৰ বাহিৰে বাকী সকলোতে ঘোৰ অন্ধকাৰ। সময় চাই দেখিলো ১১ বাজিবলৈ ১০ মিনিট বাকী। আচলতে মই আহিছিলো মোৰ ঘৰৰ পৰা ১০ কি মি দূৰৈত থকা মোৰ পেহীৰ ঘৰলৈ আবেলিয়ে । পেহীয়ে পূৱাই মোক ফোন কৰি মাতিলে “অই ভূলু(পেহীয়ে মোক মৰমতে মাতে) আহিবিছোন আজি আবেলি বহুদিন দেখাই নাই তোক।” ময়ো ভাবিলো বহুদিন যোৱাই নাই গতিকে আজি এপাক মৰাই যাওক। মা আৰু দেউতাইও ক’লে যাবলৈ। গতিকে আবেলিতে পেহীৰ ঘৰ ওলালোগে। বহুদিনৰ মূৰত লগ পাই পেহীৰ কি অভ্যর্থনা ! গাল মুখত চুমা খাই একেবাৰে কাষতে বহুৱাই লৈ চাহ–জলপানৰ আয়োজন কৰিলে। “ইচ্ বহুদিন দেখাই নাই অ‘ তোক, সৌ তাহানিতে দেখা, ইমানটো ডাঙৰ হ’লি, পেহীয়েৰক পাহৰিলিয়েই, নহাই হলি” ইত্যাদি ইত্যাদি পেহীৰ নানান কথাৰ বাজনা শুনি থাকোতে গৈ গধুলিয়ে হ‘ল। ক’বলৈহে পালো পেহী মই যাওঁগে পেহী জাঙুৰ খাই উঠিল । “গৰু ইমান দিনৰ মূৰত পেহীয়েৰ ঘৰলৈ আহিছ যাবলে’ হ’লেইনে ?” পেহীৰ তীক্ষ্ণ প্রশ্নবাণ। “নোৱাৰ যাব ! থাকি যা আজি ৰাতিপুবাই যাবি“। তোৰ কাৰনে হৰেণৰ হতুৱাই বজাৰৰ পৰা লোকেল মাছ অনাইছোঁ।”\nপ্রথমে মই আপত্তি কৰিলোঁ যদিও শেহত ভাত খাই অহাৰে সিদ্ধান্ত ললোঁ। যা হওক পেহী ৰান্ধনীশালত সোমালে আৰু মোকো কাষতে বহুৱাই লৈ নানান ভাৰস্তৰ কথা ক’বলৈ ধৰিলে। খাই–বৈ উঠালৈ গৈ ১০ বাজিলে। “ভূলু মৰিশালি কাষৰ মাথাউৰি ৰাস্তাটোৰে ইমান ৰাতি যাব নালাগে! থাকি যা!” পেহীয়ে ক’লে।\n“নাযাওঁ পেহী মই মেইন পকী আলিৰে ঘুৰি যাম চিন্তা কৰিব নালাগে।”\nঅনিচ্ছাস্বত্তেও পেহীয়ে অবশেষত মোক বিদায় দিলে। পেহীৰ ঘৰলৈ দুটা পথেৰে যাব পাৰি – মেইন পকী পথেৰে আনটো নৈৰ পাৰে পাৰে মাথাউৰি পথেৰে। চিন্তা কৰিলোঁ কোনফালে যাম ! অবশেষত দুৰত্ব কম থকা চমু মাথাউৰি পথটোৰে অহাটোৰে সিদ্ধান্ত কৰিলোঁ। আচলতে এই মাথাউৰি পথেৰে গ’লে দুই কি মি দুৰত্ব কমি যায়, গতিকে এই পথটোবেই উপযুক্ত বুলি বিবেচনা কৰিলোঁ। উক্ত পথটো মোৰ চিনাকি আহোতে মই এইটো পথেৰেই আহিছিলোঁ। ইয়াৰ উপৰি মোৰ ধাৰণা হ‘ল যে মেইন পকী পথতকৈ এই পথটো মুকলি পাম আৰামত যাব পাৰিম আৰু সময়ো বহুখিনি ৰাহি হ’ব ।\nএজাক ফেৰফেৰীয়া ঠাণ্ডা বতাহে গাত কোবাই থৈ গ‘ল। অমাবস্যাৰ নিশা। নিজম নিস্তব্ধ পথটো। হয়তো বাইকখনে সৃষ্টি কৰা যান্ত্রিক কোলাহলত আমনি পাই মোৰ নিচেই কাষতে শিয়াল এজাকে হোৱা দি উঠিল। এইখিনিতে মাথাউৰিটোৰ পৰা নামি যোৱা এটি সৰু পথ মই দিনতে দেখিছিলো। কাষৰ মৰিশালীখনলৈ যোৱাৰ পথ এইটোৱেই বুলি মোৰ অনুমান হ‘ল। পেহীয়ে মোক ইমান ৰাতি আহিবলৈ মানা কৰাৰ আপত্তিটো ইয়াতেই। পেহীয়ে কোৱামতে এই মৰিশালিখনৰ কাষেৰে দিনতো মানুহ আহিবলৈ ভয় কৰে। ভূত ওলায়–প্রেতাত্মা ওলায়। ৰাতি কোনোবা মানুহ পালে মাৰি পেলায় ইত্যাদি ইত্যাদি। যি কি নহওক মই আগবাঢ়ি গলোঁ। বাইক চলাই থকাৰ মাজতো অজানিতে মৰিশালিখনৰ পিনে চকু গল। ঘোৰ অন্ধকাৰত একো চকুত নপৰিল । হঠাৎ বাইকখনৰ আগেৰে তীব্রবেগত কিবা এটা পাৰহৈ গ‘ল ! স্পষ্টকে নেদেখিলো মেকুৰী যেন অনুমান হ‘ল। গাটো জিকাৰ খাই উঠিল। “ধেই একো নহয় কিবা জন্তু আৰু ৰাস্তা পাৰ হৈ গৈছে তাতে কি হ‘ল” মনতে সাহস দিলোঁ। এই মাথাউৰি আলিটোৰে মই প্রায় ৪ কি মি গলে এটা হাবিতলীয়া পথ পাম। সেই পথটো ২ কি মি গৈ ঘৰলৈ যোবা মেইন পকী পথটিত লাগিছেগৈ । ইতিমধ্যে মই প্রায় ২ কি মি পথ অতিক্রম কৰিছো। ব্যক্তিগতভাবে মই ভূত–প্রেত বিশ্বাস নকৰোঁ। এই মাথাউৰি পথটোত ঘটা নানান ভৌতিক গল্প মই বন্ধুমহলত শুনিছোঁ। এইবোৰ মনেসজা কাহিনী যেনহে মোৰ অনুমান হয়। ইতিমধ্যে মৰিশালিখন পাৰ হৈ আৰু আধা কি মি পথ অতিক্রম কৰিলোঁ। এইখিনিতে মাথাউৰিটো তিনিবছৰ আগতে ভাগি দাতিকাষৰীয়া অঞ্চলত ডাঙৰ বানপানীৰ সৃষ্টি কৰিছিল। চৰকাৰে নতুনকৈ বনাইছে যদিও মেৰামতি সিমান এটা ঠিক হোবা নাই। টকাবোৰৰ সিংহভাগ চাগে ঠিকাদাৰৰ পকেটত সোমাল। স্থানীয় সংগঠন দুটামানে দুদিনমান অলপ হুলস্থুল কৰা কাকতত পঢ়িছিলোঁ। তাৰ পিচত চব ঠাণ্ডা। এইবোৰ ভাবি ভাবি আগবাঢ়িলোঁ, হাবিতলীয়া পথটো পাবলৈ তেতিয়াও প্রায় ১ কি মি বাকী, হঠাৎ বাইকৰ হেডলাইটৰ পোহৰত ১০০মিটাৰমান দূৰৈত দৃষ্টিগোচৰ হ‘ল এখন সৰু চাৰিচকীয়া গাড়ী মোৰ আগে আগে গৈ আছে।\n← নকল কৰাৰ প্ৰৱণতা, মুখস্থ জ্ঞানৰ পৰীক্ষা আৰু Open Book Test (মৃণাল কুমাৰ বৰা)\nএমুঠি “এধানি গল্প” →


গীতা হৰিহৰণ - অসমীয়া ৱিকিপিডিয়া\nগীতা হৰিহৰণ (ইংৰাজী: Githa Hariharan; জন্ম: ১৯৫৪) নতুন দিল্লীত বসবাস কৰা এগৰাকী ভাৰতীয় লেখক। তেওঁৰ প্ৰথমখন উপন্যাস 'দ্য থাউজেণ্ড ফেচেচ অৱ নাইটে' ১৯৯৩ চনত, সৰ্বোশ্ৰেষ্ঠ প্ৰথম উপন্যাস শিতানত 'কমনৱেলথ ৰাইটাৰ্ছ্ প্ৰাইজ' লাভ কৰিছে। তেওঁৰ অন্যান্য সৃষ্টিৰ ভিতৰত চুটি গল্প সংকলন 'দি আৰ্ট অৱ ডায়িং' (১৯৯৩), উপন্যাস 'দ্য ঘষ্ট অৱ বাসু মাষ্টৰ' (১৯৯৪), 'হোৱেন ড্ৰীমচ্ ট্ৰেভেল' (১৯৯৯), 'ফিউজিটিভ হিষ্ট্ৰিজ' (২০০৯) আৰু 'আই হেভ বিকাম দ্য টাইড' (২০১৯) আৰু প্ৰবন্ধ সংকলন 'অলমষ্ট হ'ম: চিটিজ এণ্ড আডাৰ প্লেচেচ' (২০১৪) উল্লেখযোগ্য।\nহৰিহৰণে ল'ৰা-ছোৱালীৰ কাৰণে গল্প লিখিছে আৰু সম্পাদনাও কৰিছে। তেওঁ 'ছ'ৰি, বেষ্ট ফ্ৰেণ্ড' (২০১২) নামৰ শিশুৰ বাবে ৰচিত এখন গ্ৰন্থৰ সহ-সম্পাদক। তেওঁ 'আ চাউথাৰ্ন হাৰভেষ্ট' (১৯৯৩), 'দ্য এছে কালেকচন ফ্ৰ'ম ইণ্ডিয়া টু পেলেষ্টাইন: এছেচ্ ইন চলিডেৰিটি' (২০১৪) সম্পাদনা কৰিছে আৰু 'বেটলিং ফ'ৰ ইণ্ডিয়া: আ চিটিজেনচ্ ৰিডাৰ' (২০১৯) সহ-সম্পাদনা কৰিছে।\n1 শেহতীয়া কৰ্মৰাজি\nশেহতীয়া কৰ্মৰাজি[সম্পাদনা কৰক]\nতেওঁৰ শেহতীয়া উপন্যাস 'আই হেভ বিকাম দ্য টাইড' ভাৰতত ২০১৯ চনত প্ৰকাশ হয় আৰু শেহতীয়াকৈ সম্পাদনা কৰা 'বেটলিং ফ'ৰ ইণ্ডিয়া: আ চিটিজেনচ্ ৰিডাৰ' (চালিম ইউছুফিৰ সৈতে সহ-সম্পাদিত) কিতাপখন 'স্পিকিং টাইগাৰে' ২০১৯ চনত প্ৰকাশ কৰিছে।\nগীতা হৰিহৰণৰ জন্ম ভাৰতৰ কোইম্বাটুৰত হৈছিল আৰু তেওঁ ডাঙৰ-দীঘল হৈছিল মুম্বাই আৰু মেনিলাত। এই দুখন মহানগৰতে তেওঁ পঢ়া-শুনা কৰিছিল আৰু শেষত আমেৰিকা যুক্তৰাষ্ট্ৰলৈ তেওঁ পঢ়িবলৈ গৈছিল। তেওঁ ১৯৭৪ চনত, বম্বে বিশ্ববিদ্যালয়ৰপৰা ইংৰাজী সাহিত্য আৰু দৰ্শন বিষয়ত কলা শাখাত স্নাতক ডিগ্ৰী লাভ কৰে আৰু ১৯৭৭ চনত কনেকটিকাটৰ 'গ্ৰেজুৱেট স্কুল অৱ কৰ্পোৰেট এণ্ড পলিটিকেল কম্যুনিকেচন', ফেয়াৰফিল্ড বিশ্ববিদ্যালয়ৰপৰা 'কম্যুনিকেচন' বিষয়ত কলা শাখাত স্নাতকোত্তৰ ডিগ্ৰী লয়। তেওঁ ১৯৭৯ৰপৰা ১৯৮৪ চনলৈ নিউয়ৰ্কৰ 'ডব্লিউনেট চেনেল থাৰ্টিন'ত বিভাগীয় লেখক হিচাপে কাম কৰিছিল। তেওঁ সমাজ বিজ্ঞান, কল্পকাহিনী আৰু মহিলা বিষয়ক অধ্যয়নত 'অৰিয়েণ্ট লংম্যান'ৰ মুম্বাই, চেন্নাই আৰু নতুন দিল্লীৰ কাৰ্য্যালয়ত কাম কৰিছিল। ১৯৮৫ ৰপৰা ২০০৫ চনলৈ তেওঁ এগৰাকী স্বাধীন পেছাদাৰী সম্পাদক হিচাপে বিভিন্ন শৈক্ষিক অনুষ্ঠান-প্ৰতিষ্ঠানৰ বাবে কাম কৰিছিল।\n১৯৯৫ চনত হৰিহৰণে হিন্দু সংখ্যালঘু আৰু অভিভাৱকত্বৰ আইনখনক নাৰীৰ প্ৰতি বৈষম্যমূলক আখ্যা দি ইয়াৰ বিৰোধিতা কৰিছিল আৰু অভিভাৱকত্বৰ ওপৰত তেওঁ তৰা গোচৰটো ১৯৯৯ চনত উচ্চতম ন্যায়ালয় পাইছিলগৈ।\nহৰিহৰণে প্ৰথমে নিউয়ৰ্কৰ ৰাজহুৱা সম্প্ৰচাৰ প্ৰণালীত আৰু তাৰ পিছত ভাৰতত সম্পাদক হিচাপে প্ৰকাশন প্ৰতিষ্ঠানৰ সৈতে কাম কৰিছিল। বৰ্তমান, তেওঁ এগৰাকী পূৰ্ণকালীন লেখক।\nহৰিহৰণৰ কল্পকাহিনীসমূহ ফৰাছী, ইটালিয়ান, ডাচ, গ্ৰীক, উৰ্দ্দু, ভিয়েতনামী আদি বিভিন্ন ভাষালৈ অনুবাদ হৈছে। তেওঁ 'ভাৰতীয় লেখক মঞ্চ'ৰ প্ৰতিষ্ঠাপক সদস্য। এই মঞ্চখনে দুটা বিভাগৰ বাবে কাম কৰে, 'ভাৰতীয় সাংস্কৃতিক মঞ্চ'- যি সাংস্কৃতিক ৰাজনীতিৰ ওপৰত গুৰুত্ব দিয়ে; আৰু 'গুফ্‌টগু', এক অনলাইন পত্ৰিকা যিয়ে ভাৰতত বিভিন্ন সাংস্কৃতিক, শৈল্পিক আৰু শৈক্ষিক অনুশীলন প্ৰদৰ্শন কৰে।\nহৰিহৰণৰ কিতাপ 'আ থাউজেণ্ড ফেচেচ অৱ নাইট' পৰম্পৰাত প্ৰাচ্যবাদী বিচাৰ সম্পৰ্কত মহিলাৰ স্থিতি সম্বন্ধীয়। হৰিহৰণে নিজে যুক্তৰাজ্যত পঢ়া-শুনা কৰি উলটি আহিছিল আৰু এই উপন্যাসখনৰ বিষয় হৈছে বিদেশৰপৰা প্ৰত্যাৱৰ্তন কৰা দেৱীৰ সমকালীন ভাৰতত বাস কৰাৰ উপায় বিচৰাৰ প্ৰয়াস।\nআ থাউজেণ্ড ফেচেচ অৱ নাইট (১৯৯২)\nদি আৰ্ট অৱ ডায়িং (১৯৯৩)\nদ্য ঘষ্ট অৱ বাসু মাষ্টৰ' (১৯৯৪),\nহোৱেন ড্ৰীমচ্ ট্ৰেভেল' (১৯৯৯)\nদ্য ৱিনিং টীম (২০০৪)\nফিউজিটিভ হিষ্ট্ৰিজ (২০০৯)\nআই হেভ বিকাম দ্য টাইড (২০১৯)\n↑ "SC redefined Hindu Guardianship Law" (en-US ভাষাত). https://www.indianbarassociation.org/sc-redefined-hindu-guardianship-law/.\n↑ Mehrotra, Arvind (2008). A Concise History Indian Literature in English. প্ৰকাশক Ranikhet: Permanent Black. ISBN 8178243024.\n"https://as.wikipedia.org/w/index.php?title=গীতা_হৰিহৰণ&oldid=264063"ৰ পৰা অনা হৈছে\nএই পৃষ্ঠাখন ২১ ফেব্ৰুৱাৰী, ২০২১ তাৰিখে ২২:৪৩ বজাত অন্তিম সংশোধন কৰা হৈছিল।


জীৱনৰ বিভিন্ন সময় - Jeevan Britta\nPublished May 19, 20208:44 am\nPosted by BIKASH KALITA on May 19, 2020. Updated: 8:45 am\nৰাজীৱ নামৰ সৰু ল’ৰা এটা নিজৰ মাকৰ লগত এঠাইত বাস কৰিছিল৷ তাৰ সদায়ে মনত অশান্তি৷ তাৰ মনটো সদায়ে ভবিষ্যতত৷ সৰু হৈ থকাটোত তাৰ আপত্তি৷ কোনো কথাতে সি শান্তি নাপায়৷ লগৰ সৰু সৰু ল’ৰা-ছোৱালীবোৰৰ লগত খেলি, ফূর্তি কৰি তাৰ ভাল নালাগে৷ তাৰ মতে সোনকালে ডাঙৰ হ’ব লাগে, ডাঙৰ হৈ ডাঙৰে কৰা কামবোৰ কৰিব লাগে৷\nএদিন গৰমকালি দূপৰীয়া ৰাজীৱ শুই আছিল৷ হঠাতে সি এজন বুঢ়া মানুহৰ মাত শুনিলে৷\n“ৰাজীৱ, তোমাক এটা যাদুকৰী বস্তু লাগিবনে?”\nপ্ৰথমে ৰাজীৱে ভয় খালে কিন্তু সি দেখিলে যে মানুহজন ভয়লগা নহয়৷ গতিকে সাহস গোটাই সি ক’লে- ‘‘কি বস্তু?”\n“এনে এটা যাদুকৰী শক্তি যাৰ সহায়ত তুমি ভবিষ্যতলৈ অনায়াসে গুচি যাব পাৰা৷”\n“ঠিক আছে,” বুঢ়া মানুহজনে ক’লে, “তোমাক মই এটা শক্তি দিছো৷ তুমি মাত্ৰ মনতে তোমাৰ ভবিষ্যতৰ কোনটো সময়লৈ যাব খোজা তাক চিন্তা কৰি তিনিবাৰ হাত চাপৰি বজাবা এনেকৈ৷” এইবুলি বুঢ়া মানুহজনে তাক দেখুৱাই দিলে৷\n“ঠিক আছে…কিন্তু…” এইবুলি কিবা এটা সুধিব খুজি ৰাজীৱে মানুহজনৰ ফালে ঘূৰিলে কিন্তু মানুহজন ইতিমধ্যে তাৰ পৰা নোহোৱা হ’ল৷ কোনো কথা নাই, এবাৰ কথাটো সঁচানে পৰীক্ষা কৰি চাওঁ বুলি সি ভাবিলে৷\nৰাজীৱৰ সৰু হৈ থাকি আমনি লাগিছিল, গতিকে সি ভাবিলে 15-16 বছৰীয়া হ’ব পাৰিলে জীৱনটো সুন্দৰ হ’ব৷ গতিকে সি মনতে ভাবিলে আৰু তিনিবাৰ শিকাই দিয়া মতে হাত চাপৰি বজালে৷ লগে লগে ৰাজীৱ ভবিষ্যতলৈ গুচি গ’ল অঅৰু এক 15-16 বছৰীয়া ল’ৰাত পৰিণত হ’ল৷ সেই সময়ত সি এক ধুনীয়া ল’ৰা, স্কুলৰ পৰীক্ষাত সি ভাল কৰিছে, সি ভাল গিটাৰ বজায়, অভিনয় কৰে৷ কিছুদিনৰ পিছতে সেই ভাল কথাবোৰেও তাক আমুৱালে আৰু সি ভাবিলে এইবাৰ ডেকা হোৱা যাওক৷ ভবা মতে কাম৷ মুহূর্ততে সময়বোৰ পাৰ হ’ল আৰু ৰাজীৱ 28-29 বছৰীয়া এক যুৱকত পৰিণত হ’ল৷ ইতিমধ্যে সি চাকৰি কৰা আৰম্ভ কৰিছে, তাৰ সুন্দৰী এক পত্নী আছে, দুটা ল’ৰা-ছোৱালী আছে, সি যথেষ্ট টকা-পইচা গোটাইছে৷ কিন্ত ৰাজীৱৰ স্বভাৱ সলনি হোৱা নাই. গতিকে সি তাতো সন্তুষ্ট নহ’ল৷ এইবাৰ সি আকৌ সময় সলনি কৰিলে আৰু নিজৰ আদহীয়া অৱস্থা পালেগৈ৷ সেই সময়ত তাৰ ল’ৰা-ছোৱালীয়ে ইতিমধ্যে ঘৰ এৰি নিজৰ নিজৰ পঢ়া-শুনা আৰু চাকৰি কৰিবলৈ গৈছে৷ ঘৰত মাত্ৰ সি আৰু তাৰ পত্নী৷ তাতো ৰাজীৱ ৰ’ব খোজা নাই৷ সি আকৌ হাত চাপৰি বজালে আৰু নিজৰ বৃদ্ধাৱস্থা পালেগৈ৷ সেই সময়ত ৰাজীৱৰ কিছুমান চিন্তা মনলৈ আহিল৷\nসি তেতিয়াহে অনুভৱ কৰিলে যে ইমানদিনে সি জীৱনটো জীয়াই থকাই নাছিল, মাত্ৰ ইটো অৱস্থাৰ পৰা সিটো অৱস্থালৈ ফটাফট পাৰ হৈ গৈ আছিল৷ সি যেন বহুত বস্তু হেৰুৱালে, বহুত কাম যেন সি নকৰিলেই৷ সৰুতে লগৰবোৰৰ লগত খেল-ধেমালি ফূর্তি নকৰিলে, যিবোৰ বস্তু উপভোগ কৰিব পাৰিলহেঁতেন সেইবোৰ কথাত মনেই নিদিলে, পিছৰফালে নিজৰ পত্নীৰ লগত জীৱনৰ পৰিকল্পনা কৰা, নিজৰ ল’ৰা-ছোৱালীৰ লগত ধেমালি কৰা, সিহঁতক ফুৰাবলৈ নিয়া, নিজৰ মাক-দেউতাকৰ যত্ন লোৱা, জীৱনৰ বিভিন্ন সময়ত অহা এনে নানা আনন্দ, সুখ, শান্তিবোৰ যেন সি কেতিয়াও ভালদৰে অনুভৱ কৰিব নোৱাৰিলে, সেইবোৰৰ মজা সি নাপালে৷ কথাবোৰ ভাবি ভাবি অনুশোচনাত তাৰ চকুৰে চকুপানী বৈ আহিল৷ তাৰ জীৱনটো যেন এনেয়ে গ’ল, সি যেন একোকে নকৰিলে৷ সি চেষ্টা কৰি চালে কিন্তু নাই সময়বোৰ সি পুনৰাই ঘূৰাই পাব নোৱাৰিলে৷\nহঠাতে সি আকৌ বুঢ়া মানুহজনৰ মাত শুনিলে- “কি হ’ল বোপা? মোৰ উপহাৰটো তুমি ভাল পোৱা নাই যেন পাইছোঁ৷”\n“মোক এই উপহাৰটো নালাগে৷ মোক মাত্ৰ মোৰ সৰুকাললৈ ঘূৰি যাব লাগে৷ মোৰ জীৱনটো এনেয়ে গ’ল৷ মোক আৰু একো নালাগে মাত্ৰ মোৰ সময়বোৰ ঘূৰাই দিয়া৷ মই আকৌ সেই সৰু ল’ৰাটো হ’ব খোজো, জীৱনৰ বিভিন্ন সময়বোৰ উপভোগ কৰিব খোজো৷ মোক আকৌ সৰু কৰি দিয়া৷”\n“ঠিক আছে বাৰু, মই তোমাৰ পৰা সেই উপহাৰটো ঘূৰাই ল’লোঁ৷ কিন্তু চাবা এইবাৰ আকৌ ভুল কৰিলে তুমি যোৱা সময়বোৰ ঘূৰাই নাপাব৷”\n“এইবাৰ মই তেনে নকৰো৷ যি সময়ত যি ভাল বস্তু থাকে তাৰ পৰা আনন্দ আৰু সন্তুষ্টি ল’ম৷”\nঅলপ সময় একো শব্দ নাই৷ তাৰ পিছত মাকৰ মাত শুনি ৰাজীৱে নিজৰ চকু মেলিলে৷ নিজৰ ফালে চাই দেখে যে সি সৰু হৈয়ে আছে৷ আনন্দ মনেৰে সি খেলিবলৈ ওলাই গ’ল৷\nঅন্ধকাৰ ভবিষ্যতনে উজ্বল প্ৰত্যাশা\nআপুনি এইটো কৰিব নোৱাৰে\nনিজকে আৰু এটা সুযোগ দিয়ক\nPrevious Post মনৰ শান্তি লাভ কৰাৰ ৭ টা উপায়\nNext Postআজি জীয়াই থাকো আহক


শুদ্ধ অসমীয়া ভাষা (অভিজিৎ কলিতা ) - সাহিত্য ডট অৰ্গ\nঅকবত নেলাগে বাতৰি কাকত, আলোচনীত প্ৰায়ে শুনিবলৈ/ পঢ়িবলৈ পাওঁ আজিকালি বোলে কোনেও শুদ্ধ অসমীয়া নকয় বা ক’ব নোৱাৰে। সাধাৰণতে সংবাদ মাধ্যম আৰু নৱ প্ৰজন্মক উদ্দেশ্য কৰিয়েই এনে মন্তব্য বিলাক কৰা হয়। তাকে দেখি শুনি ভাৱিলোঁ, মই নিজে শুদ্ধ অসমীয়া কওঁ নে নকওঁ?\nকথাটো লৈ অলপ চিন্তা চৰ্চা আৰম্ভ কৰিলোঁ। মই চাকৰিৰ কাৰণত প্ৰায়ে হিন্দী আৰু ইংৰাজী ভাষা ব্যৱহাৰ কৰিব লগা হয়, এতিয়া মন কৰিছোঁ মই অসমীয়া কওঁতেও মাজত ইংৰাজী হিন্দী শব্দই ভিৰ কৰেহি। দেৱেন দত্ত চাৰে কথা কোৱা শুনিলে বুজি পাওঁ ময়ো এই গৰিহণাৰ পাত্ৰ বজৰুৱা অসমীয়া ভাষাই ব্যৱহাৰ কৰোঁ, লিখোঁতেই হওক বা কওঁতেই হওক। গতিকে প্ৰথমতেই নিজকে ৰাইজৰ গৰিহণা পোৱাৰ যোগ্য বুলি ঘোষণা কৰি ল’লোঁ।\nএতিয়া মোৰ সমস্যা বিলাকৰ কথা কওঁ\nপ্ৰথমতে উচ্চাৰণ। অসমীয়া ভাষাৰ শুদ্ধ উচ্চাৰণ কেনে হব লাগে ? শ, ষ, স এই কেইটাক কি দৰে উচ্চাৰণ কৰিব লাগে? কোনোৱে হ কোনোৱে খ আৰু কোনো কোনোৱে শ্লাভ ভাষা বিলাকৰ “ch”(ধৰি লওক সেই উচ্চাৰণটোৰ নাম ‘স’) ৰ দ’ৰে উচ্চাৰণ কৰে। পিছে তাৰ মাজত কোনটো শুদ্ধ? বিদ্যৎ সকলে একেষাৰে ক’ব বোলে ‘স’।কথাটো অলপ অচৰপ ময়ো মানো, পিছে এই কথাটো আধিকাৰিক ভাৱে, মানে অফিচিয়েলি ক’ত লিখা আছে?\nইংৰাজী Dictionary শব্দটো, যাক আমি অভিধান বুলিয়েই কওঁ, এই শব্দটোৱে এনে এখন পুথিৰ কথা বুজায়, যি diction অৰ্থাৎ উচ্চাৰণ শিকায়। ইংৰাজী dictionary বিলাকত সদায় নিৰ্দিষ্ট ভাৱে শব্দটোৰ উচ্চাৰণ লিখা থাকে। পিছে মই কোনো অসমীয়া অভিধানতে এই বস্তুটো দেখা নাই, আৰু যিমান দূৰ জানো, আধিকাৰিক ভাৱে আজিলৈকে কোনেও অসমীয়া ভাষাৰ উচ্চাৰণ নিৰ্দিষ্ট কৰি দিয়া নাই। যদিহে আমাৰ ভাষাটোৰ কোনো নিৰ্দিষ্ট উচ্চাৰণ আজিলৈকে কোনেও ঠিক কৰাই নাই, তেন্তে কিহৰ ভিত্তিত কাৰোবাৰ উচ্চাৰণ ভুল বুলি কোৱা হয়?\nআৰু এই কামটো কোনোবাই কৰিবলৈ আগবাঢ়িলেও, আজিৰ পৰিস্থিতিত কেতিয়াবা সৰ্বজনগ্ৰাহী মানক (standard) উচ্চাৰণ গৃহীত হ’বগৈ নে? অভিধানখনকে কৰিব পৰাগৈ নাইচোন অতদিনে। নানা মুনি নানা মত ফৰ্মুলাতে চলি আছে দুনীয়াখন।\n(জাহ্নু বৰুৱাই “সাগৰলৈ বহু দূৰ” বোলছবি খনৰ নামটো ইংৰাজীত Hkhagoroloi বুলি লিখা মনত আছে।)\nআধুনিক জীৱন যাত্ৰাত ভাৱ প্ৰকাশৰ কাৰণে আগতকৈ বহু বেছি শব্দৰ প্ৰয়োজন হৈ আহিছে, সামাজিক পৰিবৰ্তনৰ লগে লগে, আৰু তাৰ বাবে প্ৰায় সকলো ভাষাতে শব্দ কমি আহিছে। উদাহৰণ স্বৰূপে আমি আধুনিক কাৰিকৰী বস্তু বিলাক যেনে “bluetooth” এইবিলাক শব্দৰ কোনো অসমীয়া প্ৰতিশব্দ বিচাৰি নাপাওঁ। ইংৰাজীকে ধৰি পৃথিৱীৰ সকলো ভাষাই এই পৰিস্থিতিৰ সন্মুখীন হৈছে। সেয়ে তেওঁলোকে নিতৌ আন আন ভাষাৰ শব্দ গ্ৰহণ কৰিছে আৰু নতুন নতুন শব্দও প্ৰয়োজন মতে সৃষ্টিও কৰিছে। ( Multiplex, এই শব্দটি ইংৰাজীত কেইবছৰমান আগতে সৃষ্টি কৰা হৈছে, কেইবামহলীয়া চিনেমা ঘৰ বুজাবলৈ, আগতে এনেধৰণৰ চিনেমা ঘৰ নাছিল, গতিকে এই শব্দৰ প্ৰয়োজনো নাছিল, এতিয়া দৰকাৰ হ’ল, গতিকে সাজি ল’লে।) গতিকে আজিকালি যদি আজিৰ এই ***ত যোৱা, মৰিবলে নেদেখা, নৱ প্ৰজন্মই অসমীয়াৰ কওঁতে মাজে মাজে কিবা বিজতৰীয়া শব্দ ব্যৱহাৰ কৰিলে তেওঁলোকৰ কি শাস্তি হব লাগে তাকে নিৰ্ধাৰণ কৰিবৰ হ’ল।\nছাত্ৰ ছাত্ৰীৰ লগত কথা পাতি ভাল পাওঁ, কেতিয়াবা সুবিধা পালে সোধোঁ, “তোমালোকেনো সুবিধা থাকিলেও অসমীয়া এৰি হিন্দী বা অলটি কিয় নিৰ্বাচন কৰা?”\nখ.এচমিজ ইমান টান, কোৱাৰ নিচিনাকৈ লিখিব গ’লে স্পেলিং ৰং হৈ যায়।\nগ. এচমিজ শিকোৱা কিতাপবোৰ বৈদ্য ব’ৰিং, একো ইণ্টাৰেষ্টিং কথা নেথাকে।\nইত্যাদি। অসমীয়া কোৱা বা লিখাৰ ক্ষেত্ৰটো একে কথা, ল’ৰা-ছোৱালীৰ মাজত শুদ্ধকৈ অসমীয়া লিখাৰ আত্মবিশ্বাস নাই, কিবা লিখিম, ভুল হব ৰাইজে গালি পাৰিব, গতিকে নিলিখাই ভাল। কাৰণ শুদ্ধটোনো কি তাকে আজিলৈকে সঠিককৈ নিৰ্ধাৰণ কৰা হোৱা নাই।\nঅসমীয়া ভাষা ব্যৱহাৰকাৰীৰ সংখ্যা দিনক দিনে কমি আহিছে, এনে গতিৰে চলি থাকিলে এদিন হয়তো ভুলে ভালে অসমীয়া কোৱা মানুহো নোহোৱা হব অচিৰেই। গতিকে এতিয়া আমি বেছি আপটাইট ( প্ৰতিশব্দ বিচাৰিয়েই নেপালোঁ) হৈ থাকিলে ভাষাটোৰ মংগল হব জানো? এতিয়া অসমীয়াক জনপ্ৰিয় কৰাৰ প্ৰয়োজনহে অধিক বুলি মোৰ ধাৰণা। জনপ্ৰিয় তেতিয়াহে হব যেতিয়া ভাষাটো সহজ হব লিখিবলৈয়ো, ক’বলৈয়ো। তাকে নহ’লে আজিৰ পৃথিৱীত বিকল্পৰ অভাৱ নাই। প্ৰসংগক্ৰমে ব্যক্তিগত কথা এটা কওঁ, কেন্দ্ৰীয় চৰকাৰৰ চাকৰিয়াল সকলৰ মাজত হিন্দী ব্যৱহাৰ বঢ়াবলৈ চৰকাৰে অহোপুৰুষাৰ্থ কৰি আছে, আমিও প্ৰশিক্ষণ পাওঁ মাজে মাজে। এটা কথা মন কৰিছোঁ, যে তেওঁলোকে বিশুদ্ধ হিন্দীতকৈয়ো সহজ হিন্দীতহে বেছি গুৰুত্ব দিয়ে। কাৰ্যালয়ৰ কামত ভুলে শুদ্ধই হিন্দী লিখিলেও অতিৰিক্ত পইচা পায়, লাভেই লাভ।\nভাষা শুদ্ধকৈ ৰখাৰ প্ৰয়োজনীয়তা কেতিয়াও নুই কৰিব নোৱাৰি, কিন্তু তাৰ বাবে ভাষাটো ষ্টেণ্ডাৰদাইজ (আকৌ!!!)কৰিব লাগিব, বিজ্ঞানসন্মত ভাৱে। উচ্চাৰণ, বানান, ব্যাকৰণ সকলোৰে সৰ্বজন গৃহীত আৰু মানক থাকিব লাগিব, তাত ভাষাৰ বৈশিষ্ট প্ৰতিফলিত হব লাগিব। তেতিয়াহে আমি ন-শিকাৰুক ক’ব পাৰিম, এনেকে ক, এইটোহে শুদ্ধ। সেই বস্তুতো নোহোৱালৈকে আমি কাৰো ভাষা ভুল হৈছে বুলি কোৱাৰ অধিকাৰেই নাই।\nঈ, ঊ,ঋ, ছ, ট, ঠ, ড, ঢ, ণ এইকেইটাৰ লগতে তিনিটা শ,ষ,স ( যিকোনো এটা হ’লেই হ’ল) ৰ অসমীয়াত কোনো প্ৰয়োজন নাই, আৰু এইকেইটাই বানান ভুল কৰাৰ বাবে মূলত: দায়ী। কাৰণ এইকেইটা আখৰে কোনো অসমীয়া উচ্চাৰণ নিৰ্দিষ্ট নকৰে। ( ণত্ব আৰু ষত্ব বিধি?? কিয় লাগে? ইয়াকে দেখুৱাবলৈ নেকি যে, চা আমিও সাধু ভাষা সংস্কৃতৰ কিমান ওচৰ চপা)অন্ধভাৱে আমি সংস্কৃতক অনুকৰণ কৰিবলৈ গৈ ইতিমধ্যে অসমীয়াৰ স্বকীয়তা হেৰুৱাই পেলাইছোঁ, এতিয়া একো কৰিবও নোৱাৰি, গতিকে লেটচ গ’ ইজি অন দিজ!! কেনে হ’ব??\nভাষাৰ আত্মা থাকে আৰু ই কেৱল বানান বা উচ্চাৰণতে সীমাবদ্ধ নহয়। অসমীয়া ভাষাৰ এটা শুৱলা, মনোমোহা প্ৰকাশভংগী আছে, আমি শব্দ বিলাক কোমলকৈ উচ্চাৰণ কৰো, সংস্কৃতৰ দৰে কঠোৰকৈ নহয়। এনে বহু বৈশিষ্ট আছে, যিবিলাক সংৰক্ষণ কৰিব পাৰিলে অসমীয়া ভাষাত আধাখিনি বিদেশী শব্দ সোমাই পৰিলেও অসমীয়া ভাষা মৰি নেযায়।\nজানো, ওপৰৰ কথা খিনি একে আষাৰতে মানি ল’ব পৰা কথা নহয়, পৰম্পৰাৰ কথা আছে, বহুত কিবা কিবি আছে। মাত্ৰ পাঠকৰ চিন্তাৰ খোৰাক জগাবলৈহে বহুদিনৰ পৰা মনত খু-দুৱাই থকা কথা কেইটামান লিখিলোঁ। গৰিহণালৈ বাট চাই আছোঁ।\n← শিশুৰ সুৰক্ষা সম্পর্কীয় দুটামান কথা (ভাস্কৰ জ্যোতি শইকীয়া)\nগ্ৰন্থ সমালোচনা (অনামিকা বৰুৱা) →


xukhdukh.com August 04, 2014\nআমি শ্ৰমদান কৰিব নো‌ৱাৰোঁ নে?\nমহানগৰ আৰু চহৰসমূহৰ বাদেও অসমৰ প্ৰতিখন গাওঁ তথা চুকে-চুবুৰীয়ে বৰ্তমান সতকাই দেখিবলৈ পো‌ৱা এটা দৃশ্য হ’ল জা‌ৱৰ-জোঁথৰৰ দ’ম, প্লাষ্টিকৰ পেকেট, খো‌ৱা পানীৰ পেলনীয়া বটল,মল-মূত্ৰ,কুকুৰ-মেকুৰীৰ মৃতদেহ ইত্যাদি । আমাৰ বোধেৰে, পৰ্যাপ্ত পৰিমাণৰ পৌৰতাত্ত্বিক ক্ষেত্ৰ,অভয়াৰণ্য,মঠ-মন্দিৰ,বন্যজন্তু, বিশাল নদী আৰু দুপাৰৰ সেউজ উপত্যকা থকা স্বত্ত্বেও ৰাজ্যখনলৈ পৰ্য্যটকৰ আগমন তেনেই নগণ্য হো‌ৱাৰ কাৰণসমূহৰ ভিতৰত ইও অন্যতম ।\nআমি নিজেও হয়তো কোনো নতুন ঠাইলৈ ফুৰিবলৈ গৈ যদি তাত নাক-মুখ বন্ধ কৰি চলিব লগীয়া এটা পৰিস্থিতিৰ সমুখীন হওঁ,তেন্তে দুনাই তালৈ কেতিয়াও নাযাবলৈহে সংকল্প লওঁ । দুৰ্গন্ধময় লেতেৰা পৰি‌ৱেশ বৰ্তমান কে‌ৱল বাটৰ দাঁতিতহে যে দেখা পো‌ৱা যায়, তেনে নহয় । ৰাজহু‌ৱা প্ৰসা‌ৱগাৰ,বাচ-আস্থান, হাট-বজাৰ,চিনেমা-ঘৰ,সভাঘৰ সকলোতে আমি থু-খেকাৰ পেলাই,চূণ - তামোলৰ পিক সানি পাৰ্যমানে যিমান মন যায় সিমানে লেতেৰা কৰোহঁক ! কাৰণ, এইবোৰ আমাৰ ব্যক্তিগত সম্পত্তি নহয় ! গাড়ীত গৈ থাকিলেও খো‌ৱাবস্তুৰ পেলনীয়া টোপোলা বা অদৰকাৰী পলিথিন,কাগজ ইত্যাদিবোৰ বাহিৰলৈ দলিয়াই পেলো‌ৱাটো আমাৰ প্ৰায় সকলো মানুহৰেই যেন এটা অঘোষিত মৌলিক অধিকাৰহে, তেনে লাগে ।\nমন কৰিলে দেখিব যে ,আমাৰ নিজা চুবুৰীটোতেই ঘৰৰ অতিকেই ওচৰতে কোনোবা এজনে এদিন জাবৰ অলপ পেলাই থৈ যায় আৰু দুদিন পিছতে সেই ঠাইত এদিন এটা জাবৰৰ দ’ম গা কৰি উঠে । তাৰ পিছত সেই দ’মটোক আপুনি দেখিও নেদেখাৰ ভাওঁ ধৰিব লগীয়া হয় । তাৰ কাষেৰেই প্ৰতিজনেই নিৰ্বিকাৰভা‌ৱে অহা-যো‌ৱা কৰি থাকে । মিউনিচিপাল কমিটিয়ে অথবা চৰকাৰে এদিন আহি আমাৰ এই থকা ঠাইকণো পৰিষ্কাৰ কৰি থৈ যাবহি বুলি আমি আশা পালি বহি থাকোঁ । এইবোৰ কৰিবৰ বাবেও হয় আমি মন্ত্ৰী-বিধায়কৰ ওচৰলৈ যাওঁ , নহ’লে আন্দোলন কৰোঁ ।\nদেশৰ নানান ডাঙৰ ডাঙৰ সমস্যাৰ তুলনাত এই সমস্যাটো তেনেই নগন্য। কিন্তু ইয়েই বিশ্ববাসীৰ আগত আমাৰ জাতিটোৰ নাক-কাণ কাটিবৰ বাবে যথেষ্ট । গতিকে অপৰিস্কাৰ আৰু অস্বাস্থ্যকৰ পাৰিপাৰ্শ্বিকতাত বাস কৰাৰ বদনাম লো‌ৱাৰ সলনি এটি সুস্থ-সুন্দৰ পৰি‌ৱেশ চৌপাশে গঢ়ি তুলি নিজকে এটা ৰুচিপূৰ্ণ জাতি হিচাপে চিনাকী দিবলৈ আমাৰ ৰাইজে এতিয়াৰেপৰা চেষ্টা কৰা উচিত । ইয়াৰ বাবে কোনো সংগঠন খুলি , নীতি-নিয়ম বনাই, কাৰ্যসূচী হাতত ল’ব লাগিব বুলি যদি ভা‌ৱিছে, তেন্তে সেয়া ভুল । আমি ভা‌ৱোঁ, ইয়াৰ বাবে তেনে কোনো জটিল কাৰ্যপন্থাৰ প্ৰয়োজন নাই । প্ৰয়োজন আছে মাথোঁ আপোনাৰ সদিচ্ছা আৰু সহযোগিতাৰ । আপুনি যি বয়সৰে নহওঁক কিয়, আপোনাৰ স্থানীয় বন্ধু কেইজন মানক লগ ধৰক আৰু হাতত দা এখন ,ঝাড়ু এটা লৈ ওলাই আহক ! মাত্ৰ এঘন্টাৰ বাবে আপোনালোক লাগি যাওঁকচোন নিজৰ ৰাষ্টাৰ লেতেৰাখিনি চাফা কৰিবলৈ । আমাৰ বিশ্বাস যে , আপোনালোকক দেখি আৰু দহোজন ওলাই আহিব । অলপ সময় লাগিব সঁচা , কিন্তু এদিন আপোনালোক সফল হ’বই ! আমি ভা‌ৱোঁ , এনেধৰণৰ সমূহীয়া চাফাই অভিযান এটা প্ৰতিটো অঞ্চলতে প্ৰতি শনিবাৰ বা দেওবাৰে যদি আমি উলিয়াব পাৰোঁ , তেন্তে ই এটা বহু ডাঙৰ পৰি‌ৱৰ্তনৰ বাট মুকলি কৰিব ।\nঅসমীয়া মানুহখিনি অতি এলেহু‌ৱা বুলি এটা বদনাম আছে । গতিকে মন থাকিলেও বহু অসমীয়াই আকৌ এনে অনুষ্ঠানলৈ ওলাই আহিব নো‌ৱাৰিব । অন্যহাতে যিহেতু অসমীয়াৰ অহংকাৰ বেছি, গতিকেই অলপ আৰ্থিকভা‌ৱে টনকীয়ালসকলেও এই ধৰণৰ ‘আম আদমী’ৰ কামত সক্ৰিয় অংশগ্ৰহণ কৰিবলৈ কুন্ঠাবোধ কৰিব । তেখেতসকললৈ আমাৰ অনুৰোধ, তেওঁলোকে যেন আমাৰ নিচেই ওচৰচুবুৰীয়া ৰাজ্য মিজোৰামলৈ গৈ এবাৰ ফুৰি আহে । এশ শতাংশ শিক্ষিত নিৰ্জু প্ৰকৃতিৰ এই জনজাতীয় লোকসকল কে‌ৱল ভৌগোলিক অ‌ৱস্থানৰ অসুবিধাৰ বাবে অৰ্থনৈতিক অথবা বাণিজ্যিক ভা‌ৱে বেছি দূৰ আগবাঢ়িব পৰা নাই সঁচা, কিন্তু সংস্কৃতি ,আচাৰ-ব্য‌ৱহাৰ,স্বভা‌ৱ আৰু পৰিস্কাৰ-পৰিচ্ছন্নতাৰ ফালৰপৰা পৃথি‌ৱীৰ আন হাজাৰটা উন্নত জাতিৰ সতে তেওঁলোকক ৰিজাব পাৰি । আইজলৰ চিটিবাচত বহি আপুনি যদি সাধাৰণ কমলাৰ বাকলি এটাও ৰাষ্টালৈ দলিয়ায়, তেন্তে আপুনি মিজো সহযাত্ৰীৰপৰা গালি খাব লাগিব । ৰাজধানীৰ কথা বাৰু নকওঁ ।\nচাকৰিসূত্ৰে মই মিজোৰামৰ এখন সীমান্ত‌ৱৰ্তী সৰু চহৰ ‘চাইহা’ত চাৰি বছৰ আছিলো । তাত দেখিছিলো যে প্ৰতি ১৫ দিনৰ মূৰে মূৰে , দিন-হাজিৰা কৰি পেট প্ৰ‌ৱৰ্তো‌ৱা দুখীয়া মানুহজনৰ পৰা আৰম্ভ কৰি উচ্চ পদবীৰ বিষয়ালৈকে সকলো‌ৱে একেলগে মিলি ‘বিনামূলীয়া শ্ৰমদান’ কৰিছিল । তেওঁলোকে নিজা নিজা গীৰ্জাঘৰৰ ওচৰৰ গোটেই অঞ্চলটো ইমানেই পৰিস্কাৰ আৰু সুন্দৰভা‌ৱে ৰাখিছিল যে নতুনকৈ যো‌ৱা এজন মানুহে তেওঁলোকৰ এই শ্ৰমদানৰ শলাগ নলৈ নো‌ৱাৰে । বজাৰত বহা দোকানীসকলেও নিজৰ নিজৰ এলেকাটো প্ৰতি দিনেই গধূলি দোকান সামৰাৰ পিছত চাফা কৰিহে ঘৰলৈ গৈছিল ।\nএনে শ্ৰমদানে আমাৰ ৰাইজক আৰু এটা ধৰণে উপকৃত কৰিব । সি হৈছে মধুমেহ বা ডায়েবেটিছ ৰোগৰ পৰা মুক্তি । ভাৰতবৰ্ষত পৃথি‌ৱীৰ ভিতৰতে সৰ্বাধিক (বৰ্তমান প্ৰায় ৬.৭ কোটি জনৰো অধিক) ডায়েবেটিছ ৰোগী আছে । এই ৰোগক সম্পূৰ্ণভা‌ৱে নিৰাময় কৰা পথ্য এতিয়ালৈকে ওলো‌ৱা নাই । এই ৰোগ হো‌ৱাৰ এটা অন্যতম কাৰণ হ’ল শ্ৰমবিমুখিতা বা এলাস্য ভা‌ৱ । অনুশীলন নহ’লে শৰীৰত মেদ বৃদ্ধি হয় আৰু ফলত তেজত শৰ্কৰাৰ পৰিমাণ বাঢ়ি গৈ এই ৰোগৰ সৃষ্টি হয় । গতিকে সমূহীয়া শ্ৰমদানে যে মানুহক সতেজ কৰি নিৰোগী কৰি ৰাখিব পাৰিব সিও ধুৰূপ সত্য ।


Bagee in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Bagee ar byavahar, ppali, parshwakriya, upkaar, kriya-pratikriya aaru satarkatabani\nBagee की जानकारी\nBagee ৰ লাভ আৰু ব্যৱহাৰসমূহ- Bagee Benefits & Uses in Assamese- Bagee ar laabh aaru byavaharsamuh\nBagee ৰ পালি আৰু সেয়া কেনেদৰে ল'ব- Bagee Dosage & How to Take in Assamese - Bagee ar paali aaru xeya kenedore lobo\nBagee ৰ পাৰ্শ্চক্ৰিয়াসমূহ- Bagee Side Effects in Assamese- Bagee ar parshwakriyasamuh\nBagee সংক্ৰান্ত সতৰ্কতাবাণীসমূহ- Bagee Related Warnings in Assamese- Bagee xonkranta xatarkatabanisamuh\nঅইন দৰৱৰ সৈতে Bageeৰ গুৰুতৰ ক্ৰিয়া-প্ৰতিক্ৰিয়া- Severe Interaction of Bagee with Other Drugs in Assamese- Oinor xoite Bagee ar gurutor kriya-pratikriya\nBagee মতভেদসমূহ- Bagee Contraindications in Assamese- Bagee nishedhsamuh\nBagee ৰ বিষয়ে সততে সোধা প্ৰশ্নসমূহ- Frequently asked Questions about Bagee in Assamese- Bagee ar bikhoye satate xodha prashnasamuh\nখাদ্য আৰু মদৰ সৈতে Bagee ক্ৰিয়া-প্ৰতিক্ৰিয়া- Bagee Interactions with Food and Alcohol in Assamese- khadya aaru modor xoite Bagee kriya-pratikriya\nBagee ৰ লাভ আৰু ব্যৱহাৰসমূহ - Bagee Benefits & Uses in Assamese - Bagee ar laabh aaru byavaharsamuh\nBagee তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nBagee ৰ পালি আৰু সেয়া কেনেদৰে ল'ব - Bagee Dosage & How to Take in Assamese - Bagee ar paali aaru xeya kenedore lobo\nBagee-ৰ উপাদানসমূহ - Bagee Active Ingredients in Assamese - Bagee-ar upadaansamuh\nBagee ৰ পাৰ্শ্চক্ৰিয়াসমূহ - Bagee Side Effects in Assamese - Bagee ar parshwakriyasamuh\nগৱেষণাৰ ভিত্তিত, Bagee ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nBagee সংক্ৰান্ত সতৰ্কতাবাণীসমূহ - Bagee Related Warnings in Assamese - Bagee xonkranta xatarkatabanisamuh\nBagee-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাৰ ক্ষেত্ৰত Bagee ৰ সুৰক্ষাৰ বিষয়ে এতিয়ালৈকে কোনো গৱেষনা কৰা হোৱা নাই। গতিকে গৰ্ভৱতী মহিলাৰ ওপৰত ইয়াৰ প্ৰভাবৰ বিষয়ে জনা নযায়।\nBagee-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nBageeএ স্তন্যপায়ী মহিলাৰ ক্ষেত্ৰত কি প্ৰভাৱ পেলাব এইটোৰ ওপৰত এতিয়ালৈকে কোনো গৱেষনা কৰা হোৱা নাই। গতিকে Bagee গ্ৰহণ কৰিলে পাৰ্শ্ব-প্ৰতিক্ৰিয়া হব নে নহয় জনা নাযায়।\nবৃক্কত Bagee কি প্ৰভাৱ দেখা গৈছে?\nবৃক্ক ৰ বাবে Bagee ক্ষতিকাৰক নহয়।\nযকৃতত Bagee কি প্ৰভাৱ দেখা গৈছে?\nBageeৰ কলিজা ৰ ওপৰত কোনো পাৰ্শ্ব-প্ৰতিক্ৰিয়া নাই।\nহৃদযন্ত্ৰৰ ক্ষেত্ৰত Bagee ৰ কি প্ৰভাৱ দেখা গৈছে?\nহৃদয় ৰ বাবে Bagee সম্পূৰ্ণৰূপে সুৰক্ষিত।\nঅইন দৰৱৰ সৈতে Bageeৰ গুৰুতৰ ক্ৰিয়া-প্ৰতিক্ৰিয়া - Severe Interaction of Bagee with Other Drugs in Assamese - Oinor xoite Bagee ar gurutor kriya-pratikriya\nBagee তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nBagee মতভেদসমূহ - Bagee Contraindications in Assamese - Bagee nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Bagee লোৱা অনুচিত যাতে -\nBagee ৰ বিষয়ে সততে সোধা প্ৰশ্নসমূহ - Frequently asked Questions about Bagee in Assamese - Bagee ar bikhoye satate xodha prashnasamuh\nএই Bagee-এ অভ্য়াস বা নিচাৰ সৃষ্টি কৰে নেকি?\nনহয়, Bagee আসক্তি সৃষ্টি কাৰক বুলি কোনো সাক্ষ্য নাই।\nনহয়, Bagee লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, কিন্তু ডাক্তৰৰ পৰামৰ্শ মতেহে Bagee লওক।\nমানসিক ৰোগৰ চিকিত্সাৰ বাবে Bagee লৈ কোনো লাভ নাই।\nখাদ্য আৰু মদৰ সৈতে Bagee ক্ৰিয়া-প্ৰতিক্ৰিয়া - Bagee Interactions with Food and Alcohol in Assamese - khadya aaru modor xoite Bagee kriya-pratikriya\nখাদ্য আৰু Bageeৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Bagee ল'ব পাৰে।\nমদ আৰু Bageeৰ মাজৰ প্ৰতিক্ৰিয়া\nBagee আৰু মদ্যাপানে পাৰ্শ্চক্ৰিয়া নঘটায়, কিন্তু সাৱধান থকাটো ভাল।\nBagee ৰ অনুকল্প - Substitutes for Bagee in Assamese


এইম ইন লাইফ – মণিষা কাকতি – ফটাঢোল\nJanuary 1, 2019 দৈনন্দিন\t5 Comments\nএইম ইন লাইফ – মণিষা কাকতি\nএইবাৰ সি লক্ষ্যত উপনীত হ’বই হ’ব। প্ৰস্তুতি একেবাৰে তুংগত। ক’তো অকণো খুঁত ৰখা নাই। এমাহতকৈও বেছি হ’ল নিজকে সাজু কৰাৰ। তিলতিলকৈ বুলি যে কয়, তেনেকৈ তৈয়াৰ কৰিছে নিজকে সি। নকৰিলেও উপায় নাই। লক্ষ্যই যে টাফ্। বিশেষকৈ ল’ৰাবোৰৰ বাবে। ছোৱালীবোৰৰ এইক্ষেত্ৰত প্লাছ পইণ্ট বহুত। ভাবিলে মাজে মাজে খঙো উঠে তাৰ। কিয় যে ল’ৰা হৈ জন্মগ্ৰহণ কৰিলে! কিন্তু এইবাৰ সি হাৰ নামানে। ভগৱানকো নৈবদ্যৰ টোপ দিয়া হৈ গৈছে ইতিমধ্যে।\nনাই, অলপো সুৰুঙা নাৰাখে সি এইবাৰ। সকলো ফালে পাৰফেক্ট হ’বই লাগিব। পাৰিলে এইক্ষেত্ৰত আমিৰ খানকো চেৰ পেলাই মিষ্টাৰ পাৰফেকচ’নিষ্ট খিতাপ কাঢ়ি আনিব। পাৰফেকচন নাথাকিলে ইমান দিনৰ মেহনত মিট্টি মে মিলি যাব। চাল্লা, মেট্ৰিকত ‘এইম ইন লাইফ’ ৰচনা মুখস্থ কৰোঁতেও তাৰ ইমান কষ্ট হোৱা নাছিল কিজানি। ৰচনা সম্ভাৰত থকা ৰেডীমেড ডায়লগবোৰ মনত ৰাখিব লাগে আৰু লিখি দিব লাগে। বচ, হৈ গ’ল ‘এইম ইন লাইফ’ পূৰা। কিন্তু প্ৰেক্টিকেল দুনীয়াখন বহুত বেলেগ। এতিয়া বুজিছে সি। যিমান কষ্ট, একাগ্ৰতা আৰু ধৈৰ্য্যৰে সি লক্ষ্যত উপনীত হ’বলৈ উঠিপৰি লাগিছে পৰীক্ষাত লিখাৰ নিচিনাকৈ সচাঁসচি ডাক্তৰেই বনি গ’লহেঁতেন দেখোন। আৰে.. ডাক্তৰ বাদ, ইমানখিনি সময় আৰু মনযোগ পঢ়া টেবুলত দিলে সি দেখোন মেট্ৰিকত ছেকেণ্ড ডিভিজনেই নাপালে হয়। ধেই, কিবোৰ যে ভাবি আছে সি! হাঁহি উঠি গ’ল তাৰ। আইনাত মুখখন চাই, চুলিখিনিত জেল লগাই, হাতেৰে অলপ ঠিকঠাক কৰি ওলাই গ’ল লগৰ মনজিতৰ ঘৰলৈ। মনজিতৰ এক্সপাৰ্টাইজৰ ওপৰত বহুখিনি নিৰ্ভৰশীল তাৰ লক্ষ্য প্ৰাপ্তিৰ সফলতা।\nআগৰবাৰেই সি ভাবিছিল, এইবাৰ লক্ষ্য চুলে। সৰ্বোচ্চ উজাৰি দিছিল সি। পিছে নাই। তাৰ দৰে বহুতৰে ভবা কথাত আউল লগাবলৈ কণা বিধি যেন সদায় সচেষ্ট। তাৰ ক্ষমতাৰ ভিতৰত থকা সকলোখিনি কৰিও অৱশেষত বিমুখ হ’বলগীয়া হৈছিল। প্ৰতিবাৰে লক্ষ্যপ্ৰাপ্তিৰ ৰেখাডাল চুবলৈ পাম বুলি মনত আশাৰ সঞ্চাৰ হওঁতেই থমকি ৰব লগা হয় সি। এইবাৰ সেইকাৰণে কণা বিধিক আগতেই নৈবদ্য আগবঢ়াই ফিটিং কৰি থৈছে। তাৰ নিজৰ ফালৰপৰাও কৰণীয়খিনি কৰা হৈ গৈছে ইতিমধ্যে। ‘অনুৰোধ’ পঠিয়াই পঠিয়াই যোৱা এমাহত বন্ধুৰ লিষ্টখন যথেষ্ট টনকিয়াল কৰিলে সি। কবিতা চবিতাও একলাইন, দুলাইন লিখি বাঃ বাঃ লৈছে। নিজে জন্ম দিয়া ভুৱা ফ্ৰেইণ্ড কেইজনটো আছেই — প্ৰচাৰ আৰু প্ৰসাৰৰ বাবে। হৈ যাব। লক্ষ্যপ্ৰাপ্তিৰ সপোনটো আকৌ লহপহকৈ বাঢ়িছে। দুখত ভাগি পৰা মনটো আকৌ ঠন ধৰি উঠিছে। এতিয়া মাথো বাকী আছে মনজিতৰ হাতৰ কামাল। লক্ষ্যপ্ৰাপ্তিৰ আচল ছাবিকাঠি মনজিতৰ আঙুলিৰ মাজতহে বন্দী হৈ আছে।\nনতুন বছৰ আহি আছে। নতুন বছৰৰ পহিলা দিনটোতেই গা পা ধুই ভগৱানক পূজা অৰ্চনা কৰি সি কামটোত হাত দিব। প্ৰথমে ভাবিছিল, ৰাতি ১২ বজাত কামটো কৰিলে মজা হ’ব। পিছত বহু ভাবি গুণি সেইটো প্লেন বাদ দিলে সি। ৩১ ডিচেম্বৰত মানুহবোৰে পাৰ্টি-চাৰ্টি কৰি মতলীয়া হৈ থাকিব। তাৰ কামটোৰ প্ৰতি কোনেও ধ্যানেই নিদিব। তাতকৈ জানুৱাৰীৰ ১ তাৰিখেই ভাল হ’ব। ২০১৯ চনৰ প্ৰথম পুৱাতেই সি নিজ লক্ষ্যত উপনীত হোৱাৰ খোজটো পেলাব। এক কথাত ক’বলৈ গ’লে লাইখুঁটা পুতিব সি সেইদিনা। পঞ্জিকা মতেও সেই দিনটো ভাল। মানে ভাগ্যয়ো লগ দিছে এইবাৰ তাক। সকলো ঠিকেঠাকে থাকিলে এইবাৰ কোনেও ৰখাব নোৱাৰে। কথাষাৰ ভবাৰ লগে লগে মনলৈ আপোনা-আপুনি এক কনফিডেন্স আহি গ’ল তাৰ। দুচকুত জিলিকি উঠিল লক্ষ্যপ্ৰাপ্তিৰ সুখ।\nসি ভাবিলে, লক্ষ্যত উপনীত হোৱাৰ পিছত তাৰ ওজন আগতকৈ বাঢ়িব অলপ। লগৰবোৰৰ মাজত, কলেজত, গাঁৱত জনপ্ৰিয় হৈ উঠিব সি। সকলোতকৈ ডাঙৰ কথা, ছোৱালীবোৰে পাত্তা দিবলৈ আৰম্ভ কৰিব। উস্! কি যে ভাললগা এক অনুভৱ। অধৈৰ্য্য হৈ উঠিল সি। এতিয়াই লাগে তাক সেই অনুভৱখিনি। ১ জানুৱাৰীটো সোনকালে আহক। আজি ডিচেম্বৰৰ ২৫ তাৰিখ। পাৰিলে ২৫ ৰ পিছত ২৬, ২৭… নাহি ডাইৰেক্ট ১ জানুৱাৰী আহক।\nমনৰ ভিতৰত হেজাৰ বিজাৰ লাড্ডু ফুটাই ফুটাই কেতিয়া আহি মনজিতৰ ঘৰৰ সমূখ পালে গমকে নাপালে সি। ”ঐ মনজিত, ৰেডী হৈছ নে নাই?” বুলি গেটৰপৰাই চিঞৰি চিধাই মনজিতৰ ৰুমলৈ সোমাই গ’ল। মনজিতে বিছনাত বহি জোতা পিন্ধি আছিল। চকুৰ ইংগিতৰে তাক বহিব দি পইচা আনিছে নে নাই সুধিলে। মুখেৰে একো নমতাকৈ পকেটৰপৰা কমলা ৰঙৰ ২০০ টকীয়া নোটখন আগবঢ়াই দিলে সি। লক্ষ্যত উপনীত হ’বলৈ হ’লে অলপতো খৰছ হ’বই। ভাবি লাভ নাই। পূৰ্ব চৰ্ত অনুযায়ী লক্ষ্যত উপনীত হোৱাত সহায় কৰাৰ বাবদ মনজিতক ২০০ টকা দিব বুলি কথা দিছিল সি আৰু লক্ষ্যপ্ৰাপ্তিৰ পিছত পাৰ্টি এক্সট্ৰা।\nমনজিতৰ বাইকখন লৈ দুয়ো ওলাই আহিল। মনজিতৰ বেকপেকটো তাৰ পিঠিতেই ওলমাই ল’লে। বাটত আন এজন লগৰ ৰাহুলৰ ঘৰতো সোমাই পাক এটা মাৰি গ’ল। অলপ দূৰ গৈয়ে সিহঁতে নিৰ্দিষ্ট ঠাইটুকুৰা পালে। বাইক নমাই দিলে ব্ৰহ্মপুত্ৰৰ বালিচৰত। পুহৰ উজ্জ্বল ৰ’দজাকে চৌদিশ চিকমিকাই তুলিছে। মনজিতে বেগৰপৰা সা-সৰঞ্জামবোৰ উলিয়াই ল’লে। সকলো ৰেডী কৰি, দুই এটা ট্ৰায়েল মাৰি তাক সুধিলে,\nৰেডী নে সি? — নিজকে নিজে প্ৰশ্ন কৰিলে।\nমূৰত জেল লগোৱা থিয় থিয় চুলি,\nচকুত ৰাহুলৰপৰা ধাৰ কৰি অনা ৰে’ বেন ছানগ্লাছ,\nগাত ‘ঘেণ্টা কাকো খাতিৰ নকৰোঁ’ বুলি প্ৰিণ্ট থকা টি ছাৰ্ট, তাৰ ওপৰত বুটাম খোলা আন এটা মেটচিং চাৰ্ট আৰু\nহাতত ছলমান খানে পিন্ধাৰ দৰে ব্ৰেচলেট,\nডি এছ এল আৰৰ লেন্সত বন্দী হ’বলৈ।\nক্লিক্! ক্লিক্! ক্লিক্!\nলক্ষ্য এটাই — এইবাৰৰ ফেচবুক প্ৰফাইল পিকখনত 1k লাইক।\n« সংখ্যাটোৰ আঁৰৰ কথা – মনজিৎ\nকাম কৰা মানুহ – অভিজিৎ মেধি »\nহাঃ হাঃ, লক্ষ্য সফল হ’লনে? বঢ়িয়া লাগিল।\nহাঃ হাঃ। ধুনীয়া লাগিল দেই।\nহা হা….বঢ়িয়া ।\nএইটো দিম্পল নেকি বাৰু?\nসকলোকে লৈ জনাইছোঁ।


পৃষ্ঠা:Chalachitra.pdf/১০৫ - ৱিকিউৎস\nনামৰ ছবি দুখন প্ৰতিযোগিতাৰ প্ৰথম বাছনিতেই নাকচ কৰা হয়। আন্তৰ্জাতিক শিশু ছবি মহোৎসৱত প্ৰদৰ্শিত ছবিও প্ৰথম বাছনিত নাকচ হোৱা উদাহৰণ এইবাৰ স্থাপিত হয়। তেনেদৰে জুৰিৰ সদস্যৰ প্ৰভাৱৰ বাবে প্ৰথম বাছনিত নাকচ হৈ যোৱা ছবিকো পুনৰ প্ৰদৰ্শন কৰি পুৰস্কাৰ দিয়া ঘটনাও এইবাৰ ঘটিছে।\nআদুৰৰ ই আচৰণৰ কাৰণ কি? সন্দেহ নাই, আদুৰ নিসন্দেহে অতি উচ্চমানৰ পৰিচালক। সাফল্যই মানুহক ঈৰ্ষাতুৰ কৰিও তোলে, বিনয়ী কৰিও তোলে। আদুৰৰ ভাগ্যত প্ৰথমটো আছিল। আদুৰে সহ্য কৰিব নোৱাৰা হ’ল— তেওঁৰ কোনোবা প্ৰতিদ্বন্দ্বী ওলাওক। এইবাৰৰ প্ৰতিযোগিতাত দুখন ছবিয়ে বিচাৰকমণ্ডলীক আলোড়িত কৰি তুলিছিল— এখন ‘সাৰথি’ আৰু আনখন 'কাডাভু’। আদুৰ আতংকিত হৈ পৰিল যে এই দুজন চিত্ৰনিৰ্মাতাই তেওঁৰ বাবে ভয়ৰ কাৰণ হৈ উঠিব পাৰে; গতিকে প্ৰথমৰ পৰাই বাধা দিয়াটো উচিত হ’ব। এম. টি. বাসুদেবন নায়াৰ আৰু ডঃ ভবেন্দ্ৰনাথ শইকীয়া— এওঁলোকৰ এজনো পুনেৰ ইন্সটিটিউটৰ ছাত্ৰ নাছিল; দুয়োৰে পেছা একমাত্ৰ ছবি নিৰ্মাণ নহয়, দুয়ো সাহিত্যজগতত শীৰ্ষস্থানীয় ব্যক্তি আৰু বেলেগ কলামাধ্যমৰ পৰা আহি দুয়ো ছবিজগতত ঈৰ্ষণীয় স্থান দখল কৰি\nলৈছে। ডঃ শইকীয়াৰ চিনাকিৰ কোনো প্ৰয়োজন নাই, কিন্তু বাসুদেবন\n"https://as.wikisource.org/w/index.php?title=পৃষ্ঠা:Chalachitra.pdf/১০৫&oldid=68736"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২০ জুন ২০২০ তাৰিখে ১৩:৫৫ বজাত সলনি কৰা হৈছিল।


অণুগল্প সংগ্ৰহ - সাহিত্য ডট অৰ্গ\nতাই ভাবিলে :\nমানুহটো বৰ বিৰক্তিকৰ। গোটেই গধুলিটো মানুহটোৱে কাৰো লগত বিশেষ কথা নাপাতিলে। অকলে অকলে টেবুল এখন লৈ বাদাম চোবাই চোবাই বহি থাকিল। নমতা হলেও ভাল আছিল চাগৈ তেওঁক। পিছে তাইৰ লগত যে তেওঁৰ চিনাকি আছে এতিয়া সকলোৱেইটো জানিলে। বচ। হৈ যাব। কিন্তু কিয়? কিয় তেওঁ কাৰো সতে সহযোগ নকৰিলে? কেক কটা হ’ল, তাৰ পাছত নাচ হ’ল, গান হ’ল, আনকি খোৱাৰ সময়তো মানুহটোৱে একাষৰীয়া হৈহে খালে। তাকো অলপ মাংস আৰু আধা প্লেট পোলাও। তেওঁ কি ইমানেই খাই নেকি? মানুহটোচোন গাই-গাৰীয়ে ভালেই। যাহ। যি হ’ল হ’ল। তাইৰ মানটোতো ৰক্ষা পৰিল। তেওঁ নাহিলে কিযে অৱস্থা হ’লহেতেন, গোটেই ফ্ৰেণ্ড চাৰ্কোলতে তাই জনাই দিছিলে। সিদিনা তাই তেওঁক গ্ৰন্থমেলাটো লক্ষ্য কৰিছিল। গোটেই গ্ৰন্থমেলাখন যেন তেওঁ কিবা এটা বিচাৰি ফুৰিছে। চিনাকি মানুহবোৰে মাতিলে হাত এখন জোকাৰি সঁহাৰি দিছে। কেইবাখনো কিতাপ তেওঁৰ এইবাৰ গ্ৰন্থমেলাত ওলাইছে। তাই গোটাই কেইখনেই কিনিছে। কিবা এটা প্ৰচণ্ড আকুলতা আছে তেওঁৰ লিখনিত। নিজৰ নিজৰ যেন লগা কাহিনী। আৰু এটা গল্পততো তাই নিজকে দেখিছে। কিন্তু গল্পটোৰ দৰে তেওঁতো তাইৰ প্ৰেমিক নহয়। তাই গান গাই ভালপোৱা এজনী মধ্যবিত্ত ঘৰৰ ছোৱালী। কলেজৰ বেষ্ট চিংগাৰৰ প্ৰাইজটো তেওঁৰ হাতৰ পৰাই ল’বলৈ যাওঁতেই চিনাকি। তাৰ পিছত মাত-বোল। এতিয়া তেওঁ তাইক মাজে মাজে ফোন কৰে। খবৰ লয়। তাই বাৰ্থদে পাৰ্টিত সেইবাবেই তেওঁক নিমন্ত্ৰণ কৰিছিল। আহিছিলোঁ তেওঁ। কিন্তু… তাই নুবুজিলে আৰু তাইৰ পাবলগীয়াখিনি পোৱাৰ বাবে সন্তুষ্ট হৈ নিমন্ত্ৰণ ৰক্ষা কৰাৰ বাবে এটা থেংকচ এচ এম এচ পঠালে। কিবা এটা ভাবি তাই তেওঁ দিয়া প্ৰেজেন্টটো খুলি চালে। কাঁচৰ বাকচৰ মাজত এটা সৰু তাজমহল, এখন গ্ৰিটিংচ কাৰ্ড আৰু এপাহ ৰঙা গোলাপ। তাই ততাতৈয়াকৈ কাৰ্ডখন খুলি চালে। তাতো এপাহ গোলাপ আৰু এটা বাক্য – আশা কৰো মোক বুজি পাবা। তাই কথাবোৰ বুজিবলৈ চেষ্টা চলাই থাকোঁতেই ম’বাইলৰ শব্দত ঘুৰি চালে। এটা এচ এম এচ। তেওঁ লিখিছে মোক ভুল নুবুজিবা। তোমাৰ মাজত মই মোক বিচাৰি চাব খুজিছিলোঁ, আচলতে তোমাৰ জগতখনত মই নাই। গতিকে প্ৰস্তাৱটো পাহৰি পেলাবা।\nকিবা ভাবিছে ছোৱালীজনীয়ে। কামটো ভাল নহ’ল চাগৈ। তাই জানো লুকাই ৰাখিব পাৰিব কথাবোৰ। যাহওক, দুদিন হলেও জীৱনটোৱে শান্তিত আছিলে। তাইৰ আৰু মোৰ মাজত বয়সৰ পাৰ্থক্য যিমান তাতকৈ বেছি পাৰ্থক্য মানসিকতাৰ। ভাগ্য ভাল যে প্ৰেম হৈ নগ’লগে। জুখি-মাখিটো আৰু প্ৰেম নহয়। সেয়েহে চাগৈ মোৰ জীৱনলৈ প্ৰেম নাহিলে।\nআজিৰ পৰা দুবছৰ আগতে তাই যেনেকৈ কৰিছিল ঠিক তেনেকৈয়ে আজি তাই আকৌ তাৰ সমুখত হাত দুখন মেলি ধৰিলে। সি কি কৰিব ভাবি নাপালে। তাই একমাত্ৰ তাক লগ কৰিবলৈকে গাঁৱৰ পৰা গুৱাহাটীলৈ ঢপলিয়াই আহিছে। কথাষাৰ কিবা খোকোজা লাগিছিল তাৰ। এদিন কলেজৰ বাৰাণ্ডাত পিচলি পৰিব ধৰা ছোৱালী এজনীক থাপ মাৰি ধৰি পৰি যোৱাৰ পৰা ৰক্ষা কৰিছিল সি। তাৰ পাছত আৰম্ভ হৈছিল সিহঁতৰ যাত্ৰা। কলেজত তিনিবছৰ পাৰ হ’ল। পিজি দুবছৰ। বি এড এবছৰ। তাই তাক লগ এৰা দিয়া নাছিল। হঠাৎ এদিন তাই গাঁৱলৈ গৈ ঘুৰি অহা নাছিল। সি তাইক বিচাৰি তাইৰ ঘৰ ওলাইছিলগৈ। সিদিনাও তাই এনেদৰেই তাৰ সমুখত হাত মেলি ধৰিছিল। ‘তোমাৰ ভালপোৱাৰ বিনিময়ত মোক মোৰ ইচ্ছাৰ বিৰুদ্ধে জীয়াই থাকিবলে দিয়া।’ মৃত্যুমুখী মাকৰ অন্তিম ইচ্ছা আছিল সখিয়েকৰ পুতেকৰ সতে তাইৰ বিয়া। এতিয়া দুবছৰ পাছত তাই যিদিনা তাক লগ কৰিবলৈ গুৱাহাটীলৈ অহাৰ খবৰ দিছিল সি ভাবিব পৰা নাছিল সি ক’ব কি। তাইৰ লগত আহিছিল তাইৰ গিৰিয়েক। তাই তাক চিনাকি কৰাই দিলে। সি সিহঁতক একো ক’ব পৰা অৱস্থাত নাছিল। তাই আঁৰ চকুৰে কিবা এটা ক’ব খুজিছিল। গিৰিয়েকক হোটেলতে থৈ তাৰ বাইকত সিহঁত গৈছিল ডাক্টৰৰ এপইণ্টমেন্ট বিচাৰি। তেতিয়াই তাই তাক কৈছিল তাইৰ শাহুৱেকক সোনকালে এটা নাতি লগাৰ কথা। সকলোৱে হেনো তাইকে সন্দেহ কৰে। তাইৰ মতে সিহে কেনালগা। চেক-আপৰ পাছত কথাটো পৰিষ্কাৰ হৈছিল। তাই উৰ্বৰা। সিহঁত ঘৰলৈ ঘূৰাৰ আগদিনা তাইৰ প্ৰবল ইচ্ছাতেই সি লৈ গ’ল তাইক তাৰ ৰুমলৈ। অকলশৰীয়া আছিল সি। তাই তাক আচৰিত কৰি দিলে এটা অদ্ভুত প্ৰস্তাৱ, তাইক তাৰ পৰা লাগে এটা সন্তান। ‘দিয়া, তোমাৰ ভালপোৱাৰে মোক জীয়াই থাকিবলৈ দিয়া।’ তাই তাৰ সমুখত হাত দুখন মেলি ধৰিলে। সি বহু চিন্তাৰ পাছত তাইৰ দুহাতত তাৰ হাত দুখন সঁপি দিলে।\nচিটিবাচখন হঠাৎ ব্ৰেক মাৰি দিয়াত তাই আগবাঢ়ি নহয় হামখুৰি খাই সমুখত থকা ল’ৰাটোৰ গাতে পৰিলগৈ। ’উফ্’, সি কোনোমতে নিজৰ লগতে তাইকো চম্ভালি ক’লে। ’চৰি’ তাই কলে। সি লাহেকৈ মিচিকিয়ালে, ’ইটচ অকে।’ চিটিবাচৰ হেঁচা-ঠেলা বাঢ়িছে। তাই তাৰ কাষ চাপি গল। সি তাইক আকৌ এবাৰ চালে। এইবাৰ তায়ো মিচিকিয়াই হাঁহি দিলে। ষ্টপেজত বাচ ৰ’ল। তাই তাৰ আৰু কাষ চাপি আহি কাষেদি পাৰ হৈ নামি গ’ল। সি তাই যোৱালৈ চাই থাকিল। বাছ আগবাঢ়িল। ‘দাদা, ভাড়াটো দিবচোন।’ সি পকেটত হাত ভৰাই থমকি ৰ’ল। তাৰ মুখৰ পৰা বাহিৰ হ’ল, ’শ্বিট, পকেট মাৰিলে।’ কণ্ডাক্টৰ লৰাটোৱে সুধিলে, ’দাদা, বহুত কিবাকিবি আছিল নেকি?’ অলপ আগতে তালৈ চাই ফিচিকি হাঁহি থকা চকু কেইযোৰে এইবাৰ সহানুভুতিৰে চালে।\nএটা আধুনিক প্ৰেমকাহিনীৰ(!) অন্তিম অংশ :\n(যোৱাবছৰৰ বাতৰি কাকতত পঢ়া এটা বাতৰিৰ ওপৰত আধাৰিত)\nসস্তীয়া ল’জ খনৰ পৰা ওলাই বিলাসী গাড়ীখন আই.এছ.বি.টি অভিমুখে ৰাওনা হল l ক্ৰমশঃ গধুৰ আহিল বৰ্ষাৰ মনটো l অনবৰতে কথা কৈ থকা বিজিতো নিশ্চুপ হৈ আছিল ড্ৰাইভিং চিটত! l আৰু কিছুসময় পাছতে শিৱসাগৰ অভিমুখী বাছখনে আঁতৰাই লৈ যাব তাইক বিজিতৰ পৰা l সময়বোৰ যেন থমকি ৰওক ইয়াতেই সদায়!\nআজি ১৪ ফেব্ৰুৱাৰী,প্ৰেমৰ দিন! বৰ্ষাৰ জীৱনৰ আটাইতকৈ সুন্দৰ দিন l দুমাহতে যে কিমান আপোন হৈ পৰিল বিজিত,কুৰুকি-কুৰুকি সোমাই পৰিল সি তাইৰ গভীৰৰ পৰা গভীৰতলৈ l “ম’বাইল ইণ্টাৰনেটৰ যুগত হেনো মানুহৰ হৃদয়ৰ আত্মিক সম্বন্ধবোৰত ঘুণে খাইছে,যান্ত্ৰিকতাত বিলীন হৈ ক্ৰমশঃ যান্ত্ৰিক হৈ পৰিছে হৃদয়বোৰ”! ওহো…তাই নাভাবে তেনেকৈ l ম’বাইল-ইণ্টাৰনেটেও জোৰা লগাব পাৰে হৃদয়,গঢ়িব পাৰে সঁচা হৃদয়ৰ আত্মিক সম্বন্ধ l ফে’চবুকতে প্ৰ্থম চিনাকি হৈছিল দুয়ো,তাৰ প্ৰ্ফাইলত থকা কবিতাবোৰে দূৰ্বাৰ আকৰ্ষণ কৰিছিল তাইক l ভাল লাগিছিল তাৰ কবিতা কবিতা লগা কথাবোৰ আৰু কম সময়তেই কম্পিউটাৰৰ মনিটৰৰ পৰা সি প্ৰ্ৱেশ কৰিছিল তাইৰ বুকুত, তেজৰঙা এটি জীৱন্ত কবিতা হৈ…আৰু বিজিতৰ অনুৰোধতে ভেলেন্টাইন’ছ ডে’ৰ দিনাই লগ পোৱাৰ উদ্দেশ্যে তাই ঢ়াপলি মেলিছিল গুৱাহাটীলৈ l\nসস্তীয়া ল’জখনৰ অস্বাস্থ্যকৰ কোঠাটোৰ কোনো এক অন্তৰংগ মুহূৰ্তত তাই সুধিছিল-“বহুত বিশ্বাস কৰো তোমাক,মোৰ বিশ্বাসবোৰ ভাঙিবা নেকি কেতিয়াবা?”! উত্তৰ দিয়া নাছিল বিজিতে,কিন্তু তাৰ গভীৰ চকুজুৰিত তাই দেখা পাইছিল বিশ্বাস ভৰা প্ৰতিশ্ৰুতিবোৰ…\n:ক্ৰেককককচচচ….-তাইৰ ভাৱনাত আউল লগাই বিকট শব্দ কৰি পথৰ কাষত ৰৈ গৈছিল গাড়ীখন l বৰ্ষায়ে কিবা এটা বুজি পোৱাৰ আগতেই তাইৰ বেগটো,চেইনডাল আৰু ম’বাইলটো কাঢ়ি ব্যস্ত ৰাজপথত অদৃ্শ্য হৈ পৰিছিল বিজিতৰ বিলাসী গাড়ীখন l ব্যস্ত মহানগৰীত পুনৰ ব্যস্ত হৈ পৰিছিল সময় l পথৰ কাষত বুজা-নুবুজাৰ দোমোজাত পেণ্ডুলামটোৰ দৰে দুলি ৰৈছিল এখন হৃদয়…\nপৰাগ পিংকু বৰঠাকুৰ\nদুৱাৰখন বন্ধ কৰি তাই ৰৈ থাকে বাহিৰত। তাইৰো বয়স তেৰ বছৰ। ভিতৰত মাক আৰু অচিনাকি দাদাজন…।\nকেৰেক কাৰাক শব্দ আৰু ফুচফুচনি তাই শুনি থাকে। তাই খং কৰে মাকক।নু বুজা নহয় একো। তাই বাহিৰলৈ নোলালে সিঁহতৰ চৰু নজ্বলে।\nমাজে মাজে তাই ভাৱে। মাক অকণমান সকাহ দিবলৈ ময়ো নোৱাৰিমনে চাগৈ।\nদেউতাইযে মাক ইমান বেছি খং কৰে। মোৰ অকণো ভাল নালাগে। আইতাজনীযে আৰু বেছি। মোক দেখিবই নোৱাৰে। মাৰ বাহিৰে কোনেও মৰম নকৰে মোক। কালি গধূলি মোক দুদু খুৱাই শুৱাই থৈ যোৱাৰ পাছৰেপৰা মা অহাই নাই। বেয়া পাইছোঁ মই মাক। ইমানকৈ কান্দিছোঁ মই, তথাপিও মোৰ ওচৰলৈ অহা নাই। ভোক লাগিছে মোৰ। কোনোবাই মোৰ মুখত দুদু খাবলৈ বটল এটা লগাই দিলে। জুই, যৌতুক এনেকুৱা কিবাকিবি শব্দ মানুহবোৰৰ মুখত শুনিলোঁ। মই বুজি পোৱা নাই একো। বটলৰ দুদুবোৰ ভাল নহয় খাবলৈ। আকৌ মাক বিচাৰি কান্দিবলৈ ধৰিলোঁ মই।\nবুবুহঁতৰ দেউতাকৰ অসুখ। ডাক্তৰে ভাল বস্তু খাবলৈ কৈছে। সিহঁতৰ মাকে উঠনা দিয়াৰ ভাগৰে চান কাঢ়ি একাপ গাখীৰ আৰু বেচিবলৈ থোৱা হাঁহৰ কণী এটা সিজাই দেউতাকক খাবলৈ দিছে। তাকে দেখি বুবুৱে বায়েকক কৈছে “মণিবা, বেমাৰ হ’লেই ভাল ন। গাখীৰ কণী একেলগে খাবলৈ পায়।”\nৰভা ভঙা মানুহ\nএখন বিয়াৰ বাবে ৰভাখন দিবলৈ গোতেই গাওঁখনৰ মানুহ আহে। কিন্তু বিয়া শেষ হোৱাৰ পাছত ৰভাখন ভাঙিবলৈ কেইজনমান মানুহহে থাকে। সেইকেইজনেই বিয়াঘৰৰ আপোন মানুহ। ময়ো তোৰ বাবে ৰভা ভঙা মানুহ। তোৰ যেতিয়াই প্ৰয়োজন হয় মোক মাতিবি। মই আহিম।\nতাই আৰু তাৰ সৈতে সম্পৰ্কটো আগবঢ়াই নিব নোৱাৰে বুলি কোৱাৰ পিছত সি তাইক একে উশাহে এই কথাখিনি কৈ চাইকেলত উঠিল। সি মন কৰিলে কথাখিনি শুনি তাইৰো চকুহাল সেমেকি উঠিছিল। চাইকেলখনে বিচিত্ৰ আৱাজ কিছুমান কৰিলে। তাৰ চাইকেলখনলৈ মৰম লাগি গ’ল। এইবাৰ টিউচনৰ পইচা পালেই চাইকেলখন বাটিব লাগিব। এতিয়া আৰু সি আন কাৰো কাৰনে ভাবিব নালাগে। এতিয়া তাৰবাবে চাইকেলখনেই আপোন।\n← শিক্ষকতা জীৱনৰ কিছু অনুভৱ—১১ (নিবেদিতা বৰি)\nঅৱবাহিকাৰ কথাৰে…(সুস্মিতা দাস) →


জনমানসত হেয় বিজেপি! অভিযুক্ত-অভিযোগকাৰীৰ বিৰুদ্ধে কাৰণ দৰ্শোৱাৰ জাননী ৰাজ্যিক বিজেপিৰ\nদলৰ পৰা বহিস্কৃত হ’ব নেকি বিজেপিৰ যুৱ নেতা দুৰ্লভ নাথ আৰু নিৰ্মল পায়েং?\nগুৱাহাটী , June 3, 2020 7:24 pm\nযোৱা কিছুদিন ধৰি সংবাদ মাধ্যমৰ শিৰোণাম দখল কৰি অহা লখিমপুৰ বিজেপিৰ দুই যুৱ নেতা ক্ৰমে অভিযোগকাৰী নিৰ্মল পায়েং আৰু অভিযুক্ত দুৰ্লভ নাথলৈ ৰাজ্যিক বিজেপিৰ কাৰণ দৰ্শোৱা জাননী প্ৰেৰণ কৰিছে।\nৰাজ্যিক বিজেপিৰ সাধাৰণ সম্পাদক পুলক গোহাঁইৰ স্বাক্ষৰিত কাৰণ দৰ্শোৱাৰ জাননীত সভাপতি ৰঞ্জিত দাসে দুয়োকে এক নিৰ্দেশনা প্ৰদান কৰে।\nদুৰ্লভ নাথলৈ প্ৰেৰণ কৰা কাৰণ দৰ্শোৱাৰ জাননীত দাসে নিৰ্দেশ দি কয় ‘আপুনি ধনৰ লেন-দেন কৰি চৰকাৰী ঠিকা আবন্টন দিয়াৰ ক্ষেত্ৰত হস্তক্ষেপ কৰা বুলি অভিযোগ উত্থাপিত হৈছে। এনে কাৰ্যৰ ফলত জনমানসত দলৰ ভাৱমুৰ্তি ম্লান হৈছে।‘\n‘সেয়েহে অহা এক সপ্তাহৰ ভিতৰত অৰ্থ্যাৎ ১০ জুনৰ ভিতৰত আপোনাৰ বিৰুদ্ধে উত্থাপিত হোৱা অভিযোগ সন্দৰ্ভত লিখিত স্পষ্টীকৰণ ৰাজ্যিক বিজেপিৰ কাৰ্যালয়ত দাখিল কৰিবলৈ নিৰ্দেশ দিয়া হৈছে।‘ জাননীত উল্লেখ।\nইপিনে, অভিযোগকাৰী বিজেপিৰ যুৱ নেতা নিৰ্মল পায়েংলৈ প্ৰেৰণ কৰা জাননীত দাসে উল্লেখ কৰি কয় ‘আপুনি ভাৰতীয় জনতা পাৰ্টীৰ সদস্য দুৰ্লভ নাথৰ লগত ধনৰ লেন-দেন কৰি চৰকাৰী ঠিকা লাভ কৰিবলৈ চেষ্টা চলোৱা বুলি গুৰুতৰ অভিযোগ দাখিল কৰিছে আৰু দলৰ সদস্য হিচাপে বিষয়টো মিডিয়াত প্ৰচাৰ কৰিছে।‘\n‘অহা তিনিদিনৰ ভিতৰত অৰ্থ্যাৎ ৬ জুনৰ ভিতৰত অভিযোগ সন্দৰ্ভত আপোনাৰ হাতত থকা তথ্য ৰাজ্যিক কাৰ্যালয়ত দাখিল কৰিবলৈ জনাইছো।‘ জাননীত উল্লেখ।\nযদি ওপৰোক্ত নিৰ্দেশনা সমূহ মানি নলয় তেন্তে ৰাজ্যিক বিজেপিয়ে দুয়োজন যুৱ নেতাৰ বিৰুদ্ধে দলীয় অনুশাসনমূলক ব্যৱস্থা গ্ৰহণ কৰিব বুলি এক উচ্চস্তৰীয় সুত্ৰই প্ৰকাশ কৰে।\nতাৎপৰ্যপূৰ্ণভাৱে ৰাজ্যিক বিজেপিয়ে কাৰণ দৰ্শোৱা জাননী সন্দৰ্ভত উত্তৰ দিব নোৱাৰিলে দুয়োকে দলৰ পৰা বহিস্কাৰ অথবা নিলম্বন কৰাৰ সম্ভাৱনা প্ৰকট হৈ পৰিছে।\nউল্লেখযোগ্য যে, লখিমপুৰ বিজেপিৰ যুৱ নেতা দুৰ্লভ নাথৰ বিৰুদ্ধে দলৰে অন্য এগৰাকী সদস্য নিৰ্মল পায়েঙৰ পৰা গড়কপ্তানি বিভাগৰ ঠিকা লাভ কৰাৰ বাবদ বৃহৎ অংকৰ ধন লোৱা বুলি গুৰুতৰ অভিযোগ উত্থাপিত হৈছে। নিৰ্মল পায়েঙে নিজে স্ক্ৰীণ শ্বট ভাইৰেল কৰি তেওঁৰ পৰা দুৰ্লভে ১ লাখ ৭০ হাজাৰ টকা লোৱা বুলি অভিযোগ আনিছিল।\nবিজেপিৰ ভিতৰছোৱাৰ এনেবোৰ কাণ্ডই বাৰুকৈয়ে মুখ্য মন্ত্ৰীৰ দুৰ্নীতিৰ বিৰুদ্ধে শূণ্য সহনশীল নীতিত আঘাত হনা পৰিলক্ষিত হৈছে।


পাহাৰৰ শৃংগত ৷৷ মূল : সুনীল গঙ্গোপাধ্যায়, অনুবাদ : কৌশিক দাস৷৷ - বৌদ্ধিক বিচাৰ\nচ’ৰাঘৰ / অনুবাদ / পাহাৰৰ শৃংগত ৷৷ মূল : সুনীল গঙ্গোপাধ্যায়, অনুবাদ : কৌশিক দাস৷৷\nফেব্ৰুৱাৰী 27, 2018\tঅনুবাদ, কথাশিল্প, কবিতা মন্তব্য কৰক 67 দৰ্শন\nবহুদিনৰ পৰাই মোৰ এখন পাহাৰ কিনাৰ চখ্।\nকিন্তু পাহাৰ কোনে বিক্ৰী কৰে সেইটো নাজানোঁ।\nযদি তেওঁক লগ পালোঁহেতেন,\nদাম কোনো হেঙাৰ নহ’লেহেতেন।\nমোৰ নিজস্ব এখন নৈ আছে,\nসেইখন দি দিলোঁহেতেন পাহাৰখনৰ বিনিময়ত।\nকোনেনো নাজানে, পাহাৰতকৈ নৈৰ দাম বেছি।\nপাহাৰ স্থাণু, নদী বহমান।\nতথাপি মই নৈৰ সলনি পাহাৰখনহে কিনিলোঁহেতেন।\nকাৰণ মই ঠগ খাবলৈ বিচাৰোঁ।\nনৈখনো অৱশ্যে কিনিছিলোঁ এটা দ্বীপৰ বিনিময়ত।\nল’ৰালিত মোৰ সৰু, কণমাণি\nসুন্দৰ দ্বীপ এটা আছিল।\nতাত আছিল অসংখ্য পখিলা।\nশৈশৱত দ্বীপটো আছিল মোৰ বৰ প্রিয়।\nমোৰ যৌৱনত দ্বীপটো\nমোৰ বাবে জোখত সৰু যেন লাগিছিল।\nপ্রবহমান চঞ্চল তম্বী নৈখন বৰ পচন্দ হ’ল মোৰ।\nবন্ধুসকলে ক’লে, ইমান সৰু\nএটা দ্বীপৰ সলনি ইমান ডাঙৰ\nএখন নৈ পালি তই?\nমজাকে জিকি গলি দে!\nতেতিয়া জয়ৰ আনন্দত মই বিহ্বল হৈছিলোঁ।\nতেতিয়া সঁচাই মই ভাল পাইছিলোঁ নৈখনক।\nনৈখনে মোৰ বহুত প্রশ্নৰ উত্তৰ দিছিল।\nযেনে, কোৱাচোন, আজি সন্ধিয়া\nনৈখনে কৈছিল, আজিতো ইয়াত দক্ষিণৰ গৰম বতাহ।\nমাথোন এটি সৰু দ্বীপত বৰষুণ,\nকেনে প্রৱল বৰষুণ, যেন এটা উৎসৱ!\nমই সেইটো দ্বীপলৈ আৰু উভতিব নোৱাৰোঁ,\nনৈখনে জানিছিল! সকলোৱে জানে।\nশৈশৱলৈ আৰু উভতিব নোৱাৰি।\nএতিয়া মই এখন পাহাৰ কিনিবলৈ বিছাৰোঁ।\nসেই পাহাৰতলিৰ কাষতে থাকিব\nগহন অৰণ্য, মই সেই অৰণ্য পাৰ হৈ যাম,\nতাৰপাছত মাথোন ৰুক্ষ কঠিন পাহাৰ।\nএকেবাৰে টিঙত, পাহাৰৰ শৃংগৰ\nনিচেই কাষত আকাশ, তলত বিপুল পৃথিৱী,\nচৰাচৰত তীব্র নিৰ্জনতা।\nমোৰ কণ্ঠ তাত কোনেও নুশুনিব।\nমই মাত্র দহোটা দিশৰ উদ্দেশ্যে ক’ম,\nপ্রত্যেক মানুহেই অহংকাৰী, ইয়াত মই নি:সংগ-\nইয়াত মোৰ কোনো অহংকাৰ নাই।\nইয়াত জয়ী হোৱাৰ সলনি ক্ষমা খুজিবলৈ ভাল লাগে।\nহে দহো দিশ, মই কোনো দোষ কৰা নাই।\nমোক ক্ষমা কৰা।\nটেগঅনুবাদ কবিতা নৈ পাহাৰ\nপূৰ্বৱৰ্তী লেখা ইণ্ডিয়ান ৰিয়েলিটি শ্ব’ৰ অন্ধকাৰ দিশ ৷৷ ধ্ৰুৱজ্যোতি ধনন্তৰি৷৷\nপৰৱৰ্তী লেখা নাৰীৰ এক নিজস্ব পৰিচয় আছেনে? ৷৷ আনমনা গগৈ৷৷


এতিয়া ঘৰতে সৰিয়হৰ খেতি কৰি মিঠাতেল খাব নে কি কৰিব অতুল বৰাই? - The Cross Current\nশাক পাচলিৰ দাম বাঢ়িছে,অতুল বৰাই ঘৰতে খেতি কৰি শাক পাচলি খাইছে৷ আজি অভাবনীয় হাৰত মিঠাতেলৰ দাম বাঢ়িল৷ এতিয়া ঘৰতে সৰিয়হৰ খেতি কৰি মিঠাতেল খাব নে কি কৰিব অতুল বৰাই?\nস্বতন্ত্ৰতাৰ বাবে সহযোগিতাৰ প্ৰয়োজন ৷ আমাক আৰ্থিকভাৱে সহযোগ কৰিব পাৰে তলৰ লিংকত ক্লিক কৰি – https://rzp.io/l/ZrpLsROos Visit: https://thecrosscurrent.in/ Follow Us Facebook: https://www.facebook.com/TheCrossCurrent YouTube: https://www.youtube.com/c/TheCrossCurrentYoutube Instagram: https://www.instagram.com/crosscu Twitter: https://twitter.com/CurrentCross #PriceHike #kachighani #oil #PetrolDieselPrice #vegetables #AtulBora #BJPgovernment #NarendraModi #HimantaBiswaSarma @The CrossCurrent


কেপচিকামৰ বহুমুখী গুণাৱলীৰ সৈতে পৰিচিত হওঁ আহক – ভাল খবৰ\nHome/ বিশেষ/কেপচিকামৰ বহুমুখী গুণাৱলীৰ সৈতে পৰিচিত হওঁ আহক\n0 ৪৮২4minutes read\nকেপচিকামক আমি এবিধ তৰকাৰী বনাই খোৱা সুবাস দিয়া জলকীয়া জাতীয় পাচলি বুলিয়েই ধাৰণা কৰোঁ৷ ই কম-বেচি পৰিমাণে জলা আৰু মিঠা সোৱাদযুক্ত লগতে বেচ জুতি লগা খাদ্য ৷ কিন্তু কেপচিকাম আমাৰ স্বাস্থ্যৰ বাবে কিমান উপযোগী সেই বিষয়ে আমাৰ জ্ঞান সীমিত৷ এই প্ৰবন্ধত পাঠকক কেপচিকামৰ বিষয়ে কিছু লাগতিয়াল কথা অৱগত কৰিব লৈছোঁ৷\nকেপচিকামৰ বৈজ্ঞানিক নাম হ’ল Capsicum annuum ৷ ইয়াৰ বংশ হ’ল Solanaceae বা Nightshade family ৷ আলু, বিলাহী, বেঙেনা হ’ল একে বংশৰে৷ ইয়াৰ কমেও ৩০টা উপজাতি চিনাক্ত কৰা হৈছে৷ প্ৰজাতি অনুসৰি আকৃতি, প্ৰকৃতি আৰু গুণৰ কিছু তাৰতম্য পৰিলক্ষিত হয়৷ সাধাৰণতে আমাৰ চিনাকি জলকীয়াৰ সৈতে কেপচিকামৰ পাৰ্থক্য নিৰ্ধাৰণ হয় কেপাচাইচিন(Capasaicin) নামৰ পানীত অঘোলনশীল ৰাসায়নিক পদাৰ্থৰ উপস্থিতিৰ দ্বাৰা৷ কেপাচাইচিনৰ বাবেই জলকীয়াৰ জলা স্বাদ আমি অনুভৱ কৰোঁ৷ জলাৰ শক্তিক জুখিবলৈ Scoville Heat Unit (SHU) ইউনিট ব্যৱহাৰ কৰা হয়৷ আমাৰ অসমত উপলব্ধ ভোট জলকীয়াৰ SHU হ’ল ১.৫৮নিযুত আৰু আমেৰিকাৰ কেৰলিনা ৰিপায়াৰ জলকীয়াৰ SHU হ’ল ২.২নিযুত৷ কিন্তু বেল পেপাৰ কেপচিকামৰ SHU হ’ল শূণ্য৷ সাধাৰণ জলকীয়াৰ বিষয়ে আৰু বিতং তথ্য জানিবলৈ হ’লে আগ্ৰহী পাঠকে মোৰ কিতাপ ‘চিনাকি পাচলিৰ অচিনাকি গুণ’ কিতাপখনৰ ৩০নং অধ্যায়টো পঢ়িব পাৰে৷\nকেপচিকামৰ আন আন নাম হ’ল – ইংৰাজীত Bell pepper, Sweet pepper, Capsicum, Bell chillies, Chili pepperআদি ৷ হিন্দীত চিমলা মিৰ্চ,তামিলত কোডাই মঝহগাই, সিংহলীত মালু মিৰিচ, চুইজাৰলেণ্ডত পেপৰন, ফ্ৰান্সত পইভৰণ, পৰ্টুগালত পিমেন্টো, জাপানত ট’গাৰ্শ্বি (চাইনিজ মাচটাৰ্ড), স্পেইনত পিমেন্টো, পোলেণ্ডত পেপ্ৰাইকা,হাংগেৰীত পেপ্ৰিকা, ইটালিত পেপেৰণ, চিলিত হট পেপাৰ, আমেৰিকা আৰু কেনেডাত চিলি-পিপাৰ বোলে৷\nকেপচিকামৰ গছৰ বৰ্ণনা – ই হ’ল বৰ্ষজীৱি জোপোহা জাতীয় সপুষ্পক গছ৷ আমি পাচলি কৰি খোৱা কেপচিকাম হ’ল এই গছৰ ফল৷ ফলৰ ৰঙ সেউজীয়া, ৰঙা, হালধীয়া,কমলা বৰণৰ,কজলা,মূগা আনকি বগাও হব পাৰে৷ পাৰে৷ বহু সময়ত ৰঙ অনুসৰিও ইয়াৰ কথিত নামাকৰণ কৰা দেখা যায়; যেনে ৰেড পিপাৰ, গ্ৰীণ পিপাৰ বা ইয়েল্লো পিপাৰ৷ সেউজীয়া প্ৰজাতিবিধ বেচি সুলভ আৰু ইয়াৰ মিঠা ভাৱ কম আনহাতে ৰঙা কেপচিকামৰ মিঠা স্বাদ বেচি৷ কেপচিকামৰ ফল গোলাকাৰ বা দীঘলীয়া দুয়োটা আকৃতিৰ হব পাৰে৷\nকেপচিকামৰ বিষয়ে বুৰঞ্জীয়ে কি কয় ?\nকেপচিকামৰ প্ৰাথমিক উৎপত্তি স্থান হ’ল মেক্সিকো, দক্ষিণ আমেৰিকা আৰু মধ্য আমেৰিকা৷ শুনিবলৈ আচৰিত যেন লাগিলেও প্ৰকাশিত উপলব্ধ তথ্যমতে খৃষ্টপূৰ্ব ৯০০০তকৈয়ো আগৰ পৰাই উল্লেখিত অঞ্চলত কেপচিকামৰ খেতি হৈছিল আৰু প্ৰাচীনকালৰ পৰাই লোকবিশ্বাসমতে ইয়াক বিষহাৰী আৰু ৰক্তপ্ৰবাহৰ সহায়ক বুলি ঔষধ হিচাবে প্ৰয়োগ কৰিছিল৷ মেক্সিকোত ৯০০০বছৰ খৃষ্টপূৰ্বতেই কেপচিকামক খাদ্য হিচাবে মানুহে ব্যৱহাৰ কৰিছিল বুলি Rumsfield and West নামক বিজ্ঞানীয়ে ১৯৯১চনত প্ৰকাশিত এখন বুলেটিনত ব্যক্ত কৰিছে৷ পৰম্পৰাগত লোকবিশ্বাসমতে কেপচিকামৰ ঔষধি গুণসমূহ হ’ল- যৌন শক্তি বৃদ্ধিকাৰক, হজম শক্তি বঢ়োৱাত সহায়ক, পেটৰ বিষ আৰু গেছ নিৰ্মূল কৰোতা, পাইলচৰ চিকিৎসাত সহায়ক৷ ইণ্ডোনেচিয়াত কেপচিকমৰ শিপা গ’নৰিয়াৰ চিকিৎসাত ব্যৱহৃত হৈছিল৷ মধ্য আফ্ৰিকাত মস্তিষ্ক শীতল কৰিবলৈ আৰু হাৱাই দ্বীপত ভৰি ফুলা,বাত আৰু কঁকালৰ বিষত কেপচিকামৰ প্ৰয়োগ হৈছিল বুলি জনা যায়৷\nক্ৰিষ্টফাৰ কলম্বছে আমেৰিকাৰ পৰা কেপচিকামৰ সঁচ ইউৰোপৰ স্পেইনলৈ আনে ১৪৯৩চনত৷ ইউৰোপৰ পৰা চীন আৰু এচিয়াৰ আন আন দেশলৈ কেপচিকামৰ সঁচ সিঁচৰিত হব ধৰে৷ দক্ষিণ আমেৰিকাৰ পেৰু দেশত বহুল পৰিমাণে কেপচিকামৰ খেতি হয়৷ কিন্তু আজি বিশ্বত সৰ্বোচ্চ উৎপাদন -কাৰী দেশ হ’ল চীন৷ ইয়াৰ পাছত স্থান দখল কৰিছে ক্ৰমে মেক্সিকো, টাৰ্কি, ইণ্ডোনেচিয়া আৰু সংযুক্ত আমেৰিকা যুক্তৰাষ্ট্ৰই৷ আকৌ দক্ষিণ আমেৰিকাৰ ব’লিভিয়া দেশত কেপচিকামৰ নানান বিধ প্ৰজাতি অনায়াসে উপলব্ধ৷ সমগ্ৰ বিশ্বৰ উৎপাদনৰ অৰ্ধেক পৰিমাণৰ কেপচিকামৰ উৎপাদন চীন দেশত হয়৷ আজিকালি আমাৰ দেশ ভাৰতবৰ্ষতো চুকে-কোণে কেপচিকামৰ খেতি হয়৷ ইয়াৰ বাবে জলবায়ুৰ তাপমাত্ৰা ২১ৰ পৰা ২৯ডিগ্ৰী চেলচিয়াচ সৰ্বোত্তম৷ ৰ’দ ঘাই ঠাই ভাল কিন্তু গছৰ তলত পানী জমা হব নালাগে৷\nকি কি ৰাসায়নিক উপাদান কেপচিকামত থাকে ?\nএকোটা কেপচিকাম ফলত থকা পানীৰ পৰিমাণ হ’ল ৯৫শতাংশ৷ ইয়াত প্ৰচুৰ পৰিমাণত পুষ্টিকৰ পদাৰ্থ আৰু ভিটামিন থাকে৷ প্ৰতি১০০গ্ৰামত শক্তি থাকে ২০কিলো কেলৰি৷ কাৰ্বোহাইড্ৰেট ৪.৬৪গ্ৰাম, প্ৰটিন ৮৬০মিলিগ্ৰাম,ফেট ১৭মিলিগ্ৰাম, চুগাৰ২.৪গ্ৰাম, ডায়েটেৰী ফাইবাৰ ১.৭গ্ৰাম, ভিটামিন-চি ৮০মিলিগ্ৰাম আৰু থাকে ভিটামিন-বি১, ভিটামিন-বি২, ভিটামিন-বি৬, ভিটামিন-বি৯,ভিটামিন-এ, ভিটামিন-কে, ভিটামিন-ই৷ লগত থকা খনিজসমূহ হ’ল কেলচিয়াম,আইৰণ, জিংক, মেগনেচিয়াম,ফচফৰাচ৷ চ’ডিয়াম ৩মিলিগ্ৰামৰ বিপৰীতে প’টেচিয়াম থাকে ১৭৫মিলিগ্ৰাম৷ দেখা গ’ল আমাৰ দৈনিক প্ৰয়োজন হোৱাতকৈ সামান্য বেচি পৰিমাণত ভিটামিন-চি এটা কেপচিকামত থাকে আৰু এই পৰিমাণ হ’ল এটা কমলাত থকাতকৈ অধিক৷ শুকোৱাই ৰখা কেপচিকামত এই ভিটামিন আৰু খনিজ সমূহৰ পৰিমাণ হ্ৰাস পায়৷\nকেপচিকামৰ উপকাৰিতাৰ তালিকা :-\n1. কিডনি ৰোগীৰ বাবে কিয় উপকাৰী?\nকিডনি ৰোগীৰ সচৰাচৰ সংগী হয় এনিমিয়া,ডায়েবেটিজ,হৃদৰোগ,উচ্চ ৰক্তচাপ, পেটৰ বিষ৷ এইকেউটাকে নিয়ন্ত্ৰণ কৰিবব পাৰে নিয়মীয়া কেপচিকামৰ সেৱনে৷ ভিটামিন-চি, ভিটামিন-এ,আইৰণ,ফলিক এচিডে এনিমিয়াৰ সংশোধন কৰে৷ ডায়েবেটিজৰ নিয়ন্ত্ৰণত কেপচিকামৰগুৰুত্বপূৰ্ণ ভূমিকা থাকে৷ কেপচিকামে ক’লেষ্টৰল আৰু ট্ৰাইগ্লিচাৰাইড কমাই হৃদৰোগৰ সম্ভাৱনা হ্ৰাস কৰে৷ প’টেচিয়ামে তেজৰ নলী বহলাই (Vasodilation কৰি) উচ্চ ৰক্তচাপ কমায়৷ কিডনি ৰোগীয়ে পাই থকা বিষৰ মাত্ৰা কেপচিকামে হ্ৰাস কৰে৷ তেজ পৰিষ্কাৰ কৰি দূষিত জমা পদাৰ্থ প্ৰসাবেদি ওলিওৱাত কেপচিকাম সহায়ক৷ ভিটামিন-বি৬ৰ উপস্থিতিৰ ফলত প্ৰসাবৰ পৰিমাণ বৃদ্ধি হোৱাৰ (Diuretic action) ফলত ভৰি ফুলা কমে৷ তেজৰ ক্ৰিয়েটিনিনৰ পৰিমাণ হ’ল কিডনিৰ আইনাৰ দৰে৷ কেপচিকামে নানান ধৰণেৰে উপকাৰ কৰি তেজৰ ক্ৰিয়েটিনিনৰ মাত্ৰা হ্ৰাস কৰাত সহায়ক হয়৷\n2. হৃদৰোগৰ পৰা সুৰক্ষা – ঘাইকৈ অপকাৰী ক’লেষ্টেৰল কমোৱাৰ ফলত৷ লগতে উচচ ৰক্তচাপ কমোৱাত লোৱা ভূমিকাৰ বাবে৷\n3. কৰ্কট ৰোগৰ পৰা সুৰক্ষা- কেপচিকামৰ এন্টিঅক্সিডেন্টে জিন মিউটেশ্বন আৰু আৰ এন এৰ বিনষ্টকৰণ ৰোধ কৰে৷\n4. ছালৰ ওপৰত উপকাৰী প্ৰভাৱ-ফাইটোকেমিকেলচআৰু এন্টিঅক্সিডেন্টে শৰীৰত বাৰ্ধক্যৰ ছাপ পৰিবলৈ নিদিয়ে৷\n5. চুলিৰ স্বাস্থ্যক সুৰক্ষা দিয়ে- ভিটমিন-বি৬,লাইকোপেন আৰু ফাইবাৰে৷ প’টেচিয়ামে চুলিৰ গুৰিত তেজৰ সঞ্চালন সঠিককৈ ৰাখে৷\n6. ইমিউনটি বৃদ্ধিকাৰক- লগতে নানাবিধ এন্টিঅক্সিডেন্টে শৰীৰৰ ষ্ট্ৰেচজনিত সকলোধৰণৰ অহিত সাধনৰোধ কৰে৷\n7. নানাবিধ শ্বাস প্ৰণালীৰ ৰোগৰ উপশমত সহায়ক- হাঁপানি, লেৰিনজাইটিজ,এমফাইচিমা,চৰ্দি আদিত৷\n8. ওজন কমোৱাত সহায়কাৰী ভূমিকা\n9. ৰজোনিবৃতি(মেনোপ’জত) উপকাৰী প্ৰভাৱ\n10. ডায়েবেটিজ আৰু স্নায়ুৰোগ – কেপচিকামৰ বিশেষকৈ সেউজীয়া কেপচিকামৰ তেজৰ চুগাৰ হ্ৰাস কৰাৰ ক্ষমতা (Hypoglycemic action) দেখা যায়৷ Diabetic Neuropathyৰ প্ৰভাৱ কম কৰে৷\n11. হাঁড়ৰ উপকাৰিতা- Rheumatoid arthritis আৰু আন আন বাতজনিত বিষৰ উপশম ঘটায়৷\n12. পাক প্ৰণালীৰ উপযোগী- ডায়েৰিয়া,পেপ্টিক আলচাৰ, পেট-বিষ নিয়ন্ত্ৰণ কৰে৷\n13. গৰ্ভকালত উপকাৰিতা- কেপচিকামৰ ফ’লেটে গৰ্ভস্থ সন্তানৰ জন্মগত বিসংগতি (যেনে Spina bifada)ৰোধ কৰে৷\n14. চকুৰ বিষ উপশম ঘটায় আৰু দৃষ্টিশক্তি বঢ়ায়৷\n15. মাইগ্ৰেইন আৰু আন মূৰৰ বিষ উপশম ঘটায়৷\n16. চাইনোচাইটিচ নিয়ন্ত্ৰণত অৱদান আগবঢ়ায়৷\n17. বিষহাৰক গুণৰ উপকাৰিতা (anti-inflammatory action)\n18. অন্যান্য- ক্ৰনজ ডিজিজ চিকিৎসাত সহায়কাৰী৷\nকিদৰে কেপচিকাম ব্যৱহৃত হয়?\nকেপচিকাম সিজাই,কেঁচাকৈ চালাডৰ দৰে,আচাৰ বনাই, পিজ্জাত টপ হিচাবে দি ব্যৱহাৰ কৰা হয়৷ মাংস আৰু মাছৰ আঞ্জাত কেপচিকাম ব্যৱহাৰ কৰা হয়৷ কোনোৱে ইয়াৰ পাউদাৰ কীটনাশক হিচাবেও ব্যৱহাৰ কৰে৷\nআন আন দৰবৰ সৈতে হব পৰা অহিতকাৰী ক্ৰিয়া (Drug interaction )-\n• শ্বাস কষ্ট কমাবলৈ প্ৰয়োগ কৰা থিয়’ফাইলিনৰ ক্ৰিয়া কেপচিকামে বঢ়াই তুলিব পাৰে৷\n• এন্টিক’এগুলেন্ট আৰুএন্টিপ্লেটলেট (যেনে এচপ্ৰিন, ক্লপিডগ্ৰিল)দৰবৰ সৈতে ক্ৰিয়া কৰে৷\n• ৰক্তচাপ নিয়ন্ত্ৰণ কৰা এচ-ইনহিবেটৰ(যেনে এনালাপ্ৰিল,কেপ্টপ্ৰিল,লিচিন’প্ৰিল) আদিৰ সৈতেও ক্ৰিয়া কৰে৷\n• আটাইতকৈ বিপদজনক পাৰ্শ্বক্ৰিয়া কোকেইন সেৱনকাৰীৰ ক্ষেত্ৰ হব পাৰে৷ এনেলোকে কেপচিকাম গ্ৰহণ কৰিলে হাৰ্টএটেক হৈ মৃত্যুমুখতো পৰিব পাৰে৷\n– ডায়েলাইচিচৰ ৰোগীয়ে নিজৰ চিকিৎসকৰ পৰামৰ্শ অনুসৰিহে কেপচিকাম গ্ৰহণ কৰিব৷ কিয়নো কেপচিকামত চ’ডিয়াম তেনেই সামান্য থাকিলেও প’টেচিয়াম উচ্চ মাত্ৰাত থাকে৷\n– কেপচিকামৰ মলম বা ক্ৰিম কটা ঘাঁত লগাব নালাগে৷\n– মলম বা ক্ৰিম গৰ্ভৱতী মহিলা আৰু দুগ্ধপান কৰোৱা মাতৃয়ে ব্যৱহাৰ কৰিব পাৰে৷ খোৱাৰ ক্ষেত্ৰত সীমিত মাত্ৰাতহে খাব৷\nঔষধ হিচাবে কেনেদৰে কেপচিকাম ব্যৱহাৰ হয় ?\nবিষহাৰক মলম বা ক্ৰিমত অতি বেচিকৈ প্ৰয়োগ হয় ৷ লিগন’কেইনৰ সৈতে মিহলাই নাকত দিয়া জুলীয়া দৰব অতিমাত্ৰা গুৰুতৰ মূৰৰ বিষত প্ৰয়োগ কৰা হয়৷ কিছুমান প্লাষ্টাৰ কৰা সামগ্ৰীত বিষহাৰক হিচাবে কেপচিকাম ব্যৱহৃত হয়৷\nঘড়ী বাঁওহাতত পিন্ধাৰ অন্তৰালৰ কাহিনী\nঅযােধ্যাত ৰাম মন্দিৰ: মুখ্য ন্যায়াধীশ ৰঞ্জন গগৈৰ ঐতিহাসিক ৰায়\nকেৰিয়াৰৰ ৭০০টা গ’ল সম্পূৰ্ণ ৰোনাল্ডৰ


২০২৪ চন পৰ্যন্ত পৰ্যাপ্ত পৰিমাণৰ ক’ৰ’ণাৰ ভেকচিন উপলব্ধ নহয় বিশ্বত! : ছেৰামৰ দাবীয়ে উদ্বিগ্ন কৰিছে বিশ্ববাসীক\nগুৱাহাটী , September 15, 2020 4:00 pm\n২০২৪ চন পৰ্যন্ত পৰ্যাপ্ত পৰিমাণৰ ক’ৰ’ণাৰ ভেকচিন উপলব্ধ নহয় বিশ্বত! এই দাবী কৰিছে অক্সফোৰ্ডৰ কোভিডশ্বীড ভেকচিনটোৰ প্ৰস্তুতকাৰী ভাৰতীয় প্ৰতিষ্ঠান ছেৰাম ইনষ্টিটিউট অৱ ইণ্ডিয়াই।\nপ্ৰতিষ্ঠানটোৰ অধ্যক্ষ আদৰ পুনাৱালাই সোমবাৰে এক ৰিপ’ৰ্টৰ পৰিসংখ্যা ব্যাখা কৰি কয় যে সমগ্ৰ বিশ্বত প্ৰায় ১৫ বিলিয়ন ড’জৰ প্ৰয়োজন হ’ব।\nপুনাৱালৰ মতে এই বিপুল পৰিমাণৰ ভেকচিন তৈয়াৰ কৰিবলৈ অন্ততঃ পাঁচটা বছৰৰ প্ৰয়োজন হ’ব।\nউল্লেখ্য যে, বিশ্বৰ বৃহত্তম ভেকচিন প্ৰস্তুতকাৰী প্ৰতিষ্ঠান হৈছে ভাৰতৰ এই ছেৰাম ইনষ্টিটিউট অৱ ইণ্ডিয়া। ছেৰামে অক্সফোৰ্ডৰ কোভিডশ্বীড নামৰ ক’ৰ’ণাৰ এই ভেকচিনটো তৈয়াৰ কৰিবলৈ ছুইডিছ প্ৰতিষ্ঠান আষ্ট্ৰাজেনেকাৰৰ সৈতে চুক্তিৱদ্ধ হৈছে।\nসেয়ে ছেৰামৰ মুৰব্বী আদৰ পুনাৱালাই এই দাবী কৰাৰ পিছত স্বাভাৱিকতে বিশ্ববাসীৰ উদ্বিগ্নতা বৃদ্ধি পাইছে।\nইফালে কালি ভাৰতৰ কেন্দ্ৰীয় স্বাস্থ্য মন্ত্ৰী ডাঃ হৰ্ষ বৰ্ধনে জনাইছিল যে অহা বছৰৰ মাৰ্চ মাহত ক’ৰ’ণা ভাইৰাছৰ ভেকচিন ভাৰতীয় বজাৰত উপলব্ধ হ’ব। কিন্তু পুনৱালাৰ এই দাবীৰ পিছতে এতিয়া দেশবাসীৰ মাজত সন্দেহৰ ঘণীভূত হৈছে।\nইতিমধ্যে ভেকচিনটোৰ প্ৰথম পৰ্যায়ৰ ট্ৰায়েল সফলতাৰে সম্পন্ন হৈ গৈছে। দ্বিতীয় পৰ্যায়ৰ লগতে তৃতীয় পৰ্যায়ৰ ট্ৰায়েলো আৰম্ভ হৈছে।\nদ্বিতীয় পৰ্যায়ৰ ফলাফল আহিবলৈ বাকী থাকিলেও বিশ্বৰ বিভিন্ন দেশত ভেকচিনটোৰ তৃতীয় তথা অন্তিম পৰ্যায়ৰ ট্ৰায়েল আৰম্ভ কৰা হৈছে।\nইফালে তৃতীয় পৰ্যায়ৰ ট্ৰায়েলত ব্ৰিটেইনৰ এগৰাকী স্বেচ্ছাসেৱকৰ শৰীৰত ভেকচিনটোৱে পাৰ্শ্বপ্ৰতিক্ৰিয়াৰ সৃষ্টি কৰিছিল বুলি আষ্ট্ৰাজেনেকাৰে কিছুদিন পূৰ্বে জনাবিলৈ দিছিল।\nইয়াৰ পিছতে ব্ৰিটেইনত ইয়াৰ ট্ৰায়েল সাময়িকভাৱে স্থগিত ৰখা হৈছে। কিন্তু ভাৰতত ইয়াৰ ট্ৰায়েল স্থগিত কৰা নহয় বুলি ঘোষণা কৰিছিল ছেৰামে।\nইয়াৰ পিছতে কালি ড্ৰাগছ কণ্ট্ৰ’লাৰ জেনেৰেল অৱ ইণ্ডিয়াই ভাৰতত ভেকচিনটোৰ ট্ৰায়েল কিয় স্থগিত ৰখা নহ’ব তাৰ কাৰণ বিচাৰি জাননী প্ৰেৰণ কৰিছে ছেৰামলৈ।


অনুভৱৰ বৰষুণ: অৰ্ধ আকাশ\nক’ৰ পৰা আৰম্ভ কৰো! সেই নাৰীৰ পৰা নে যিগৰাকীয়ে প্ৰাপ্তিৰ সকলো সুখ অপ্ৰাপ্তিয়ে ঢাকি পেলোৱাৰ পিচতো ভাগ্যৰ ওপৰত সকলো এৰি দি ওঁঠত অনবৰতে কঢ়িয়াই ফুৰে স্বৰ্গীয় হাঁহি। যি হাঁহিয়ে পলকতে উটুৱাই লৈ যাব পাৰে তেওঁৰ আপোনসকলৰ মনৰ জড়তা। নে সেই নাৰীৰ কথা কওঁ, যি নাৰীয়ে কেৱল মৃত্যুৰ ভয়ত জীয়াই আছে, এটা শৰ দৰে! কাৰ মুখলৈ চাই প্ৰশ্ন কৰিম- তুমি জানো সঁচাই আকাশলৈ চাব পাৰিছা, হ’ব পাৰিছা জানো কাৰোবাৰ অৰ্ধ-আকাশ! অভিযোগ কৰিবলৈও গৈয়ো ৰৈ যাওঁ, কাক দিম সেই অভিযোগ, যাৰ বাবে নাৰীয়ে পুৰুষৰ সৈতে সমানে খোজ দিয়াৰ অধিকাৰৰ পৰাও যুগে যুগে বঞ্চিত হৈ আহিছে। অভিযোগবোৰে যেন উভতি আহি আমাৰ গাতে আচাৰ খাই পৰে। কোনোবাই যেন আকাশবাণীৰ দৰে কৈছে—‘নাৰী, তুমি যদি আকাশ হ’ব পৰা নাই তাৰ বাবেই সকলোতকৈ বেছি দোষী তুমি নিজেই।’\nThomson Reuters Foundation এ বিশ্বৰ ১৯খন দেশৰ নাৰীৰ অৱস্থিতিৰ সন্দৰ্ভত চলোৱা সমীক্ষা এটা ২০১২ চনৰ ১৩ জুনত বি বি চি নিউজত প্ৰচাৰ হৈছিল। সেই অনুসৰি ফাউণ্ডেচনৰ তালিকাত ভাৰতে শেষ স্থান লাভ কৰিছিল। উল্লেখযোগ্য যে সেই সমীক্ষাত বাংলাদেশ আৰু পাকিস্তানক অন্তৰ্ভুক্ত কৰা নাছিল। তালিকাত শীৰ্ষস্থান দখল কৰিছিল কানাডাৰ নাৰীয়ে। সমীক্ষাটোত ভাৰতীয় নাৰীৰ অৱস্থান চৌদি আৰৱৰ নাৰীৰ দৰেই প্ৰায় একেই বুলি উল্লেখ কৰা হৈছিল ।\nক’ত চৌদি আৰৱৰ সেই মত প্ৰকাশৰ অধিকাৰ নোপোৱা নাৰী আৰু ক’ত ভাৰতীয় নাৰী! উত্তৰ ভাৰতৰ নাৰীৰ অৱস্থা দেখিলে সমীক্ষাটো ভুল যেন নালাগে। যৌতুক, ভ্ৰূণহত্যা, গণ ধৰ্ষণ আদিয়ে নাৰীক জুৰুলা কৰি ৰখা সেই সমাজত নাৰীৰ মূল্য একোটা পোহনীয়া জীৱ-জন্তুতকৈ বেছি নহয়। লাহে লাহে সেইজাক বতাহ যেন সকলোতে বিয়পিব ধৰিছে।\nআচলতে দোষ কাৰ ?\nবিখ্যাত সাহিত্যিক ৰবীন্দ্ৰ নাথ ঠাকুৰ দেৱৰ “চৌখেৰ বালি” নামৰ উপন্যাসখনৰ এটা চৰিত্ৰ আশাই তাইৰ মাহীয়েক অন্নপূৰ্ণাক সুধিছিল—‘বাৰু মাহীদেউ, মহাদেউলৈ তোমাৰ মনত পৰে নে?’\nন্নপূৰ্ণাই কৈছিল—প্ৰায় ১১ বছৰ বয়সত মই বিধৱা হৈছিলোঁ, এতিয়া স্বামীৰ স্মৃতি ধোঁৱাৰ দৰে হে আছে।\nআশাই পুনৰ সুধিছিল—তেন্তে তুমি কাৰ কথা ভাবা?\nআশাৰ প্ৰশ্নত অন্নপূৰ্ণাই কৈছিল—এতিয়া ভগৱানক স্মৰণ কৰো যাৰ মাজত মোৰ স্বামী আছে!\n-ইয়াৰ দ্বাৰা তুমি কিবা তৃপ্তি পোৱা জানো?\nবিধৱা মাহীয়েকক সোধা সেই প্ৰশ্নটোৱে মোৰ মনটো বহু সময় ধৰি খলকনি লগাই থাকিল। সঁচাই জানো এনেকৈ তৃপ্তি পোৱা যায়! বিখ্যাত লেখিকা মামণি ৰয়ছম গোস্বামীয়েও বহুবাৰ বিধৱা নাৰীৰ বিষয়ে লিখি গৈছে। সময় সলনি হ’ল। সেই নীতি-নিয়মৰ গোড়ামিয়ে ছানি ধৰা সময়খিনিৰ পৰা আজিৰ সময়ে বহুদূৰ আঁতৰি আহিল। তথাপিও সমাজৰ ফাঁকে ফাঁকে আজিও তেনে অনিয়ম প্ৰচলিত হৈ আছে। ক’ৰবাত কোনোবা এগৰাকী বিধৱা নাৰীয়ে বিবাহপাশত আবদ্ধ হ’ল, কোনো কোনো সমাজে সেই নাৰীক ঘৃণাৰে পুতি পেলায়। অথচ সেই একেখন সমাজেই এজন পুৰুষে পত্নীৰ মৃত্যুৰ পিছত আন এগৰাকীক বিয়া পাতিলে সেই পুৰুষক একো নকয়। আচৰিত সমাজ! কিয় এনে বৈষম্য? কিয় সকলোতে আঁহ ফালি দেখুওৱা হয়?\nঘৰ পৰিয়াল, নিজ আকাংক্ষা সকলো নেওচা দি ‘বিয়া’ নামৰ ৰীতিটোক খামোচি ছোৱালী এজনীয়ে আন এখনক ঘৰক আদৰি ল’লে তেওঁক কোৱা হয় লক্ষ্মী বোৱাৰী। সেই একেটা কামকে যদি এজন পুৰুষে কৰে, তেতিয়া ? এজন পুৰুষে যদি নিজৰ সকলো ত্যাগ কৰি পত্নীৰ ঘৰত আশ্ৰয় লয় তেতিয়া সমাজে সেই পুৰুষজনক তিৰস্কাৰ কৰে। যেন ত্যাগ কৰা নিয়ম পুৰুষৰ বাবে নহয়, কেৱল নাৰীৰ বাবেহে!\nইমানৰ পিছতো নাৰী এগৰাকীক যৌতুকৰ মাপ-কাঠিৰে জোখা হয়। যৌতুক ননাৰ অপৰাধত, যৌতুক দিব নোৱাৰাৰ অপৰাধত প্ৰতিদিনে এগৰাকী নহয় এগৰাকী নাৰীয়ে মৃত্যুক সাবটি ল’বলগা হৈ আহিছে। অকথ্য শাৰীৰিক-মানসিক নিৰ্যাতন গাত পাতি ল’ব লগা হৈ আহিছে।\nসমাজখন শিক্ষিত মানুহেৰে ভৰি পৰিছে। কিন্তু মনবোৰ যেন এতিয়াও শিক্ষাৰ সুফলৰ পৰা শত যোজন নিলগত।\nসতীত্বৰ জোখ-মাখ কেৱল নাৰীৰ লোৱা হয়। পুৰুষে কিয় সেই পৰীক্ষাত অৱতীৰ্ণ হ’ব নালাগে? জীয়াই থকাৰ কোনো অৱলম্বন নোহোৱাৰ বাবে কোনোবাই জীয়াই থকাৰ তাগিদাত বাধ্য হৈ শৰীৰ বেচে। তাৰ বাবে সেই নাৰীয়ে নাম পায় বেশ্যা। সমাজৰ পৰা এলাগী হয় তেওঁ। মৃত্যুতকৈ শৰীৰ ডাঙৰ হৈ পৰে নেকি? জীয়াই থকাৰ শেষ আশ্ৰয়টোৱেই যদি শৰীৰ হৈ পৰে তেতিয়াহ’লে সেই নাৰীক কিয় বেশ্যা আখ্যা দিয়া হয় ? বেশ্যাতো সেই পুৰুষ আৰু নাৰীহে, যি কেৱল শাৰীৰিক ক্ষুধা নিবাৰণ কৰিবলৈ বজাৰত বিক্ৰেতা-ক্ৰেতাৰ ৰূপত অৱতীৰ্ণ।\nকথাবোৰ যেন খেলিমেলি হৈ যায়। আকাশ চুই অহা কল্পনা চাওলা, ভাৰতৰ প্ৰথম মহিলা প্ৰধানমন্ত্ৰী ইন্দিৰা গান্ধী, ৰাষ্ট্ৰপতি প্ৰতিভা পেটেল, অলিম্পিক বঁটা বিজয়িনী মেৰি কম, ছাইনা নেহৱাল আদিৰ কথা ভাবিলে এনে লাগে যেন আজি আৰু সেই নাৰীও নাই, সেই সমাজো নাই য’ত পদে পদে ভিন্ন কাৰণত নাৰীয়ে যন্ত্ৰণাৰ সন্মুখীন হয়, য’ত নাৰীক বোজা হিচাপে গণ্য কৰা হয়। পিছে সমাজ জানো সঁচাকৈয়ে সলনি হৈছে …সমাজে যে আজিও সেই পাৰ্থক্য কঢ়িয়াই লৈ ফুৰিছে যাক আঁতৰাবলৈ দিনে দিনে নতুন দল, সংগঠনৰ জন্ম হৈছে। আইন প্ৰণয়ন হৈছে। আজিও নাৰীয়ে জন্মৰ পৰা মৃত্যুলৈকে কেৱল জীয়াই থকাৰ বাবেই সংগ্ৰাম কৰিব লগা হৈছে।\nশীতৰ ঠেঁটুৱৈ ধৰা জাৰত, চিৰিলা-চিৰিলকৈ ফটা গোৰোহা আৰু মাজে মাজে তেজ বিৰিঙি উঠা হাতৰ আঙুলিৰেই অহৰহ কাম কৰি যোৱা গাঁৱলীয়া নাৰীক যদি কেতিয়াবা সোধা হয়-আপুনি সুখী নে? একেষাৰেই হয়তো তেওঁ ক’ব—অ’ মই সুখী। তেওঁ সুখী! অথচ সেই নাৰীয়েই বিবাহৰ পাছত পাহৰি পেলায় নিজৰ চিনাকি, নিজৰ নামটোও। কিন্তু তেওঁ সুখী। ইয়াৰ অৰ্থ এইটো নহয় যে তেওঁ সুখৰ সংজ্ঞাই নাজানে। আচলতে তেওঁৰ সুখৰ পৰিসৰ সিমানেই, তেওঁ জীৱনৰ পৰা সিমানেই বিচাৰিছিল আৰু তাক পালে বাবেই তেওঁ সুখী।\nমানুহ তেতিয়াই অসুখী হয় যেতিয়া বিচৰামতে একো নাপায়, বিচৰামতে একো নহয়। উচ্চাকাংক্ষী মনত যেতিয়া কাৰোবাৰ বাধা আহি পৰে তেতিয়াই নিজকে পৰাধীন যেন লাগে। তেনে সময়তেই নাৰী পৰাধীন হৈ পৰে। কিন্তু কোনোকালে কোনো কাৰো পৰাধীন নাছিল, পৰাধীনতাৰ শিকলি মানুহে নিজেই গঢ় দি লৈছে। নিৰ্যাতনৰ কাৰণবোৰ মানুহে নিজেই সৃষ্টি কৰি লৈছে। কণ কণ বালিৰে একোটা শিল গঢ় লৈ উঠাৰ দৰে এই নিৰ্যাতনৰ কাৰণসমূহো এটা দুটা কৈ লগ লাগি আজিৰ সমাজৰ এক ডাঙৰ প্ৰত্যাহ্বান হৈ পৰিছে। এই প্ৰত্যাহ্বানক প্ৰতিহত কৰাৰ একমাত্ৰ উপায় হ’ল আমি প্ৰত্যেকে নিজৰ মনৰ পৰা সেই কাৰণসমূহ উৎখাত কৰিব লাগিব। প্ৰতি পলেই এই কথা মনত ৰাখিব লাগিব, এই নাৰীয়ে সেই নাৰী যি হাজাৰ ভুলৰ পাছতো আমাক মাতৃ হিচাপে আঁকোৱালি লয়, পত্নী হিচাপে প্ৰেমেৰে ওপচাই পেলায়, ভগ্নী হিচাপে ভালপোৱাৰ আবদাৰেৰে বুৰাই ৰাখে আৰু জীয়ৰী হিচাপে দুচকুৰ মণি হৈ উঠে। এই নাৰীয়েই সেই নাৰী, যি কাষত নাথাকিলে হাজাৰ ঐশ্বৰ্যৰ মাজতো দেউলীয়া হ’ব পাৰে পৃথিৱীৰ প্ৰতিজন পুৰুষ। কাৰণ? কাৰণ এটাই …\nনাৰী যে অৰ্ধ-আকাশ !!\nPosted by মাধুৰীমা at 01:57


VIDEO | মৰিয়নীৰ দিচৈ ভেলী সংৰক্ষিত বনাঞ্চলত উত্তেজনা, নগা আৰু অসম আৰক্ষীৰ সংঘৰ্ষ - Gana Adhikar\nড্ৰাগ্‌ছ ব্যৱসায়ীৰ উপঢৌকন নাকচ কৰি ১২ কোটি ড্ৰাগ্‌ছ জব্দ কৰা হোমগাৰ্ড বৰচিং বে’কক কনিষ্টবল পদত নিযুক্তি ▪ ৰাজ্যিক কেবিনেটত কেবাটাও গুৰুত্বপূণ সিদ্ধান্ত\nনগাঁৱত ভেকচিন প্ৰদান কেন্দ্ৰ পৰ্যবেক্ষণ জিলা অভিভাৱক মন্ত্ৰী পীয়ুষ হাজৰিকাৰ\nশিৱসাগৰত অত্যাধুনিক ইন্ফ্লেটেবল ক’ভিড চিকিৎসালয় উদ্বোধন স্বাস্থ্য মন্ত্ৰীৰ\nক’ভিড সন্দৰ্ভত হোজাইত পৰ্যলোচনা সভাত অভিভাৱক মন্ত্ৰী পৰিমল শুক্লবৈদ্য : বনাঞ্চলত বন ধ্বংসকাৰী সকলৰ বিৰুদ্ধে ব্যৱস্থা গ্ৰহণ কৰা হ’ব – বনমন্ত্ৰী\nযোৰহাটত নিশ্চিত নহয় লক ডাউন — পৰিস্থিতি অধিক অৱনতি ঘটিলে চৰকাৰে অবলম্বন কৰিব কঠোৰ নীতি : স্বাস্থ্য মন্ত্রী কেশৱ মহন্ত\nএকবিংশ শতিকাতো বাট পথ নথকা এখন গাঁও\nজম্মু -কাশ্মীৰত ৰাজ্যৰ মৰ্যাদা বাহাল – নিৰ্বাচন অনুষ্ঠিত কৰাৰ আশ্বাস প্ৰধানমন্ত্ৰীৰ, অনুেচ্ছদ ৩৭০ক লৈ নহ’ল চৰ্চা, আৰ্থিক বিকাশক লৈহে অধিক চৰ্চা\nসমগ্ৰ অসমৰ লগতে লামডিঙতো যোগ দিৱস পালন\nকামৰূপ জিলাৰ অভিভাৱক মন্ত্ৰীৰ পৰ্যালোচনা সভা : অহা ৪৫ দিনৰ ভিতৰত জিলাখনৰ সমস্যা সামৰি ভিজন ডকুমেণ্ট প্ৰস্তুতৰ নিৰ্দেশ\nযোৰহাটৰ চাৰিঘৰীয়া মিচিং গাঁৱত ভয়ংকৰ অগ্নিকাণ্ড । দুটা বাসগৃহ জুইত ভস্মীভূত\nবিস্তীৰ্ণ অঞ্চল প্লাবিত : চিলাপথাৰত মিছামাৰী নদীৰ বাঢ়নী পানীয়ে উটুৱাই নিলে নৱনির্মিত বাওঁপাৰৰ মথাউৰিৰ কিছু অংশ\n১৬০০ পেলনীয়া প্লাষ্টিকৰ বটলেৰে এখন সৰু নাও সাজি ফেনে ফুটুকাৰে বাঢ়ি অহা মহাবাহু ব্ৰহ্মপুত্ৰৰ বুকুৱেদি দুঃসাহসিক যাত্ৰা ১ জন যুৱকৰ\nৰী শিল্পক লৈ ড০ মৃদুল চন্দ্র শৰ্মাৰ অপূর্ব গ্ৰন্থ “এৰীকালচাৰ এ কম্প্ৰিহেন্ছিভ প্ৰফাইল” : এক তুলনামূলক আলোচনা\nৰামেশ্বৰম আন্তঃৰাষ্ট্ৰীয় ফিল্ম ফেষ্টিভেলত “অনীহা”ৰ পৰিচালক পূৰৱ আৰু মৃগাঙ্কলৈ শ্ৰেষ্ঠ পৰিচালকৰ সন্মান\nমুছলিম জনমানসত এভুমুকি\nজীৱন বীক্ষণ- : ভৰিৰ তলৰ মাটি\nঅমানৱীয় উচ্ছেদেৰে ভূমি বেদখল মুক্ত সম্ভৱ নহয়! ভূমি বেদখল মুক্ত কৰি ৰাখিবলৈ চৰকাৰে কি কি পদক্ষেপ গ্ৰহণ কৰা উচিত!\nHome Main Stories VIDEO | মৰিয়নীৰ দিচৈ ভেলী সংৰক্ষিত বনাঞ্চলত উত্তেজনা, নগা আৰু অসম...\nVIDEO | মৰিয়নীৰ দিচৈ ভেলী সংৰক্ষিত বনাঞ্চলত উত্তেজনা, নগা আৰু অসম আৰক্ষীৰ সংঘৰ্ষ\n@ndtv reports-Dramatic visuals of @IndianNationalC Assam MLA @rupjyoti_kurmi; his security men being fired upon; MLA running for life at Nagaland border. @sanket @SreenivasanJain @NEETAS11 @umasudhir @sohitmishra99 @sohinigr @GargiRawat @alok_pandey @arvindgunasekar @SnehaMKoshy pic.twitter.com/5DjwLu9wG8\n— Ratnadip Choudhury (@RatnadipC) May 27, 2021\nগণ বাৰ্তা নকছাৰি ২৭ মে : অসমৰ দিচৈভেলী বনাঞ্চলৰ নিউসোণোৱাল আৰক্ষী নিৱেশৰ পৰা নাতিদূৰৈত সংৰক্ষিত বনাঞ্চলৰ ভূমি নগালেণ্ডে অবৈধভাৱে বেদখল কৰাৰ পাছতে আজি দুয়োখন ৰাজ্যৰ সীমান্তত ব্যাপক অস্থিৰতাই বিৰাজ কৰিছে। আজি দুপৰীয়া ভাগত বেদখলীকৃত বিবাদমান অঞ্চলৰ ভূমিত অসমীয়া লোকক উদ্দেশ্য কৰি নগা দুৰ্বৃত্তই গুলীবৰ্ষণ কৰাৰ ফলত মৰিয়নি সমষ্টিৰ বিধায়ক ৰূপজ্যোতি কুৰ্মীৰ কথমপি প্ৰাণৰক্ষা পৰে। একেসময়তে বিধায়ক গৰাকীৰ লগত যোৱা দীপাংকৰ বাৰুৱতী আৰু জয়নাৰায়ণ ৰাও নামৰ দুগৰাকী সাংবাদিক আঘাতপ্ৰাপ্ত হৈছে। দুয়োগৰাকীকে ততাতৈয়াকৈ চিকিৎসাৰ বাবে প্ৰেৰণ কৰা বুলি জানিব পৰা গৈছে। আনহাতে গুলীয়াগুলী ঘটনাৰ পাছৰে পৰাই সীমান্ত অঞ্চলটোত দুয়োপক্ষৰ উত্তেজনাই চুড়ান্ত পৰ্যায়ত উপণীত হোৱাৰ তথ্য পোৱা গৈছে। ঘটনাৰ প্ৰকৃত অনুসন্ধানৰ বাবে মৰিয়নিৰ বিধায়কগৰাকীয়ে প্ৰশাসনক ২৪ ঘণ্টা সময় বান্ধি দিছে। ঘটনাৰ বিৱৰণ অনুসৰি আজি বনাঞ্চলখনৰ কাষৰে নামনি বনগাওঁ আৰু ভৱানীপুৰ গাওঁৰ মাজত চুবুৰীয়া ৰাজ্য নগালেণ্ডে বিত্তবস্তীৰ পৰা এক কিলোমিটাৰ ভিতৰলৈ সোমাই আহি নতুনকৈ স্থাপন কৰা এখন নগা গাওঁ অসম আৰক্ষীয়ে দুদিনৰ আগত উচ্ছেদ কৰাৰ পাছৰপৰাই পৰিস্থিতি অৱনতি ঘটিছে। আজি সেই বিবাদমান অঞ্চলত দুপৰীয়া ভাগত মৰিয়নি সমষ্টিৰ বিধায়ক ৰূপজ্যোতি কুৰ্মীয়ে লগত একাংশ স্থানীয় গাওঁবাসী আৰু সাংবাদিকৰ দলক লগত লৈ বিবাদমান অঞ্চলটোত উপস্থিত হোৱাৰ লগে লগে পৰিস্থিতি অধিক অৱনতি ঘটে। বিধায়কগৰাকী সেইস্থানত উপস্থিত হোৱাৰ লগে লগে জাকে জাকে নগালোক ওলাই আহি অসমৰপৰা যোৱা দলটোক উদ্দেশি প্ৰথমে খেদি আহে। কিন্তু তেওঁলোকৰ ভাবুকিলৈ অসমীয়া মানুহখিনিয়ে কেৰেপ নকৰাত জোপোহাৰ আঁৰলৈ তেওঁলোকে গুলীবৰ্ষণ কৰে। গুলীবৰ্ষণ আৰম্ভ কৰাৰ পাছতে বিধায়কৰ লগতে অন্যান্য লোকসকলে সেইস্থানৰ পৰা পিছহুঁহকি আহিবলৈ লোৱাৰ পাচতো নগা দূৰ্বৃত্তই ধাৰাসাৰ গুলীবৰ্ষণ অব্যাহত ৰাখে। প্ৰত্যুত্তৰত বিধায়ক দলটোৰ লগত যোৱা দুজন দেহৰক্ষী আৰু চাৰিগৰাকী অসম আৰক্ষীৰ জোৱানেও ওলোটাই প্ৰত্যুত্তৰ দিয়াত নগা দুৰ্বৃত্তৰ দলটোৱে গুলীবৰ্ষণ কৰিবলৈ এৰি দিয়ে যদিও তেওঁলোকে অসমৰ বেদখলীকৃত ভূমিত বাহৰপাতি অত্যাধুনিক অস্ত্ৰ-শস্ত্ৰৰ সমৰসজ্বাৰে যুদ্ধংদেহি পৰিৱেশ গঢ়ি তুলিছে। পাহাৰৰ ভূমিত নগাই গঢ়ি তোলা সমৰসজ্বাৰ পিছতেই অসম আৰক্ষীয়েও প্ৰায় দুই কিলোমিটাৰ আঁতৰত ততাতৈয়াকৈ অঞ্চলটোত ব্যাপক নিৰাপত্তা বেষ্টনী গঢ়ি তুলিছে যদিও বিবাদমান অঞ্চলটোলৈ গৈ নগা দুৰ্বৃত্তসকলক আঁতৰাই পঠাবলৈ সক্ষম হোৱা নাই। ঘটনা সংঘটিত হোৱাৰ পাছতে যোৰহাট জিলা আৰক্ষী অধীক্ষক অংকুৰ জৈন, তিতাবৰ মহকুমাৰ মহকুমা আৰক্ষী বিষয়া নিতুমণি দাসকে ধৰি অসম আৰক্ষীৰ শীৰ্ষ পদবীধাৰী সকলে ঘটনাস্থলী পৰ্যবেক্ষণ কৰিছে। আনহাতে ঘটনাৰ পিছতে মৰিয়নি সমষ্টিৰ বিধায়ক ৰূপজ্যোতি কুৰ্মীয়ে গৃহবিভাগৰ নিলিপ্ততাক তীব্ৰভাষাৰে গৰিহণা দিছে। চুবুৰীয়া ৰাজ্যখনে অসমৰ মাটিত অবাধ বেদখল কৰা বিষয়ত আশ্চৰ্য প্ৰকাশ কৰি বিধায়কগৰাকীয়ে অসমৰ চৰকাৰ আৰু গৃহবিভাগে কোনো পদক্ষেপ নোলোৱাৰ বাবেই আজিৰদৰে উত্তপ্ত পৰিৱেশৰ সৃষ্টি হোৱাৰ পাছত অসম চৰকাৰক কঠোৰ পদক্ষেপ ল’বলৈ দাবী জনাইছে। চৰকাৰৰ ৰহস্যজনক মৌনতাৰ বিপৰীতে বিধায়ক হিচাপে সমষ্টিটোৰ সীমাৰেখা সঠিককৈ ৰখাতো তেখেতৰ নৈতিক দায়িত্ব। আজিৰ এই ঘটনাৰ পিছত যদি অসম আৰক্ষীয়ে ২৪ ঘণ্টাৰ ভিতৰত বেদখলীকৃত ভূমিৰপৰা নগালোকসকলক আঁতৰাই পথাবলৈ সক্ষম নহয় তেতিয়াহ’লে অসম চৰকাৰৰ বিৰুদ্ধে তীব্ৰ প্ৰতিবাদী আন্দোলন গঢ়ি তোলা হ’ব বুলি হুংকাৰ দিছে। ৰাজ্যখনৰ ভৌগলিক পৰিসীমা সুৰক্ষিত কৰি ৰখাৰ ক্ষেত্ৰত ৰাজ্য চৰকাৰৰ গৃহ বিভাগৰ সীমাহীন হেমাহি, বনাঞ্চল সুৰক্ষাৰ নামত পৰ্যাপ্ত বনকৰ্মীৰ অভাৱ আৰু অন্যান্য আনুষংগিক দুৰ্বলতাৰ সুযোগ লৈ তিনিওখন বনাঞ্চলতে চুবুৰীয়া ৰাজ্য নগালেণ্ডে অবাধ বনধ্বংস কৰি বেদখল কৰি আহিছে। চুবুৰীয়া ৰাজ্যখনৰ অসমৰ ভূ-খণ্ডৰ ওপৰত অবাধ আগ্ৰাসনৰ বিষয়তো ৰাজ্য গৃহ বিভাগৰ অৱগত যদিও নিমাত-নিতাল। নিজৰ কৰ্তব্য সম্পাদনত চূড়ান্ত গাফিলতি প্ৰদৰ্শন কৰি বেদখল সন্দৰ্ভত গৃহ বিভাগৰ উচ্চপদস্থ বিষয়াই নিজৰ ব্যৰ্থতা ঢাকিবলৈ এতিয়া অসংলগ্ব কথা কোৱা পৰিলক্ষিত হৈছে বুলি মন্তব্য কৰি বিধায়ক গৰাকীয়ে অনতিপলমে আৰক্ষী বিভাগক নিজৰ দায়িত্বও সুচাৰুৰূপে কৰিবলৈ হুমকি দিছে। জনসাধাৰণৰ নিৰাপত্তাৰ বাবে নিয়োজিত আৰক্ষীৰ কাম যদি জনপ্ৰতিনিধিয়ে কৰিব লাগে তেনেহলে মৰিয়নি আৰক্ষী ঢাল-তৰোৱালবিহীন নিধিৰাম চৰ্দাৰৰ ভূমিকা পালন কৰি নীৰৱ দৰ্শক হৈ থকাৰ প্ৰয়োজন নাই। ৰাজ্যবাসীয়ে ক’ৰ’না মহামাৰীৰ সন্ত্ৰাসৰ বাবে ৰাজ্যখনত সান্ধ্য আইন চলি থকাৰ সুৰুঙা লৈ নগাালেণ্ডে দিচৈভেলী সংৰক্ষিত বনাঞ্চলৰ নিউসোণোৱাল সীমান্ত নিৰীক্ষণ চকী আৰু খেৰেমীয়া সীমান্ত নিৰীক্ষণ চকীৰ মাজত পুনৰ নগালেণ্ডে বনাঞ্চলখনৰ গছ-বন কাটি মুকলি কৰি নতুনকৈ পথ নিৰ্মাণ কৰাৰ পাচতো অসমৰ গৃহবিভাগে চকু-কাণ মুদি বহি থাকিলে । ইয়াৰ উপৰিও নগাই নতুন তামোলবাৰী পতাৰ লগতে বাসস্থানৰ বাবেও ঘৰ নিৰ্মাণ কৰি কাৰ্য নিৰ্বিবাদে বেদখল অব্যাহত ৰখাৰ পাছতো অসম আৰক্ষীয়ে উচ্ছেদ কৰিবলৈ কিয় সাহস নকৰিলে বুলি বিধায়ক গৰাকি খড়্গহস্ত হৈ পৰে। আজি ঘটনা সংঘটিত হোৱা স্থানতে ২০১৭ চনতো নগাই বসতি স্থাপনৰ উদ্দেশ্যৰে বেদখল আৰম্ভ কৰিছিল। নগাই বেদখল কৰা বুলি গম পাই ২০১৭ চনৰ ১৪ মে তাৰিখে মৰিয়নি সমষ্টিৰ বিধায়কগৰাকীয়ে সেইবাৰ নিজেই বেদখল স্থানত উচ্ছেদ অভিযানত অংশ লৈছিল বুলি মন্তব্য কৰিছে। বিগত বৰ্ষৰ লকডাউনৰ সময়তে নগালেণ্ডে বনাঞ্চলখনৰ জানখানা নৈৰ সমীপত বেদখল কৰি নগালেণ্ড আৰক্ষীৰ বি অ পি স্থাপন কৰাৰ লগতে বিজুলী সংযোগ আৰু পাহাৰ কাটি সুচল যাতায়তৰ বাবে পথ নিৰ্মাণ কৰাৰ লগতে বনাঞ্চলখনৰ ভিতৰত পকী দলং নিৰ্মাণ কৰিছিল। নগালেণ্ডৰ এনে আগ্ৰাসনৰ কথা গম পাই যোৰহাট জিলাৰ তদানীন্তন আৰক্ষী অধীক্ষক মৃণাল তালুকদাৰে চুবুৰীয়া ৰাজ্যখনৰ প্ৰশাসনৰ লগত আলোচনা কৰি তেওঁলোকক উচ্চতম ন্যয়ালয়ৰ আদেশ উলংঘা নকৰি সীমান্তৰ স্থিতাৱস্থা বাহাল ৰাখিবলৈ অনুৰুধ কৰিছিল। কিন্তু তেওঁলোকে যোৰহাট জিলা প্ৰশাসনৰ অনুৰুধ মানিবলৈ মান্তি নোহোৱাত অতি সাহসী পদক্ষেপ গ্ৰহণ কৰি আৰক্ষী অধীক্ষক গৰাকীয়েও নগালেণ্ড\nPrevious articleকোৰোনা যুঁজৰ সেনানীৰ সুস্বাস্থ্য আৰু মনোবল বৃদ্ধিৰ বাবে যোৰহাটৰ জ্যেষ্ঠ সাংবাদিক চিৰাজ হুছেইনে পৰিয়ালসহ ঘৰত বন্তি প্ৰজ্বলন কৰি প্ৰাৰ্থনা কৰাৰ দৃশ্য\nNext articleঅসম-নগালেণ্ড সীমান্তত খটখটী আৰক্ষীৰ অভিযানঃ হেৰ’ইন, নগদ ধনসহ তিনিজনক আটক\nকৰোণাৰ সময়ত বজালীৰ উদ্যোগপতি অনুপম শৰ্মাৰ মুখ্যমন্ত্ৰীলৈ পঞ্চাশ লাখ\nড্ৰাগ্‌ছ ব্যৱসায়ীৰ উপঢৌকন নাকচ কৰি ১২ কোটি ড্ৰাগ্‌ছ জব্দ কৰা হোমগাৰ্ড বৰচিং বে’কক কনিষ্টবল...\nজম্মু -কাশ্মীৰত ৰাজ্যৰ মৰ্যাদা বাহাল – নিৰ্বাচন অনুষ্ঠিত কৰাৰ আশ্বাস ...\nড্ৰাগ্‌ছ ব্যৱসায়ীৰ উপঢৌকন নাকচ কৰি ১২ কোটি ড্ৰাগ্‌ছ জব্দ কৰা হোমগাৰ্ড...


গৰুখুঁটিত কি হৈ আছে ! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nগৰুখুঁটি কেনেদৰে চৰ্চালৈ আহিল?\nগৰুখুঁটিকলৈ ৰাজনীতি হৈছে। আৰক্ষীৰে হোৱা প্ৰচণ্ড সংঘৰ্ষত ছিপাঝাৰৰ ৩ নম্বৰ ধলপুৰত ২৩ ছেপ্টেম্বৰ ২০২১ত সংঘটিত হৈছিল সংঘৰ্ষ। আৰক্ষী আৰু সেই স্থানত বাস কৰা লোকসকলৰ মাজত উচ্ছেদ চলাবলৈ যাওতে হোৱা সংঘৰ্ষত ৩ জন লোকৰ মৃত্যু হয়। আৰক্ষী আৰু প্ৰশাসনৰ লোকক হাত হাতে লাঠি-জোং লৈ চলোৱা আক্ৰমণত ৩ জনৰ লোকৰ মৃত্যু হোৱাৰ লগতে ১১ জন লোক আহত হ’ল।\nৰহস্যজনক পৰিস্থিতিত লাঠি চালনা, কন্দুৱা গেছ নিক্ষেপ, গুলী চালনা সংঘটিত হোৱাৰ পাছত সমগ্ৰ বিশ্বজুৰি সংবাদ মাধ্যমৰ চৰ্চা হ’ল গৰুখুঁটি। এই উচ্ছেদৰ সময়ত হাতত কেমেৰা লৈ থকা এজন উন্মাদ যুৱকে মৃতদেহৰ ওপৰত জপিয়াই পৰাৰ দৃশ্য মুহূৰ্তৰ ভিতৰতে ভাইৰেল হৈ পৰিল। আৰক্ষীয়ে ৮/২০২১ নম্বৰৰ এক গোচৰ ৰুজু কৰি এই ঘটনা সংঘটিত কৰা বিজয় শংকৰ বণিয়া নামৰ প্ৰশাসনৰ দ্বাৰাই নিয়োজিত ফটোগ্ৰাফাৰগৰাকীক ২৪ ছেপ্টেম্বৰ ২০২১ ত আদালতত হাজিৰ কৰাই ন্যায়িক জিম্মালৈ প্ৰেৰণ কৰিলে।\nকিয় ইমান বৰ্বৰ !\nবেদখলকাৰীৰ বিৰুদ্ধে ইতিমধ্যে অভিযান আৰম্ভ হৈছে। কিন্তু হঠাৎ কিয় এই উত্তপ্ত পৰিস্থিতিৰ সৃষ্টি হ’ল। প্ৰায় ১০ লানি আলোচনাৰ অন্তত সেই স্থানত বাস কৰা উচ্ছেদকাৰীসকলক ১০০০ বিঘা ভূমি আৱণ্টন দিবলৈ প্ৰস্তুত হৈছিল চৰকাৰ। এক সৌহাদ্যপূৰ্ণ পৰিৱেশত এই উচ্ছেদ অভিযান চলাৰ পাছতো কাৰ প্ৰৰোচনাত এইসকল সাধাৰণ লোকে এনে পৰিস্থিতিৰ সৃষ্টি কৰিলে সেইয়া এতিয়া ৰহস্যৰ বিষয়।\nৰাজ্য চৰকাৰে সমগ্ৰ ঘটনাৰ ন্যায়িক তদন্ত ঘোষণা কৰিছে। দৰং জিলা ১২ ঘণ্টীয়া বন্ধৰ আহ্বান দিয়াৰ লগতে প্ৰদেশ কংগ্ৰেছে এই ঘটনাৰ পাছতে ২৪ ছেপ্টেম্বৰ ২০২১ ত এ পি চি চিৰ সভাপতি ভূপেন কুমাৰ বৰাৰ নেতৃত্বত প্ৰতিবাদী কাৰ্যসূচীও গ্ৰহণ কৰিছে। সমগ্ৰ ঘটনাক লৈ ৰাজ্যজুৰি সৃষ্টি হৈছে প্ৰতিক্ৰিয়া। গৰুখুঁটিৰ দৃশ্য দেখি বিশ্ববাসীয়ে অসমবাসীক ককৰ্থনা কৰিছে।\nকোন এই উন্মাদ যুৱক?\nহাতত কেমেৰা লৈ থকা যুৱকজনে মাটিত ঢলি পৰি থকা এজন ব্যক্তিক আক্ৰমণ চলাইছে। অভিযোগ উঠিছে মৃত্যুৰ পিছতে অকলশৰীয়া মইদুল নামৰ ব্যক্তিজনক সশস্ত্ৰ আৰক্ষীয়ে প্ৰহাৰ কৰিছে। এজন সাধাৰণ লোকক আৰক্ষীয়ে প্ৰহাৰ কৰি থকাৰ মাজতে বিজয় শংকৰ বণিয়া নামৰ প্ৰশাসনৰ দ্বাৰাই নিয়োজিত যুৱকজনে সকলো নৃশংসতা আৰু জিংঘাসা অতিক্ৰম কৰি আক্ৰমণ চলাইছে।\nমানৱতাৰ চূড়ান্ত অৱস্খলন হোৱা গৰুখুঁটিৰ এই ঘটনাৰে জড়িত যুৱকজন সাংবাদিক নাছিল। গৰং জিলা প্ৰশাসনৰ অস্থায়ি ফটোগ্ৰাফাৰ আছিল বিজয় শংকৰ বণিয়া। মৃতদেহৰ ওপৰত লঠিয়াই আসুৰিক আনন্দ লাভ কৰা যুৱকজনক আৰক্ষীয়ে বাধা দিছিল যদিও বাৰে বাৰে তেওঁ গুলী লাগি পৰি যোৱা ব্যক্তিজনৰ ওপৰত আক্ৰমণৰ চেষ্টা চেলাইছিল।\nচৌদিশে এতিয়া কেৱল ধিক্কাৰ। গৰিহণাৰ ভাষা নাই কাৰো। কিন্তু যুৱকজনে কিয় এনে কাম কৰিলে? ইয়াৰো অনুসন্ধান বা তদন্তৰ প্ৰয়োজন আছে। যি ভুল সেই যুৱকজনে কৰিছে সেইয়া ক্ষমাৰ অযোগ্য। বিজয় শংকৰ বণিয়া নামৰ এই যুৱকজনৰ ঘৰ ছিপাঝাৰৰ ভুক্তাবাৰীত। এজন উন্মাদ আৰু অস্থিৰ যুৱক বুলিয়েই তেওঁক সকলোৱে জানে।\nস্থানীয় লোকে জানিবলৈ দিয়া মতে কোনো এটা কামতেই লাগি থাকিব নোৱাৰা বিজয় শংকৰ বণিয়াই নকৰা কাম নাই। চচিয়েল মিডিয়াতো অপ্ৰাসংগিক কথা-বতৰাৰে চৰ্চাত থকা বিজয় শংকৰ বণিয়াৰ সন্দৰ্ভত স্থানীয় লোকৰ আছে নেতিবাচক ধাৰণা। এক প্ৰকাৰৰ উদণ্ড চৰিত্ৰৰ বাবেই তেওঁ পৰিচিত।\nপ্ৰশ্ন হয়, এই ঘটনাৰ পূৰ্বে সেই স্থানত কি হৈছিল? অকলশৰে সেই মানুহজনে হাতত লাঠি লৈ কাক খেদি আহিছিল? প্ৰকৃত ঘটনাৰ এতিয়াও উদঘাটন হোৱা নাই। কিন্তু যি বৰ্বৰ দৃশ্য ভাইৰেল হ’ল ইয়াৰ বিৰোধিতা আৰু সমালোচনা সকলো বিবেকবান মানুহেই কৰিব। ই অকল্পনীয় আৰু এক সভ্য সমাজৰ বাবে অতি দুৰ্ভাগ্যজনক ঘটনা।\nগৰুখুঁটিত ৮৩ৰ ২৯ জানুৱাৰীত কি হৈছিল?\nছিপাঝাৰৰ গৰুখুঁটিত ইয়াৰ পূৰ্বেও ৰক্তাত ঘটনা সংঘটিত হৈছিল। ১৯৮৩ চনৰ ২৯ জানুৱাৰীত।প্ৰায় ৫০ টা খিলঞ্জীয়া অসমীয়া পমুৱা পৰিয়ালে বাস কৰিছিল গৰুখঁটি চাপৰিত। সহশ্ৰাধিক সন্দেহযুক্ত লোকে সেই পৰিয়ালৰ ওপৰত আক্ৰমণ চলাইছিল। প্ৰাণ হেৰুৱইছিল ৪ জনকৈ লোকে।\n৮৩ৰ ১৩ ফেব্ৰুৱাৰিতো অনুৰূপ ঘটনা সংঘটিত হৈছিল হাতীমূৰীয়াত। কৃষি সমবায় স্থাপন কৰিছিল বাস কৰা খিলঞ্জীয়া লোকৰ ওপৰত চলিছিল আক্ৰমণ। খিলঞ্জীয়া লোকক মাৰি পিটি খেদি হৈছিল সেই স্থানৰ পৰা । এই ঘটনাৰ তদন্ত কৰিছিল হিমাচল প্ৰদেশৰ অৱসৰপ্ৰাপ্ত মুখ্য ন্যায়াধীশ টি ইউ মেহতাৰ নেতৃত্বত গঠিত এখন ন্যায়িক আয়োগে।\nএন নবিছ, জি চি ফুকন আৰু ৰাইহান শ্বাহেৰে গঠিত আয়োগে প্ৰতিবেদনৰ পাতত উন্মোচন কৰিছিল সেই ৰক্তাত ঘটনাৰ কাৰণ। ধলপুৰ, হাতীমূৰীয়া, উপৰিয়া চাপৰি, গৰুখুঁটি, চাউলখোৱা চাপৰি আদি ঠাই সামৰি সংঘটিত হোৱা এই ৰক্তাত ঘটনাৰেই যেন পুনৰাবৃত্তি ঘটিল।\nঅভিযোগ উঠিছিল এই স্থানত বেদখল কৰা সন্দেহযুক্ত নাগৰিক আৰু পমুৱা মুছলমানে অতি ভায়বহ আক্ৰমণেৰে উক্ত স্থানৰ পৰা খিলঞ্জীয়া লোকসকলক খদি পঠিয়াইছিল। তাৰ পাছত দিন অতিবাহিত হ’ল। ৰাজনৈতিক উত্থান পতন ঘটিল। পুনৰ চৰ্চালৈ গৰুখুঁটি আহিল।\nগৰুখুঁটিত বেদখল কেনেদৰে পোহৰলৈ আহিল?\nএখন আৰ টি আই। দাখিল কৰা হৈছিল ২৪-০৫-২০১৩ত। এই আৰ টি আইখন দাখিল কৰিছিল ছিপাঝাৰৰ ভুক্তাবাৰীৰ নিত্যানন্দ কলিতা নামৰ লোকজনে। নং এছ পি আৰ ২৭/২০০৭/৪৮৯ নম্বৰৰ এই আৰ টি আইখনত বিচৰা হৈছিল ছিপাঝাৰ সমষ্টিৰ দক্ষিণ পুৰুৱাৰ পৰা ধলপুৰলৈ কিমান চৰ গাওঁ আছে আৰু সেই চৰ অঞ্চলসমূহ কিমান মাটি বেদখলকাৰীৰ হাতত আছে।\nএই তথ্য জনা আইনৰ অধীনত দাখিল কৰা আৱেদনৰ উত্তৰত উত্তৰ দিছিল ছিপাঝাৰ ৰাজহ চক্ৰ বিষয়ায়। ২১.০৮.২০১৩ ত উত্তৰ দিয়া হৈছিল নিত্যানন্দ কলিতাক। মুঠ ১০ টা প্ৰশ্নৰ উত্তৰ তেওঁ জানিব বিচাৰিছিল ৰাজহ চক্ৰ বিষয়াৰ কাৰ্যালয়ৰ পৰা।\nআৰ টি আইত উন্োচিত হৈছিল গৰুখুঁটিত বেদখলৰ তথ্য…\nআৰ টি আইত কি উত্তৰ আছিল?\nআৰ টি আইত ৰাজহ চক্ৰ বিষয়াই ৪ টা প্ৰশ্নৰ উত্তৰ দিয়া নাছিল। আৱেদনকাৰীয়ে সুধা ২,৩, ৪ আৰু ৫ নম্বৰ উত্তৰ দিছিল “জনা নাযায়” বুলি। প্ৰথম প্ৰশ্নৰ উত্তৰত জনাইছিল যে ছিপাঝাৰ বিধানসভা সমষ্টিৰ দক্ষিণে কুৰুৱাৰ পৰা ধলপুৰলৈ এই সমগ্ৰ চৰ অঞ্চলত মুঠ ৪২০০ বিঘা ১ কঠা ১৫ লেচা পি জি আৰ মাটি আছে।\nইয়াৰ উপৰিও কুৰুৱাৰ পৰা ধলপুৰলৈ ৯৩৩ বিঘা ৪ কঠা, ১৭ লেচা ভি জি আৰ মাটি আছে। বিষয়াগৰাকীয়ে চৰ অঞ্চলত থকা পি জি আৰ মাটিৰ এখন মানচিত্ৰও দাখিল কৰিছিল।\nগৰুখুঁটিত ৭৭ হাজাৰ বিঘাৰো অধিক মাটি বেদখলকাৰীৰ কৱলত থকা বুলি ৰাজহ চক্ৰ বিষয়াই দাখিল কৰিছিল তথ্য…\n৯ নম্বৰ তথ্য জনা অধিকাৰৰ আৱেদনৰ উত্তৰত ৰাজহ চক্ৰ বিষয়াগৰাকীয়ে উল্লেখিত চৰ অঞ্চলৰ মাটিৰ পৰিমাণ ৭৭ হাজাৰ ৪২০ বিঘা ৪ কঠা চৰকাৰী মাটি থকাৰ কথা জানিবলৈ দিছিল। ইয়াৰ ভিতৰত ৩০০০ বিঘা ১ কঠা ১৫ লেচা মাটি পি জি আৰ মাটি আৰু তাত ভি জি আৰ মাটি নাই বুলি উল্লেখ কৰিছিল।\nএই আৰ টি আইৰ উত্তৰতেই ৰাজহ চক্ৰ বিষয়াগৰাকীয়ে উক্ত অঞ্চলত ৭৭ হাজাৰ ৪২০ বিঘা ৪ কঠা মাটি বেদখলকাৰীৰ কৱলত থকা বুলি সদৰী কৰে। তাৰপাছতেই সেই স্থানত বেদখলৰ বিৰুদ্ধে ব্যৱস্থা গ্ৰহণৰ বাবে চৰকাৰক বিভিন্ন দল সংঘটনে দাবী উত্থাপন কৰিছিল।\nএইয়া ২০১৩ চনৰ আৰ টি আইৰ তথ্য..\nমাজে মাজে চলিছিল উচ্ছেদ\nউক্ত স্থানত মাজে মাজে উচ্ছেদ অভিযান চলিছিল। আনকি উচ্ছেদৰ পাছত আকৌ কেতিয়াবা সেই মাটিতেই কিছু লোকক ধনৰ বিনিময়ত থাকিবলৈ একাংশ চৰকাৰী বিষয়াই ব্যৱস্থা কৰি দিছিল। অভিযোগ উঠে যে জয়নাথ শৰ্মাই এসময়ত প্ৰতিনিধিত্ব কৰা এই অঞ্চলটোত কিছু লোকক স্থায়ীভাৱে বসতি কৰাৰ সুবিধা কৰি দিয়াত বহুলোকে তাত নিজৰ নামত মাটি ম্যাদি কৰি লৈছিল।\nএক সূত্ৰ মতে প্ৰায় ১০০ পৰিয়ালক মাটিৰ পট্টা দিয়াৰ লক্ষ্য লৈছিল তেওঁ। তাৰে গৰিষ্ঠ সংখ্যক মাটিৰ ম্যাদি পট্টা দিবলৈ সক্ষম হৈছিল জয়নাথ শৰ্মা। এনেদৰে উচ্ছেদৰ নাটক হৈছিল সেই স্থানত। ৰাজনৈতিক ক্ষমতাশালী একাংশ লোকে সেই চৰকাৰী ভূমিৰ নামত সন্দেহজনক লোকসকলক লৈ এখন বজাৰো পাতিছিল।\nএটা মন্দিৰ আৰু গৰুখুঁটি\nএই গৰুখুঁটি অঞ্চলতে স্থাপন কৰা হৈছিল এটা শিৱ মন্দিৰষ ধলপুৰত এটা টিলাৰ সমীপত থকা এই শিৱ মন্দিৰৰ নামত আছিল ১৮০ বিঘা মাটি। কিন্তু মন্দিৰৰ সেই মাটি বেদখলকাৰীৰ কৱলত পৰিছিল। মুখ্যমন্ত্ৰী ৰূপে দায়িত্বলোৱাৰ পাছত হিমন্ত বিশ্ব শৰ্মা ছিপাঝাৰলৈ যাওঁতে উক্ত শিৱ মন্দিৰৰ বেদখল মুক্ত কৰিবলৈ জিলাখনৰ আৰক্ষী অধীক্ষক সুশান্ত বিশ্ব শৰ্মাক নিৰ্দেশ দিছিল।\nসেই নিৰ্দেশৰ পিছতেই আৰক্ষী অধীক্ষকগৰাকীৰ নেতৃত্বত শিৱ মন্দিৰৰ মাটি বেদখলমুক্ত কৰিছিল। মন্দিৰৰ চৌহদৰ ৱাল নিৰ্মাণ কৰি সেই স্থানৰ ভিতৰত কোনো লোকে দখল নকৰিবলৈ সাৱধান কৰিও দিছিল। কিন্তু ৰহস্যজনকভাৱে সেই মন্দিৰৰ মাটি পুনৰ বেদখল হৈছিল।\nএজন অধিবক্তাৰ ভূমিকা\nতথ্যজনাৰ অধিকাৰ আইনৰ অধীনত গৰুখুঁটিত সন্দেহজনক নাগৰিকে ৭৭ হাজাৰৰো অধিক বিঘা মাটি বেদখলকাৰীৰ কৱলত থকা বুলি তথ্য উন্মোচন কৰাৰ পিছত আৰ টি আই কৰা লোকজনে ৰাজ্যৰ এজন জ্যেষ্ঠ অধিবক্তাৰ সংস্পৰ্শ লাভ কৰে। খিলঞ্জীয়া লোকৰ স্বাৰ্থত মাত মাতি অহা এই অধিবক্তাজনে উক্ত মাটি বেদখলমুক্ত কৰিবলৈ প্ৰচেষ্টা হাতত লৈছিল।\nত৩াৰ পৰিণতিতেই গৰুখুঁটি অঞ্চলত বেদখলকাৰীৰ বিৰুদ্ধে অভিযান চলাবলৈ চৰকাৰ বাধ্য হৈছিল। কিন্তু লক্ষ্যণীয় কথাতো হ’ল যে সেই অঞ্চলটোত চৰকাৰী মাটি বেদখল কৰি থকা লোকসকলৰ বাবে আন ৰাজহ গাওঁবোৰত থকাৰ দৰে বিদ্যুৎ, চিকিৎসা, শিক্ষা আদি সকলো ব্যৱস্থা কৰা হৈছিল।\nগৰুখুঁটি প্ৰসংগ অসম বিধানসভাতো উত্থান হৈছিল।২০১৬ চনত ৰাজ্যত গঠন হৈছিল বিজেপি চৰকাৰ। মুখ্যমন্ত্ৰী আছিল সৰ্বানন্দ সোণোৱাল। সেই সময়ৰ ছিপাঝাৰ সমষ্টিৰ বিধায়ক বিনন্দ কুমাৰ শইকীয়াই অসম বিধানসভাত এক তৰা বিহীন প্ৰশ্ন উত্থাপন কৰিছিল।\nযিটো প্ৰশ্নৰ নম্বৰ আছিল ১১৬ । ২৯.০৭.২০১৯ত বিধায়কগৰাকীয়ে সুধা প্ৰশ্ন ৫ টা আছিল ছিপাঝাৰ সমষ্টিৰ অন্তৰ্গত ছিপাঝাৰ ৰাজহ চক্ৰৰ অধীনত থকা চৰ অঞ্চলত কিমান মাটি বেদখলমুক্ত কৰা হ’ল। আৰু কিমান মাটি বেদখল মুক্ত কৰিবলৈ বাকী আছে। বেদখল কৰা অঞ্চলসমূহ পুনৰ বেদখলকাৰীয়ে বসতি স্থাপন কৰাটো সঁচানে? যদি সঁচা ইয়াৰ বিৰুদ্ধে কি ব্যৱস্থা লোৱা হৈছে?\nতেতিয়াৰ ৰাজহ আৰু দুৰ্যোগ ব্যৱস্থাপনৰ ৰাজ্যিক মন্ত্ৰী ভৱেশ কলিতাই দৰং জিলা উপায়ুক্তই দিয়া তথ্য অনুসৰি জনাইছিল যে ছিপাঝাৰ ৰাজহচক্ৰৰ অন্তৰ্গত চৰ অঞ্চলত ৫, ৯৫২ বিঘা ৪ কঠা মাটি বেদখলমুক্ত কৰা হৈছে। উক্ত ৰাজহ চক্ৰৰ অধীনত ১৮ হাজাৰ ৩১৫ বিঘা ১ লেচা মাটি বেদখল মুক্ত কৰিবলৈ বাকী থকাৰ কথা তেওঁ সদৰী কৰিছিল সদনত।\nএই স্থানত কোনো বেদখলকাৰীয়ে পুনৰ বেদখলমুক্ত কৰা ঠাইত পুনৰ বসতি কৰা নাই বুলিও জানিবলৈ দি পৰ্যায়ক্ৰমে বেদখলমুক্ত অভিযান চলি আছে বুলি উল্লেখ কৰিছিল।\n২০১৯ত বিধানসভাত গৰুখুঁটি..\nআকৌ বিধানসভাত গৰুখুঁটি\nআকৌ এবাৰ বিধানসভাত গৰুখুঁটিৰ প্ৰসংগ উত্থাপন হ’ল। ২০২১ চনৰ ১৬ জুলাইত বিৰোধী বিধায়ক মনোৰঞ্জন তালুকদাৰে সদনত গৰুখুঁটিকলৈ আন এক প্ৰশ্ন উত্থাপন কৰিলে। বিধায়কগৰাকীয়ে উত্থাপন কৰিছিল মুঠ ৩ টা প্ৰশ্ন। সেই প্ৰশ্ন কেইটা আছিল ছিপাঝাৰ বিধানসভা সমষ্টিৰ অন্তৰ্গত ছিপাঝাৰ মৌজাৰ অধীনত ধলপুৰ, ফহুৰাতলী, কিৰাকাৰা চৰ অঞ্চলত কিমান মাটি ব্ৰহ্মপুত্ৰৰ গৰাখহনীয়াত জাহ গৈছে? লগত তেওঁ জানিব বিচাৰিছিল এই অঞ্চলকেইটাৰ উপৰিও গৰুখুঁটি অঞ্চলত গৰাখহনীয়া মুক্ত হৈ কিমান বিঘা মাটি বৰ্তমান কৃষি যোগ্য বা বাসযোগ্য হৈ আছে।\nউক্ত অঞ্চলত থকা চৰকাৰী মাটি কোনোবা মন্দিৰ, প্ৰতিষ্ঠান, মছজিদ, কৃষি পামৰ নামত আৱণ্টন দিয়া হৈছে নেকি? বিভাগীয় মন্ত্ৰী যোগেন মহনে এই প্ৰশ্নৰ উত্তৰত জনালে যে উক্ত অঞ্চলটোত কেৱল ফহুৰাতলী আৰু ধলপুৰতে ব্ৰহ্মপুত্ৰ গৰাখহনীয়াত ৩৭ হাজাৰ বিঘাতকৈ বেছি মাটি জাহ গৈছে।\nফহুৰাতলী আৰু ধলপুৰ অঞ্চলত সেই জৰীপ হোৱা নাই কিৰাকাৰ গাওঁখন অজৰীপকৃত গাওঁ বুলি সদনক জনোৱা হৈছিল। উল্লেখিত অঞ্চলসমূহত ২৫ হাজাৰ ৯২৯ বিঘা ৮ লেচা মান মাটিৰ ভিতৰত ১৬ হাজাৰ ৮৭৮ বিঘা মাটি কৃষি যোগ্য আৰু ৯ হাজাৰ ৫১ বিঘা মাটি বাসপোযোগী বুলি জনাইছিল।\nউক্ত স্থানত মাটি আৱণ্টন প্ৰস্তাৱ জিলা ভূমি উপদেষ্টা সমিতিৰ তৰফৰ পৰা অনুমোদন দিয়া হৈছিল যদিও চৰকাৰী ভাৱে কোনো আৱণ্টন দিয়া হোৱা নাই বুলি সদৰী কৰা হৈছিল।\n২০২১ৰ বিধানসভাত গৰুখঁটি..\n২০২১ বৰ্ষৰ বাজেটত অসম চৰকাৰে গৰুখুঁটিৰ কথা বিশেষভাৱে উল্লেখ কৰে। গৰুখুঁটিক লৈ চৰকাৰে এক প্ৰকল্পৰ কথা ঘোষণা কৰিলে। বিত্তমন্ত্ৰী অজন্তা নেওগে তেওঁৰ বাজেট ভাষণৰ ৩৫, ৩৬ পৃষ্ঠাত ৯.৬ কোটি টকাৰ এক বাজেটেৰে ৰাজ্য চৰকাৰে এই প্ৰকল্প ৰূপায়ণ কৰিব বুলি ঘোষণা কৰে। বাজেটত উল্লেখ থকা গৰুখুঁটি প্ৰকল্পৰ সেই ঘোষণা সমূহ আছিল\n১৪৫. অধ্যক্ষ মোহাদয়, দৰং জিলাত ছিপাঝাৰ খণ্ডৰ অধীনত গৰুখুঁটিত ৭৭,৪২০ বিঘাতকৈও অধিক ভূমিক বেদখলকাৰীসকলক আঁতৰোৱাটো আমাৰ চৰকাৰৰ এটা সম্পৰীক্ষা।\n১৪৬. এই উদ্দেশ্যে, কৃষি উন্নয়ন আৰু ইয়াৰ লগত জড়িত কাম-কাজসমূহ আগুৱাই নিবলৈ এই পৱিত্ৰ সদনৰ মাননীয় সদস্য শ্ৰীপদ্ম হাজৰিকাক সভাপতি হিচাপে লৈ এখন কমিটীও গঠন কৰা হৈছে।\n১৪৭. এই অঞ্চলটো উচ্চ মূল্যৰ উদ্যান শস্যৰ কৃষিকাৰ্যৰ বাবে উপযোগী।\n১৪৮. এই অঞ্চলটোত বসবাস কৰা খিলঞ্জীয়া যুৱকৃযুৱতীসকলক জীৱিকাৰ পথ প্ৰদান কৰাই আমাৰ উদ্দেশ্য। এই ব্যৱস্থাই আধাুনিক কৃষি প্ৰথাক সাহুৰি লোৱাৰ উপৰি বৈজ্ঞানিক পশুপালন ব্যৱস্থাকো সাঙুৰি ল’ব। আমি এই ক্লাষ্টাৰটোক এক নৱজাগ্ৰত আলোক স্তম্ভ হিচাপে বিকাশ কৰিম।\n১৪৯. মহোদয়, গৰুখুঁটিৰ প্ৰস্তাৱিত প্ৰকল্পৰ জৰীপকৰণৰ কাম ইতিমধ্যে সম্পূৰ্ণ হৈছে। বিস্তৃত বৃক্ষৰোপণৰ বাবে ১৩৪ টা ইক’লজিকেল টাস্ক ফোৰ্চ (ETF) ৰ এটা অগ্ৰগামী দল আমি ইতিমধ্যে মোতায়েন কৰিছো। ভাৰত চৰকাৰৰ পৰিৱেশ আৰু বন মন্ত্ৰালয় তথা প্ৰতিৰক্ষা মন্ত্ৰালয়ৰ সৈতে প্ৰয়োজনীয় যোগাযোগ ৰক্ষা কৰি থকা হৈছে। মহোদয়, বৰ্তমানে থকা ভৱনসমূহ (যেনে গৰুখুঁটি পশু চিকিৎসালয়) অস্থায়ীভাৱে নিৰ্মাণ নবীকৰণৰ বাবেও প্ৰস্তাৱ লোৱা হৈছে।\nবাজাটেত গৰুখুঁটি প্ৰকল্প…\n১৫০. এই জৰীপৰ ওপৰত বিত্তি কৰি, কৃষি কাম-কাজৰ মূল্যাংকনৰ যোগেদি কৃষক গোটসমূহক চিনাক্ত কৰা হৈছে আৰু এই গোটসমূহ এটা বহুমুখী কৃষি উৎপাদক সংস্থাৰ অংশ হ’ব। গিৰ (Gir) প্ৰজাতিৰ ২০০০ টা গৰু অনাৰ বাবে আমি পৰিকল্পনা কৰিছো। আমাৰ স্থানীয় জলবায়ু আৰু পৰিৱেশৰ সৈতে খাপ খাই নে নাখায় সেইটো পৰীক্ষা কৰিবলৈ পৰীক্ষামূলকভাৱে আমি ৫০ ৰ পৰা ১০০ টা এনে প্ৰজাতিৰ গৰু ক্ৰয় কৰিবলৈ পৰিকল্পনা কৰিছো। এই ক্ষেত্ৰত গুজৰাটৰ এটা পশু বিশেষজ্ঞৰ দল ইতিমধ্যে আহি উপস্থিত হৈছে।\n১৫১. মহোদয় ফাৰ্ম মেচিনাৰী বেংক স্থাপনৰ ব্যৱস্থা আৰম্ভ হৈছে আৰু প্ৰয়োজনীয় যন্ত্ৰপাতি ক্ৰয়ৰ বাবে ব্যৱস্থা গ্ৰহণ কৰি থকা হৈছে। আমি এটা পৰিচালনা কৰা দলো গঠন কৰিছোঁ।\n১৫২. ৰবি শস্যৰ বিস্তৃত কৃষিকৰ্মৰ বাবে পৰিকল্পনা কৰা হৈছে। কৃষি প্ৰযুক্তি, কৃষি যান্ত্ৰিকীৰণৰ নিচিনা বিভিন্ন বিষয়ত কৃষক গোট/আত্মসহায়ক গোট/এফ আই গোটসমূহক প্ৰশিক্ষণৰ নিচিনা বিভিন্ন কাম-কাজৰ বাবে পৰিকল্পনা হাতত লোৱা হৈছে আৰু অতি সোনকালে এইসমূহ আৰম্ভ হ’ব।\n১৫৩. এই আঁচনিৰ বাবে মই ৯.৬০ কোটি টকা প্ৰস্তাৱ কৰিছো।\nপদ্ম হাজৰিকাক গৰুখুঁটি প্ৰকল্পৰ দায়িত্ব\nচৰকাৰে এক কেবিনেট সিদ্ধান্ত যোগে ছিপাঝাৰত ৰূপায়ণ কৰিবলৈ লোৱা গৰুখুঁটি প্ৰকল্পৰ পৰিচালনাৰ দায়িত্ব অৰ্পণ কৰে চতিয়াৰ বিধায়ক পদ্ম হাজৰিকাক। কেবিনেট মৰ্যাদাৰে উক্ত মাটি বেদখলমুক্ত কৰি কৃষি কৰ্মত ব্যৱহাৰেৰে অসমৰ কৃষি ক্ষেত্ৰত এক যুগান্তকাৰী সিদ্ধান্ত লোৱা হৈছে বুলিও ঘোষণা কৰে ৰাজ্য চৰকাৰে।\nতাৰ পাছতেই গৰুখুঁটিত চলিছিল উচ্ছেদ অভিযান। মুখ্যমন্ত্ৰীৰ নিৰ্দেশক্ৰমে ৭৭ হাজাৰ মাটি বেদখল মুক্ত কৰা হোৱা বুলি প্ৰচাৰ কৰিছিল। মন্ত্ৰী বিমল বৰাই চচিয়েল মিডায়াত এই সন্দৰ্ভত পোষ্টো দিছিল।\nমন্ত্ৰী বিমল বৰাই চচিয়েল মিডিয়াত দিয়া পোষ্ট.\nথলুৱা কৃষকৰ মাটিও কাঢ়ি লোৱাৰ অভিযোগ\nছিপাঝাৰত ৰূপায়ণ কৰিবলৈ লোৱা প্ৰকল্পৰ বাবে ৭৭ হাজাৰ বিঘাৰ চৰকাৰী ভূমি আছিল নে? এই বহুমুখি প্ৰকল্পৰ নামত চৰকাৰে বহু প্ৰচাৰ চলাইছিল। এনে অভিযোগ উঠিছিল যে সন্দেহযুক্ত নাগৰিকক উচ্ছেদৰ পৰিৱৰ্তে সেই অঞ্চলত কৃষি কৰ্মৰে নিয়োজিত বহু থলুৱা কৃষকৰ মাটি প্ৰকল্প স্থাপনৰ বাবে লৈ লোৱা হৈছিল।\nচৰ অঞ্চলত থকা থলুৱা কৃষকসকলৰ সমবায় সমূহক মাটি হস্তগত কৰিছিল এই প্ৰকল্পৰ বাবে। উল্লেখযোগ্য যে ছিপাঝাৰ ৰাজহ চক্ৰৰ অন্তৰ্গত বৃহত্তৰ গৰুখুঁটি,টুনীবাৰী, ২নং ৰাজাপুখুৰী আদিত মুঠ ৯ খনকৈ কৃষি সমবায় গঠন কৰি ২৩২০ বিঘা চৰকাৰী মাটিত খেতি কৰি আহিছিল থলুৱা লোকে।\nচৰকাৰী পঞ্জিয়ন ভুক্ত এইসমবায় সমূহে আলু, মাহ, সৰিয়হ, মৰাপাটৰ লগতে শাক-পাচলিৰ খেতি কৰিছিল ইয়াত। ২০২১ ৰ ২৪ জুনত সেই থলুৱা সমবায় সমিতিৰ সভাপতি সম্পাদক সকলক মতাই নিয়া হৈছিল খানাপাৰা কৃষি ভৱনলৈ। সেই দিনাই প্ৰতিখন সমবায় সমিতিৰ পৰা ১০ জনকৈ কৃষকক প্ৰতিনিধিৰূপে প্ৰকল্পত অন্তৰ্ভুক্ত কৰা হৈছিল। অৱশ্যে বাকীসকলৰ কি হব, সেই সন্দৰ্ভত লোৱা হোৱা নাছিল কোৱো সুস্পষ্ট সিদ্ধান্ত।\nগৰুখুঁটি আৰু তৃতীয় পক্ষ\nগৰুখুঁটিক লৈ তৃতীয় পক্ষৰ ৰাজনীতি চলিছে। শাসকীয় দলে সেই অভিযোগ কৰিছে। ২৪ ছেপ্টেম্বৰত গৰুখুঁটিৰ ঘটনাক লৈ ৰাজ্যিক বিজেপিৰ সভাপতি ভৱেশ কলিতা, মঙ্গলদৈৰ সাংসদ দিলীপ শইকীয়াই সংবাদ মেল পাতি চৰকাৰৰ পক্ষত থিয় দিছে। কংগ্ৰেছে ইয়াক অমানৱীয় আখ্যা দি প্ৰতিবাদত নামিছে। অখ্যাত আৰু নিষিদ্ধ দল, সংগঠনেও এতিয়া এই উত্তেজনাক কিধৰণে সাম্প্ৰদায়িক ৰূপ দিব পাৰি তাৰ চেষ্টা কৰিছে।\nমুখ্যমন্ত্ৰীয়ে ঘোষণা কৰিছে, ৮৩ ত কৰিব নোৱাৰা কাম এটা এই চৰকাৰে কৰিছে। ২০০৮ চনতো ৰাজ্যত আন এক কাৰণত এনে এক সাম্প্ৰদায়িক বিষবাস্প বিয়পিছিল। ওদালগুৰিকে ধৰি কেইবাখনো জিলাত সাম্প্ৰদায়িক সংঘৰ্ষৰ সৃষ্টি হৈছিল। সেইবছৰৰ ১৪ আগষ্টত সংঘটিত এই জুই দৰঙতো জ্বলিছিল। ইয়াৰ আঁৰত আছিল মুছলিম ষ্টুডেণ্ট ইউনিয়ন নামৰ এটা সংঘটন।\nবহুজন লোকৰ প্ৰাণহানী হাৈছিল এই সংঘৰ্ষত। প্ৰায় ২.৫ লাখ লোক গৃহহাৰা হৈছিল। পৰৱৰ্তী সময়ত এই সংঘৰ্ষৰ বাবে দায়ী ৰূপে প্ৰমাণিত হৈছিল মোছা নামৰ সংগঠনটোৰ নেতৃত্ব। এইবাৰো এনেধৰণৰ তৃতীয় পক্ষই এই সুযোগ গ্ৰহণ নাইকৰা বুলিও নুই কৰিব নোৱাৰি।\nচূড়ান্ত বিফল আৰক্ষী\nগৰুখুঁটিৰ সমগ্ৰ ঘটনাৰ বাবে বিফলতাৰ দায়ী আৰক্ষী। আইনগত ভাৱে সেই উচ্ছেদ অভিযান চলোৱাৰ সুযোগ আৰক্ষী প্ৰশাসনে লাভ কৰিছিল যদিও আৰক্ষীয়ে সুপৰিকল্পিতভাৱে ইয়াক কাৰ্যকৰী কৰিব নোৱাৰিলে। চূড়ান্ত বেমেজালিৰে অসম আৰক্ষীয়ে আকৌ এবাৰ নিজৰ বিফলতাক দাঙি ধৰিলে।\n২০০৮ চনতো সূত্ৰপাত হোৱা সাম্প্ৰদায়িক সংঘৰ্ষৰ সময়ত আৰক্ষীৰ চোৰাংচোৱাৰ হাতত কোনো তথ্যই নাছিল। ১৪ আগষ্টত মোচাই আহ্বান দিয়া বন্ধৰ তথ্য আৰক্ষীয়ে জিলাৰ বিশেষ আৰক্ষীৰ শাখাৰ সলনি সংবাদ মাধ্যমৰ খবৰৰ পৰাহে গম পাইছিল।\nগৰুথুঁটিত আৰক্ষীয়ে সেই লোকসকলে কিধৰণে পৰিকল্পনা কৰিছে বা তাত কোনো তৃতীয় পক্ষৰ উপস্থিতি সম্পূৰ্ণ সম্ভাৱনা থকাৰ পাছতো তেনে তথ্য আহৰণ কৰিব নোৱাৰাতো চূড়ান্ত অৱহেলা বুলিব পাৰি। আৰক্ষীয়ে যুদ্ধংদেহী মনোভাৱেৰে এই উচ্ছেদ অভিযান চলাবলৈ যাওতে যি প্ৰতিৰোধৰ সন্মুখীন হ’লে সেই প্ৰতিৰোধ এৰাই চলিব পাৰিলেহয়।\nউচ্চ পদস্থ আৰক্ষী বিষয়া তথা প্ৰশাসনৰ বিফলতাৰ বাবেই গৰুখুঁটি আজি চৰ্চাত। এইসুযোগ তৃতীয় পক্ষই গ্ৰহণ কৰিছে। চৰকাৰেও গৰুখুঁটিৰ নামত যি প্ৰচাৰ চলাইছে তাত কৃষি প্ৰকল্প ৰূপায়ণ কৰাৰ চেষ্টাতকৈ আত্মসন্তুষ্টি আৰু আত্মসংযমহীন আচৰণে মানুহক ভবাই তুলিছে এক সম্প্ৰদায়ৰ বিৰুদ্ধে এইয়া অভিযান।


Home » Overview » Da Besseria\nথোৰতে দ-বেছেৰীয়াৰ বিষয়ে জানো আহক:-\nবেছেৰীয়া | Besseria:-\nদ-বেছেৰীয়াৰ উৎপত্তি | Da Besseria:-\nদ-বেছেৰীয়াৰ চাৰিসীমা | Da Besseria:-\nশ্ৰী শ্ৰী নলেশ্বৰ থান | Da Besseria:-\nকুমৰ ৰঙ্গমঞ্চ | Da Besseria:-\nদ-বেছেৰীয়াৰ গাঁও সভা | Da Besseria:-\nমহিলা সমিতি | Da Besseria:-\nDa Besseria ইতিহাস প্ৰসিদ্ধ তথা তাহানিৰ বানাসুৰ ৰাজ্য শোনিতপুৰ জিলাৰ এটি ম’হকুমা হৈছে তেজপুৰ। ইতিহাসে গৰকা, ঊষা অনিৰুদ্ধৰ প্ৰণয়ৰ কাহিনীৰে ভৰা, বিষ্ণু-জ্যোতিৰ সুৰৰ আষ্ফালনেৰে চিৰ সেউজ কৰি ৰখা এখনি ঠাই। শ্বাশ্বত প্ৰেমৰ নগৰী তেজপুৰ। এই তেজপুৰ চহৰৰ পৰা পশ্চিমে প্ৰায় চৈধ্য কিলোমিটাৰ নিলগৰ ৫২ নং ৰাষ্ট্ৰীয় ঘাই পথৰ দাঁতিকাষৰীয়া এখন বৃহত্তৰ গাওঁ হ’ল বেছেৰীয়া। বেছেৰীয়া নাম টোৰ উৎপত্তি সম্পৰ্কে এটি প্ৰবাদ আছে।Da Besseria.\nবেছেৰীয়া এখন সমৃদ্ধিশালি আৰু আহোম যুগৰ আওপুৰণি অঞ্চল। এই অঞ্চলৰ অধিবাসী সকল মূলত: কৃষিজীৱি আৰু তাত শিল্প কলাত সন্নিপুণ আছিল। এই অঞ্চলৰ অধিবাসী সকলে প্ৰচুৰ পৰিমাণে এড়ী, মুগা, পাট, তাঁত শিল্পত ওজা আছিল। আৰু সেই অনুপাতেই উৎপাদন বৃদ্ধি কৰাত যঠেষ্ট পাৰদৰ্শিতা দেখুৱাইছিল। ঘাইকৈ নিখুঁট এড়ী কাপোৰৰ কাৰণে বিখ্যাত আছিল। বঢ়িয়া(বেচ্ ভাল) এই অৰ্থত বঢ়িয়া এৰিয়াৰ প্ৰভংসিত ‘বেচ্ এৰিয়া’ ক্ৰমে উচ্ছাৰণ ভিন্ন হৈ বেছেৰীয়া নামে খ্যাত হ’ল বুলি ঠাৱৰ কৰিব পাৰি। এই বেছেৰীয়া ক্ৰমান্নয়ে ভাগ ভাগ হৈ চৈধ্য খন ক্ষুদ্ৰ ক্ষুদ্ৰ গাঁৱৰ সৃষ্টি হ’ল।\nচৈধ্য খন ক্ষুদ্ৰ গাঁৱৰ বিভিন্ন জাতি ধৰ্মৰ মানুহ মিলি এই বৃহত্তৰ বেছেৰীয়াৰ সৃষ্টি হৈছে। শান্তি সম্প্ৰীতি আৰু একতাৰ বান্ধোনত অটল এই লোক সকলে স্বকীয়তা বহন কৰিছে।\nবেছেৰীয়াৰ চৈধ্যখন গাঁৱৰ ভিতৰত অন্যতম হ’ল দ-বেছেৰীয়া। দ-বেছেৰীয়া নামটোৰ উৎপত্তি কেনেকৈ হ’ল তাৰ এটি আনুমাণিক ধাৰণা দিব খুজিছো।\nদ-বেছেৰীয়াৰ পশ্চিম প্ৰান্তেদি ব্ৰহ্মপুত্ৰৰ উপনৈ দিপোটা বৈ গৈছে। যিহেতু ঠাই খনৰ ভূমি ভাগ দ আছিল আৰু দ হোৱাৰ হেতুকে বাৰিষা কালত পানীয়ে ঠাই খনৰ অৰ্ধভাগ বুৰাই ৰাখে, সেই বাবে ঠাই ডোখৰক দ-বেছেৰীয়া বুলি জনা যায়। যদিও বা অন্য কিবা প্ৰবাদ আছে, মই সেই বিষয়ে অজ্ঞাত।\nদ-বেছেৰীয়াৰ বিশিষ্ট বয়োজেষ্ঠ ব্যক্তি প্ৰয়াত ধৰ্মেশ্বৰ শইকীয়া দেৱৰ এটি লিখনিৰ পৰা পোৱা তথ্য মতে আহোম যুগত, কৰ্মানুসৰি উপাধি ধাৰী আহোম বিষয়া সকলে স্থানানুপাতে বাস কৰিছিল। অনুমান হয়, আহোমৰ কোনোবাজন বৰুৱা দ-বেছেৰীয়াৰ দক্ষিণ অংশত বাস কৰিছিল। যি আজিও চিনাকি দিয়ে বৰুৱা বাৰী আৰু বৰুৱা দলনীৰ বিস্তৃৰ্ণ সাৰুৱা পথাৰে। বৰুৱা বাৰীৰ পূৱ-দক্ষিণ কোণত টাঙনি ঘাট। বৃদ্ধ সকলৰ পৰা পোৱা তথ্য মতে বৰুৱাবাৰীৰ মৈদামৰ দুই-এটি টিলাত ষোল্ল ইন্সি বৰ্গৰ ইটা পোৱা গৈছিল। তদুপৰি অদ্য পৰিমিত পোৱা তিনি চাৰি ভৰি সোনৰ টুকুৰাই কেতবোৰ ঐতিহাসিক সমল যোগাই আহিছে। Da Besseria.\nদ-বেছেৰীয়াৰ পূৱ ফালে আছে কলকীডোবা, পশ্চিমে আছে ডিপোটা নৈ, উত্তৰে আছে বৰপথাৰ, খনাজান আৰু দক্ষিণে আছে বগাবৰা চুবুৰি আৰু ব্ৰহ্মপুত্ৰ নদী।\nDa Besseria, গাওঁ খনত কেইবাটাও সম্প্ৰদায়ৰ মানুহে অতীজৰে পৰা শান্তি, সম্প্ৰীতি, সহযোগিতা আৰু সদ্‌ভাৱে বসবাস কৰি আহিছে আৰু বৰ্তমানো তাৰ ব্যতিক্ৰম হোৱা নাই। সম্প্ৰদায় ভেদে নামঘৰ দুটা। এটা কলিতা সম্প্ৰদায়ৰ আৰু আনটি নাথ, সূত সম্প্ৰদায়ৰ উমৈহতীয়া। এই দুয়োটা নামঘৰৰ উপৰিও দ-বেছেৰীয়া আৰু বাম বেছেৰীয়াৰ সংযোগী পথৰ কাষত শ্ৰী বিবেক নাথ দেৱৰ ঘৰৰ পিছফালে এটি বৈষ্ণৱ নামঘৰ আছে। গাঁৱৰ একেবাৰে মূৰলৈ ঁভবানী নাথ দেৱৰ ঘৰৰ ওচৰতেই আছে মহাপ্ৰভু বুঢ়াডাঙৰীয়া থান। থান পাৰ হৈ অলপমান আহিয়েই পায় মহাপ্ৰভু ত্ৰিনয়ন দেৱৰ মন্দিৰটি। ইয়াৰ উপৰিও সদৌ বেছেৰীয়া বাসীৰ ভক্তিৰ প্ৰাণকেন্দ্ৰ স্বৰূপ শ্ৰী শ্ৰী নলেশ্বৰ থান দ-বেছেৰীয়াতে অৱস্থিত।\nনতুন বছৰত সম্প্ৰদায় ভেদে দুয়োটি নামঘৰতেই এভাগ নাম আগ বঢ়ায়। তাৰোপৰি ভাদ মাহত গোপিনী সকলে সমূহীয়াকৈ নাম গায়। গুৰু দুজনাৰ তিথি, ভাওনা অাৰু জন্মাষ্টমীৰ নিশাও সমূহীয়া নাম প্ৰসংগ চলে। দ-বেছেৰীয়া গাঁৱৰ ভাওনাৰ মানদণ্ড অতি উন্নত মানৰ হয় বুলি বেছেৰীয়া অঞ্চলৰ ৰাইজৰ মুখে মুখে শুনা যায়। গতিকে তাৰ পৰাই অনুমান কৰিব পাৰি যে ভাওনাৰ ক্ষেত্ৰ খনত দ-বেছেৰীয়া বাসীৰ দখল আৰু মৰ্যদা অতিকৈ সুকীয়া তথা দীৰ্ঘদিনীয়া।\nবছৰটো কুশল মংগলে পাৰ হ’বলৈ শ্ৰী শ্ৰী বুঢ়াডাঙৰীয়া থানত গাঁৱৰ ৰাইজে সমূহীয়াকৈ নাম আগ বঢ়াই। প্ৰত্যেক বছৰেই শিৱৰাত্রীত শিৱ মন্দিৰত উলহ মালহ পৰিৱেশৰ সৃষ্টি হয়। দ-বেছেৰীয়া ৰাইজে মন্দিৰটোৰ চোৱা মেলাৰ সমস্ত দায়িত্ব গ্রহণ কৰি আছে । আজিৰ পৰা প্ৰায় ১০ বছৰ আগতে শিৱৰাত্ৰীত মন্দিৰত দুনিশাৰ কাৰ্যসূচীৰে এখন ভাওনা অনুষ্ঠিত কৰিছিল । সদৌ বেছেৰীয়াৰ ভক্ত গণে শিৱ ৰাত্ৰীৰ দিনা এই মন্দিৰত বন্তি জ্বলাই মহাদেৱৰ ওচৰত আর্শীষ বিচাৰে । Da Besseria.\nভক্তি উপাসনাৰ প্ৰাণ কেন্দ্ৰস্বৰূপ মহাপ্ৰভু শ্ৰী শ্ৰী নলেশ্বৰ থান দ-বেছেৰীয়াতেই অৱস্থিত।\nনলেশ্বৰ থানত খোল বজোৱা তথা ভাওনা কৰাটো নিষিদ্ধ। ইয়াত তাল আৰু ডবা হে বজোৱা হয়।\nস্থানীয় ৰাইজৰ প্ৰচেষ্টাত বিভিন্ন জনৰ দান বৰঙণিৰে এটি ঘৰ নিৰ্মান কৰি থান ভাগ পুনৰ প্রতিষ্ঠা কৰা হয়। থানত পুজা পাতল নিষিদ্ধ। প্ৰত্যেক দিনাই থানত নাম প্ৰসংগ কৰা হয়। স্থানীয় ভক্তগণৰ উপৰিও অসমৰ বিভিন্ন প্ৰান্তৰ ভক্ত গণে মহাপ্ৰভুৰ আশীষ বিছাৰি এই থানলৈ আহে। প্ৰত্যেক বছৰৰ পহিলা ব’হাগত এই থানত ৰাজহুৱা নাম প্ৰসংগ কৰা হয়। পৰ্যায় ক্ৰমে দান বৰঙণিৰে থান খনি নিৰ্মান কৰি বৰ্তমান পৰ্যায় পাইছেহি। Da Besseria.\n১৯২৭ চনতে দ-বেছেৰীয়াৰে শিল্পানুৰাগী প্ৰয়াত সৰুৰাম দাস, হুমেশ্বৰ নাথ( অভিনেতা অৰুণ নাথৰ পিতৃ), দাসীৰাম বৰা, তৰণীকান্ত শইকীয়া, থগীৰাম নাথ, ধৰ্মেশ্বৰ শইকীয়া, ঠগীৰাম বৰা, ত্ৰৈলোক্য নাথ গোস্বামী, ডালিম বৰা, লীলা বৰাৰ প্ৰচেষ্টাত এটি অস্থায়ী মঞ্চ নিৰ্মান কৰি নানা অসুবিধাৰ মাজেদি নাট অভিনয় কৰি থাকে।\nওপৰোক্ত ব্যক্তি সকলৰ উপৰিও প্ৰয়াত দুৰ্গেশ্বৰ নাথ, জগতচন্দ্ৰ গোস্বামী, ভোগৰাম নাথ, মিহিৰাম নাথ, দিনাই নাথ, ব্ৰজেন কুমাৰ বৰুৱা, নন্দীনাথ ভূঞা, ধৰ্মেশ্বৰ নাথ, টংকেশ্বৰ দাস, কমলেশ্বৰ নাথ, নৰাম নাথ , মহেন্দ্র বৰা, ৰত্নেশ্বৰ নাথ, ৰমেশ্বৰ নাথ, নৰাম শইকীয়া, গোলাপ নাথ (পোৱাল), বদন শইকীয়া, ডিমচাঁদ বৰা, নৰেন্দ্র চন্দ্রদেৱ গোস্বামী, টংকেশ্বৰ নাথ, দ্যতিৰাম নাথ, আদি ব্যক্তি সকলৰ প্ৰচেষ্টাত ১৯৫২ চনত দ-বেছেৰীয়া ৰাইজে এটি মথাউৰি বান্ধি পোৱা পৰিশ্ৰামিকৰ মুঠ ১৬০০ টকাৰে কাঠ আৰু টিনেৰে এটি মঞ্চ নিৰ্মান কৰি প্ৰতিটো দূৰ্গা পূজা, লক্ষ্মিপূজা, কালি পূজাত একোখনকৈ থিয়েটাৰ পতাটো নিয়মত পৰিণত হৈছিল।\nঅগ্ৰজ সকলে ১৯২৭চনতে আৰম্ভ কৰা মঞ্চটিৰ নাম কুমৰ ৰঙ্গমঞ্চ নামাকৰণ কৰা হয়। ‘কুমৰ’ শব্দটো অনিৰূদ্ধৰ আন এটি নাম। সেয়ে কুমৰ ৰখা হয়। দ-বেছেৰীয়া কুমৰ ৰঙ্গমঞ্চত বহুতো লেখত ল’ব লগা নাটক মঞ্চস্থ কৰি দৰ্শকৰ মন জয় কৰিব পাৰিছিল। এই মঞ্চৰ অভিনেতা (নবীন আৰু প্রবীন) সকলৰ নাম উল্লেখ কৰিলে তালিকা খন বহুত দীঘল হ’ব । তথাপিও জ্যেষ্ঠ শিল্পীৰ নাম উল্লেখ কৰা হ’ল।\nপ্রয়াত সৰুৰাম দাস, ড° ভৱ হাজৰিকা (ছিৰাজ কথাছবিৰ কন্দৰ্প), দাসী ৰাম বৰা, ধৰ্মেশ্বৰ শইকীয়া, ধনীৰাম দাস, ধীৰেন্দ্ৰ কুমাৰ বৰুৱা , মিহিৰাম নাথ, ঠগিৰাম বৰা, ডালিম বৰা, লীলা দাস, পূর্ণ কান্ত নাথ, জগত চন্দ্ৰ গোস্বামী, এৈলোক্য নাথ গোস্বামী, নবীন শইকীয়া, ভূৱন বৰা, কান্তিৰাম বৰা, হেমৰাম নাথ, গোলাপ নাথ, গোলাপ বৰা, ডিম্বেশ্বৰ নাথ, ধৰ্মেশ্বৰ নাথ, নৰাম শইকীয়া, পানীৰাম দাস, কমলেশ্বৰ নাথ, দোমাই নাথ, বানেশ্বৰ নাথ, যজ্ঞেশ্বৰ নাথ, মাণিক বৰা,\nবো‌ধেশ্বৰ শইকীয়া, মোহিনি মোহন গোস্বামী, পদ্ম বড়া, কেশৱ চন্দ্ৰ নাথ, দণ্ডিৰাম নাথ, চন্দ্ৰকান্ত নাথ, ৰোষেশ্বৰ শইকীয়া, তিলক বৰা, শ্ৰী লিলাকান্ত নাথ, প্ৰয়াত শিশু কলিতা, প্ৰয়াত উমেশ শইকীয়া, নাট্যকাৰ ৰত্নেশ্বৰ নাথ, শ্ৰী শৈলেন্দ্ৰ বৰুৱা, শ্ৰী পুষ্পেন্দ্ৰ বৰা, শ্ৰী হুমেশ্বৰ নাথ, স্বৰ্গীয় ধীৰেণ নাথ, শ্ৰী কনক শইকীয়া, শ্ৰী সুৰেন্দ্ৰ শইকীয়া, শ্ৰী মৃগেন বৰা, ঁঅজয়ানন্দ দাস, শ্ৰী জীৱন বৰা, শ্ৰী যুগল বৰা, শ্ৰী প্ৰদীপ কুমাৰ নাথ, শ্ৰী ৰাতুল নাথ, শচীন্দ্ৰ কুমাৰ বৰা, শ্ৰী ধনেশ্বৰ নাথ, শ্ৰী তৰুণ নাথ, শ্ৰী গকুল নাথ, শ্ৰী তিলক নাথ, শ্ৰী জ্যোতিপ্ৰসাদ নাথ, শ্ৰী দিপাংকৰ নাথ, শ্ৰী দাদুল নাথ, আদি।\nমহিলা শিল্পী সকল ক্ৰমে প্ৰয়াত জোনাকী দেৱী, শ্ৰী কিৰণ দাস, শ্ৰী জিনু বৰুৱা, শ্ৰী জিন্তী বৰা, প্ৰয়াত প্ৰিয়লতা দেৱী, মিনু দাস, শ্ৰী দিপালী দেৱী, শ্ৰী ৰাজু দেৱী, শ্ৰী মুক্তামণি দেৱী (মামু), শ্ৰী ৰীণা দেৱী, আদি জ্যেষ্ঠ শিল্পী সকল।\nএই কুমৰ ৰঙ্গমঞ্চৰ পৰা জন্ম পোৱা অসমৰ প্ৰখ্যাত গীতিকাৰ, সুৰকাৰ, জনপ্ৰিয় গায়ক শ্ৰী লোকনাথ গোস্বামী আৰু জ্যেষ্ঠ গায়িকা শ্ৰী ৰেণু গোস্বামী দ-বেছেৰীয়াৰে সন্তান। উদীয় মান শিল্পী শ্ৰী মৃদুল দাসৰ নামো উল্লেখযোগ্য।\nকুমৰ ৰঙ্গমঞ্চ স্থাপন হোৱাৰ লগতেই দ-বেছেৰীয়া বাসীৰ ঐকান্তিক প্ৰচেষ্টাত ‘নৱজীৱন পুথিভড়াঁল’ নামেৰে এটি পুথিভড়াঁল নিৰ্মান কৰা হৈছিল। বৰ্তমানো কুমৰ ৰঙ্গমঞ্চৰ লগতেই এই পুথি ভড়াঁলটি আছে। Da Besseria.\nDa Besseria, এখন গাঁৱৰ বাবে গাঁও সভা হৈছে ৰাজহাড় স্বৰূপ। এখন গাঁৱৰ উন্নয়নেই হ’ল গাঁও সভাৰ মূল লক্ষ। তদুপৰি গাঁও সম্পৰ্কীয় যিকোনো সিদ্ধান্ত, সমস্যা, ৰাইজৰ সুবিধা-অসুবিধা, সীমা-বিবাদ আদি ক্ষেত্ৰৰ ওপৰত গাঁও সভাই বিশেষ ভূমিকা পালন কৰি আহিছে। বৈষম্য, অশান্তি আতৰাই শান্তি স্থাপন কৰাও গাঁও সভাৰ উদ্দেশ্য। যিটো দ-বেছেৰীয়াত অতিজৰে পৰা প্ৰতিফলিত হৈ আহিছে। কিন্ত এই গাঁও সভাৰ গঠন ক’ত কেতিয়া কেনেকৈ হৈছিল সেই বিষয়ে জানিব পৰা নাযায়।\nদ-বেছেৰীয়াৰ ডেকা সকলৰ প্ৰচেষ্টাত ‘দ-বেছেৰীয়া যুৱ সংঘৰো প্ৰতিষ্ঠা হৈছিল। যুৱসংঘই গাঁও খনৰ সকলো দিশতেই দৃষ্টি নিক্ষেপ কৰি আহিছে।\nDa Besseria, মহিলা সকলৰ অনুষ্ঠান ‘দ-বেছেৰীয়া মহিলা সমিতি’ প্ৰতিষ্ঠা কৰা হৈছিল। বিভিন্ন সময়ত মহিলি সমিতিৰ সদস্য সকলে গাঁও খনত সৌন্দ্যযৰ্যতা ৰ ভাৱ গঢ়ি তোলা দেখা যায়। তাৰোপৰি ব’হাগ বিহুৰ আগত অনুষ্ঠিত হোৱা বিহু নাচৰ কৰ্মশালাত মহিলা সমিতিৰ সহযোগ উল্লেখ কৰিব লগীয়া।\nবাৰিষা কালত ব্ৰহ্মপুত্ৰৰ বুকু ওফন্দি উঠিলে দ-বেছেৰীয়া বাসীৰ কিছু সমস্যাৰ সৃষ্টি হয়। পানীৰে উপচি পৰিলে চৌদিশত গাই গৰুৰ পৰা আদি কৰি অনান্য জীৱ বোৰৰো খাদ্যৰ নাটনি হয়। তাৰ লগতেই নানা বেমাৰৰ বিজানু ও বিয়পি পৰে। অৱশ্যে পলস পৰি যোৱা পথাৰত শস্যৰ উৰ্বৰতা দেখি কৃষকৰ চকুত আনন্দৰ জোৱাৰ উঠে।\nশিক্ষাৰ ক্ষেত্ৰত দ-বেছেৰীয়াৰ তিনিচতুৰ্থাংশ লোকেই আগ বঢ়া। শিক্ষাৰ জগতত গাঁও বাসীয়ে আতিজৰে পৰা সুখ্যাতি লাভ কৰি আহিছে আৰু বৰ্তমানো ইয়াৰ প্ৰভাৱ স্তিমিত হোৱা নাই। গাঁও খনত শিক্ষানুষ্ঠান বুলিবলৈ এখন অংগনবাদি কেন্দ্ৰ আৰু এখন প্ৰাথমিক বিদ্যালয় আছে। ১৯২৬ চনত দ-বেছেৰীয়া নিম্ম বুনিয়াদী বিদ্যালয় প্ৰতিষ্ঠা কৰা হৈছিল। এই দুয়োখন শিক্ষানুষ্ঠানৰ এখন উময়হতীয়া খেল পথাৰ আছে। এই দুয়োখন শিক্ষানুষ্ঠানৰ পৰাই কোনোজন শিক্ষক, কোনোজন ডাক্টৰ আৰু কোনোজন সেনাবাহিনীত নিযুক্তি হৈছে।\nক্ৰীয়াৰ জগত খনত দ-বেছেৰীয়াৰ ভালেমান ডেকা গাভৰুৱে অাগুৱাই যাবলৈ সক্ষম হৈছে। গাঁওখনত সকলো খেল-ধেমালীৰ উপযোগী হোৱাকৈ এখন খেল পথাৰ আছে। গাঁৱৰ পূৱ প্ৰান্তত থকা এই খেল পথাৰ খনৰ নাম মাটি খন্দা বাকৰি। (শ্বহীদ ভূপেন ডেকা বাকৰি)। এই খেল পথাৰ খনতেই গাঁৱৰ ডেকা বোৰে নিতৌ ফুটবল, ক্ৰিকেট আদি খেলে। গাঁওখনৰ বাৰ্ষিক খেল ধেমালিও মাটি খন্দা বাকৰিতে অনুষ্ঠিত কৰা হয়। এসময়ত এই বাকৰিত কেইবাবছৰো ধৰি তেজপুৰ অঞ্চলৰ বিভিন্ন ফুটবল দলৰ মাজত ফুটবল প্ৰতিমোগিতাও অনুষ্ঠিত হৈছিল।\nবিহু মানেই দ-বেছেৰীয়া বাসীৰ মাজত আনন্দমুখী পৰিৱেশত একতাৰ বন্যা। ব’হাগ বিহুৰ ক্ষেত্ৰত এই আনন্দ উল্লাসৰ ধাৰাটি খুব বেছি পৰিমাণে উদ্ভাসিত হোৱাৰ দৰে হয়। বিশেষকৈ ডিপোটা নৈত গৰুক গা ধুওৱা, আহতৰ তলত ডেকা-গাভৰু, বুঢ়া ডেকাই মৰা বিহুয়ে এক সুকীয়া মাদকতাৰ সৃষ্টি কৰে। প্ৰভাৱ ফেৰীৰে আৰম্ভ হোৱা বহাগৰ এলানী কাৰ্যসূচীৰ সমাপ্তি হয় মূল সাংস্কৃতিক সন্ধ্যাত। বহাগৰ বিহুত নানা খেল ধেমালী আনুষ্ঠিত কৰা হয়। দ-বেছেৰীয়াৰ নিন্ম বুনিয়াদী বিদ্যালয়ৰ খেল-পথাৰত এখনি মুকলি বিহুও অনুষ্ঠিত কৰে। গাঁৱৰ জীয়ৰী-বোৱাৰী, ডেকা-গাভৰু সকলোৱে মুকলি বিহুত অংশ লয়। দ-বেছেৰীয়া কুমৰ ৰংগ মঞ্চতো বিভিন্ন গীত-মাত, নৃত্যৰ প্ৰতিযোগিতা আদি আনুষ্ঠিত হয়।\nগাঁৱৰ পশ্চিম সীমাই বৈ যোৱা ডিপোটা নৈৰ ওপৰত এডাল সাকো আৰু এখন দলং আছে। বছৰেকত দ-বেচেৰীয়াৰ ৰাইজে সাকোডাল মেৰামিত কৰে। সাকো ডালৰ বাবেই নৈ খন পাৰ হোৱাত কিছু সহায় হৈছে। আৰিমৰা চাপৰিত থকা দলং খন যদিওবা কাঠৰ আছিল বর্তমান চৰকাৰি অনুদন মর্মে পকীকৰণ কৰা হ’ল। তাৰোপৰি মূল পথৰ পৰা দলঙলৈকে সম্পূৰ্ণ পথছােৱা পকী হোৱাত চলাচলৰ বাবে সুবিধা হৈছে।\nপ্রকৃতিৰ মনােমোহা ৰুপ লাৱণ্যৰ লগতে দলং খনৰ পকীকৰণ কাৰ্যই পৰিৱেশটো অধিক মনোৰম কৰি তুলিছে। পুৱাৰ পৰা গধুলিলৈ মানুহৰ অহা যোৱা হয়। বর্তমান এই পৰিৱেশ টো বেছেৰীয়াৰ আকৰ্ষণৰ কেন্দ্ৰস্থল হৈ পৰিছে।\nশিক্ষা সংস্কৃতি,ক্রীড়াৰ লগতে অভিনয়, সম্প্ৰিতি আদি সকলো পিনৰে পৰা আমাৰ গাঁও দ-বেছেৰীয়া উজ্জল হৈ আছে আৰু সেই বাবে সকলো ক্ষেত্ৰত উৰ্বৰা দ-বেছেৰীয়া, প্ৰাণৰ গাওঁ খনিক লৈ আমি প্ৰত্যেকজন দবেছেৰীয়া বাসী গৌৰৱান্বিত।। Da Besseria.


মুকলি আকাশৰ তলত প্ৰাণ পাই উঠিল ২২ টিকৈ কাছ পোৱালিয়ে\nকাছ সংৰক্ষণৰ বৃহৎ বে-চৰকাৰী সংস্থা টি.এছ. এ. ইণ্ডিয়া (TSA India), বিশ্বনাথৰ বন বিভাগ, নাগশংকৰ দেৱালয়ৰ কৰ্তৃপক্ষ, জিলা প্ৰশাসন, বে -চৰকাৰী সংস্থা উপত্যকাৰ লগতে স্থানীয় ৰাইজৰ সহযোগত কাজিৰঙা ৰাষ্ট্ৰীয় উদ্যানৰ বিশ্বনাথ বন্য প্ৰাণী সংমণ্ডলৰ অধীনস্থ পশ্চিম বনাঞ্চলিক কাৰ্যালয়ৰ শিলডুবি বন শিবিৰ বিলত আজি নাগশংকৰ দেৱালয়ৰ পৰা সংগ্ৰহ কৰা ২২ টিকৈ কণমানি কাছ মুকলি কৰি দিয়া হয়।।\nবৰ কাছ প্ৰজাতিৰ ২২ টিকৈ কণমানিয়ে বিগত পাঁচ মাহৰ পৰা নাগশংকৰ দেৱালয়ত জন্ম লাভ কৰি কিছু ডাঙৰ হোৱাৰ পিছত শিলডুবি কেম্পৰ বিলত এৰি দিয়া হয় ।\nকাছ সংৰক্ষণৰ ক্ষেত্ৰত বিভিন্ন সময়ত পদক্ষেপ গ্ৰহণ কৰি অহা বৃহৎ বে-চৰকাৰী সংস্থা টি.এছ. এ. ইণ্ডিয়াৰ বিশেষজ্ঞ দলৰ উপস্থিতিত ছৈদুৰ ৰহমানে আঁত ধৰা এই সুন্দৰ অনুষ্ঠানত উপস্থিতিত থাকে ন দুৱাৰ ৰাজহ চক্ৰ বিষয়া আকাশ দ্বিপ কাকতি, বিশ্বনাথ বন্য প্ৰাণী সংমণ্ডলৰ বন সংমণ্ডল প্ৰাধিকাৰী মুকুট চন্দ্ৰ দাস, পশু চিকিৎসক ডা’ দীপক শৰ্মা, পুব শোণিতপুৰ বন সংমণ্ডলৰ এ. চি. এফ. বিশ্বজিৎ দাস, চতিয়া বিধানসভা সমষ্টিৰ বিধায়ক পদ্ম হজৰিকাসহ ঐতিহ্যমণ্ডিত নাগশংকৰ দেৱালয়ৰ পৰিচালনা সমিতিৰ বিষয়ববীয়া। এই কাৰ্যসূচীত আগ ভাগ লয় বন বিভাগৰ বহু কেইজন বিষয়া-কৰ্মচাৰীয়ে ।\nপ্ৰকৃতিৰ অপৰূপ সৌন্দৰ্য্যৰে ভৰপুৰ শিলডুবি অঞ্চলত আছে পৰ্যটনৰ এক উৎকৃষ্ট সমল — অনুষ্ঠান এই মন্তব্য কৰে চতিয়াৰ বিধায়ক পদ্ম হজৰিকাই ।\nআনহাতে বন বিভাগে আগন্তুক দিনত এই অঞ্চলটিক পৰ্যটকৰ আকৰ্ষণৰ কেন্দ্ৰ বিন্দু কৰাৰ ক্ষেত্ৰত বিভিন্ন পদক্ষেপ ল’ব বুলি জানিবলৈ দিয়ে।